Amaazakee 20،000 bidheyseen mi aharu therey gaumah fonuvaalun: Fayyaz\nބިދޭސީން އަނބުރާ ގައުމަށް ފޮނުވާލުން\nބިދޭސީން ރަޖިސްޓްރީ ކުރުމަށް ހުޅުވާލި ފުރުސަތުގައި ސާޅީސް ތިން ހާސް މީހުން ރަޖިސްޓްރީކޮށްފައިވޭ\nމިހާތަނަށް އައިއިރު ހަތަރުހާހެއްހާ މީހުން ވަނީ އެމީހުންގެ ގައުމަށް އަނބުރާ ފޮނުވާލާފައި\nކ. މާލެ | 13 ޖުލައި 2020 | ހޯމަ 18:26 | 3,223\nފުރަބަންދުގެ ހާލަތުގައި ރާއްޖެއިން ދާން ބޭނުން ވެގެން ފުރުވާލި ބިދޭސީންތަކެއް ބަހެއްގައި މަޑުކޮށްލައިގެން - އެމްޕީއެލް\nސަރުކާރުގެ އަމާޒަކީ މި އަހަރު ނިމެންވާއިރަށް، ލިޔެކިޔުމެއްނެތި ރާއްޖޭގައި އުޅޭ ބިދޭސީންގެ ތެރެއިން 20،000 މީހުން އަނބުރާ ގައުމަށް ފޮނުވާލުން އިކޮނޮމިކް މިނިސްޓަރ ފައްޔާޒު އިސްމާއީލް ވިދާޅުވެއްޖެއެވެ.\nހޯމަ ދުވަހު ކުރިޔަށްދިޔަ ރައްޔިތުންގެ މަޖިލީހުގެ ޖަލްސާގައި ވާހަކަ ދައްކަވަމުން، ފައްޔާޒް ވިދާޅުވީ މިދިޔަ އަހަރުގެ ސެޕްޓެމްބަރ 19 ވަނަ ދުވަހު ފެށި މި މަސައްކަތުގައި ދިމާވެފައިވާ އެންމެ ބޮޑު މައްސަލައަކީ ގަވާއިދާ ޚިލާފަށް އުޅޭ ބަންގްލަދޭޝްގެ ރައްޔިތުން ގިނަވުމުގެ މައްސަލަ ކަމަށެވެ. އެއްވެސް ލިޔެކިޔުމެއްނެތި އުޅޭ ބިދޭސީންގެ ގާތްގަޑަކަށް 95 އިންސައްތައަކީ ބަންގްލަދޭޝްއަށް ނިސްބަތްވާ ރައްޔިތުން ކަމަށް އޭނާ ވިދާޅުވިއެވެ.\nއެހެންކަމުން މިކަން ހައްލުކުރުމަށް ކުރެވޭނެ އެންމެ ރަނގަޅު އެއް ކަމެއްގެ ގޮތުގައި މިކަން ހައްލު ވަންދެން ކުރަން ފެނިވަޑައިގެންނެވި ކަމަކީ ބަންގްލަދޭޝްގެ އާދައިގެ މަސައްކަތްތެރިން ރާއްޖެ ގެނައުން މަނާކުރުން ކަމަށް މިނިސްޓަރ ވިދާޅުވިއެވެ. މިނިސްޓަރ ވިދާޅުވީ އިމިގްރޭޝަނަށް އަންދާޒާކުރެވެނީ 62،000 ބިދޭސީ މަސައްކަތެރިން އެއްވެސް ޑޮކިޔުމެންޓެއް ރާއްޖޭގައި އުޅޭކަމަށެވެ.\nދެން މީގައިހަމަ ސާފުކޮށްލަދޭނަން އަންޑޮކިޔުމަންޓަޑް ތެރޭގައި އެބަވޭ ބިދޭސީ ވަގުފާރި ތެރެއިން ގެނެސްފައި ތިބި މީހުން، އެއީ ކޮންމެސް ކުންފުންޏެއް ޖަހައިގެން ކޯޓާއެއް ހޯދާލާފައި ޑިޕޮސިޓް ފައިސާވެސް ބަހައްޓާފައި ގެންނަނީ، ގެނެސްފައި އެމީހުން މަގުމައްޗަށް ދޫކޮށްލަނީ. އެއަންނަ މީހާއަކަށް ނޭންގޭ އެއަންނަ މީހާ ގަބޫލުކުރަނީ އޭނާއަށް ހަމަ ރަނގަޅު ވަޒީފާއެއް ލިބިގެން އަންނަނީ ކަމަށް. އަނެއްބައި ފަހަރު އެބަތިބޭ ޓޫރިސްޓް ވިސާގައި ގެނެސްފައި. މަދުންނަމަވެސް މިކަން އެބަ ފާހަގަވޭ. ޓޫރިސްޓް ވިސާގައި ގެނެސްފައި އޭގައި އެބަތިބޭ އެނގިގެން އަންނަ މީހުންނާއި، ހަމަ ވަޒީފާ ލިބިގެން އަންނަކަމަށް ހީކޮށް އަންނަ މީހުންވެސް.\n~ ފައްޔާޒު އިސްމާއީލް/ އިކޮނޮމިކް މިނިސްޓަރ\nމީގެ އިތުރުން ވިޔަފާރިއެއް ކުރަމުންދާ ބަޔަކު އެމީހުންގެ ވިސާ ފީ ނުދެއްކުމުން އެމީހުންގެ ވިޔަފާރި ބަންގްރޫޓްވެގެން ނަމަވެސް ކޮންމެސް ސަބަބަކާ ހެދި އެ ފައިސާ ނުދެއްކުމުގެ ސަބަބުން އެމީހުން ލިޔެކިޔުމެއްނެތް ބަޔަކަށް ބަދަލުވެގެންދާ ކަމަށް މިނިސްޓަރ ވިދާޅުވިއެވެ.\nމިނިސްޓަރ ވިދާޅުވީ މިހުރިހާ ކަމެއް މިކަމުގައި ހިމެނޭތީ، ރާއްޖޭގައި ގަވާއިދާ ޙިލާފަށް އުޅޭނީ 62،000 ބިދޭސީން ކަމަށް އިމިގްރޭޝަނުން ލަފާކުރިއަސް، އެ އަދަދު އުޅޭނީ 80،000 އާއި 100،000 އާ ދެމެދުގައި ކަމަށް ގަބޫލުކުރައްވާ ކަމަށެވެ. މިނިސްޓަރ އިތުރަށް ވިދާޅުވީ ޕިޗޯރީން ފޮނުވާލި ގޮތަކަށް ބޯޓަކަށް ލާފައި އެމީހުން ފޮނުވާލެވޭނެ ކަމަށް ގަބޫލުފުޅު ނުކުރައްވާކަމަށެވެ.\nހަމަ ސަފުކޮށް މިދަންނަވަނީ އެނގޭތޯ. ބައިނަލްއަގްވާމީ އޮބްލިގޭޝަންތަކެއް އަޅުގަނޑުމެންގެ މައްޗަށް މީގައި އެބަހުރި. އަޅުގަނޑުމެން މިހުރިހާ ސަކަރާތެއް ޖަހާފައި އެހެން ގައުމަކަށް މިގޮތަށް ހެދޭކަން ނޯންނާނެ އަޅުގަނޑުމެން ކިތަންމެ ބޭނުންވި ކަމުގައި ވިޔަސް. އިންޓަރނޭޝަނަލް އޮތް ގުޅުންތަކާއި އެކު މީގެތެރެއިން މިކަން ކުރެވެނީ. އަޅުގަނޑު މި ވޮލަންޓަރީ ރިޕިޓްއޭޝަނެއްގެ ގޮތުގައި އަދި ވޮލަންޓްރީކޮށް ރަޖިސްޓްރީ ކޮށްގެން މިނިޒާމު ގެ ތެރެއަށް ވަނުމަށް ހުޅުވާލީ. ހުޅުވާލުމުގެ ސަބަބުން ހަތަރުހާހެއްހާ މީހުން ފޮނުވާލެވުނީ. ބަންގްލަދޭޝް ސަރުކާރުގެ ފުރިހަމަ އެއްބާރުލުން އެކަމުގައި އަޅުގަނޑުމެންނަށް މިހާރު ލިބެނީ. ގަދަކަމުން އަޅުގަނޑުމެން ފުރުވާލަން އުޅޭނަމަ އެމީހުންގެ އެ ފުރަން ބޭނުންވާ ޑޮކިޔުމަންޓްތައް ނުލިބޭނެކަން އަޅުގަނޑަށް އެއްވެސް ޝައްކެތް ނެތި ޔަގީންވޭ. އެހެންވީމާ މިކަމަކީ އުނދަގޫ ކަމެއް. މިކަން ހައްލުކުރަން ވަގުތު ނަގާނެ.\nމިނިސްޓަރ ވިދާޅުވީ ބިދޭސީން ރަޖިސްޓްރީ ކުރުމުގެ މަސައްކަތް ފެށުމުން އެނގިގެންދިޔަ ކަމަކީ އެތައް ބަޔަކު އެމީހުންގެ ގައުމަށްދާން ބޭނުންވެފައި ދެވޭނެ ގޮތެއް ނެތިފައި ތިބިކަން ކަމަށެވެ.\nއެބަތިބި ދާން ބޭނުންވާ ދެވޭނެ ގޮތެއް ނެތިފައި. ދާނެތަނެއް ނޭންގިފައި. އެމީހުން ދާން އަންނައިރު އެމީހުން ހައްޔަރުކުރާނީތޯ ބަންދުކުރާނެތޯ ޖަލަށް ލާނީތޯ ނޭންގިފައި. އެކަމުގެ ބިރުވެރިކަމުގައި އެމީހުން ފިލާވެސް އެބަތިބި. އެހެންވީމާ އަޅުގަނޑުމެން ހުޅުވާލި ހުޅުވާލުމާއި ގުޅިގެން ވަރަށް ބޮޑު ތަރުޚީބެއް ލިބިގެން ކޮވިޑްގެ މަރުހަލާ އަންނަންދެން ސާޅީސް ތިން ހާސް މީހުން އެބައޮތޭ ކައިރިއަށް އައިސް ރަޖިސްޓްރީވެފައި އެމީހުން ރެގިޔުލަރައިޒްވާން ބޭނުންވާ ވާހަކަ ބުނެފައި އޭގެތެރެއިން ބައެއް މީހުން ދާންބޭނުންވާ ވާހަކަ ބުނެފައި. ކޮވިޑް ގެ ހާލަތު ނައިނަމަ އެމީހުންގެ ތެރެއިން ބޮޑުބައެއް ފޯމަލީ ރަޖިސްޓްރީ ކުރެވި ފިންގަރޕްރިންޓް ނެގި ބަންގްލަދޭޝް ސަރުކާރުގެ އެހީތެރިކަމާއެކު ޑޮކިޔުމަންޓްތައް ހެދި ވިސާޖެހިގައި މިހާރު ހުންނާނީ.\nނުރުހުމުގައި ފޮނުވާލަން ބޭނުމެއް ނުވޭ: ފައްޔާޒް\nމިނިސްޓަރ ވިދާޅުވީ ބިދޭސީންގެ ނުރުހުމުގައި އެމީހުންގެ ގައުމަށް ފޮނުވާލުމަށް ގަސްތު ނުކުރައްވާ ކަމަށެވެ. އެ ފުރުސަތު އޮތް ނަމަވެސް، ރާއްޖެއިން މިހާތަނަށް ވެސް ބިދޭސީންނާ ދޭތެރޭ ކަންތައްތައް ކޮށްފައިވާގޮތުން މި ކަމުގައި ދިވެއްސެއްގެ ހައިސިއްޔަތުން އެ މީހުންގެ ނުރުހުމުގައި އެކަން ކުރުމަށް ބޭނުންވެނުލައްވާ ކަމަށެވެ.\nފައްޔާޒު ވިދާޅުވީ، މިކަން ހިނގައިދިޔައީ އިންސާފުވެރި ކަމާއެކުކަން ދިވެހި ތާރީޚުގައި ލިޔެވިގެންދާ ގޮތަށް އެކަން ކުރައްވަން ބޭނުންވެލައްވާ ކަމަށެވެ.\nޗެމްޕިއަންސް ލީގުގެ ކުއާޓާފައިނަލް މެޗުގައި އެމްބާޕޭ ފެންނާނެ: ޓުޗެލް\nއެޗްޑީސީގެ ޗެއަރމަންގެ މަގާމަށް ޖައިޝް އައްޔަން ކުރައްވައިފި


ޗައިލްޑް ކެއަރޓޭކަރ (ވަގުތީ)\nފެމިލީ ކޯޓު / އިސްޤާޟީ ބިއުރޯ\nކޯޓަށް ޙާޟިރުވާ ފަރާތްތަކާއެކު ގެނެވޭ ކުޑަކުދިން އޯގާތެރިކަމާއި ލޯތްބާއެކު ބެލެހެއްޓުން؛\n- އެ ކުދިންގެ އުމުރާ ގުޅޭގޮތުން ކުލަޖެއްސުމާއި، ކުރެހުމާއި، އަކުރު އަޅައިދިނުމާއި، ވާހަކަ ކިޔައިދިނުން.\n- އެ ކުދިންގެ އުމުރާ ގުޅޭގޮތުން އެޑިއުކޭޝަނަލް ގޭމްސް ކުޅުވައި ހެދުން.\n- ތަފާތު އެކްޓިވިޓީސްތައް އެ ކުދިންނަށް ކުރިއަށް ގެންދިއުމަށް ބޭނުންވާ ތަކެތި ޕްރޮކިއުމަންޓް ސްޓޮކް އެންޑް މެއިންޓެނެންސް ސެކްޝަނަށް ރިކުއެސްޓްކޮށްގެން ހޯދުން.\n- ކޯޓަށް ޙާޟިރުވާ ފަރާތްތަކާއެކު ގެނެވޭ ކުޑަކުދިން ބެލުމުގައި ދިމާވާ ދަތިތައް ފާހަގަކޮށް އެކަންކަން ހައްލުކުރެވޭނެ ގޮތްތަކަކީ ކޮބައިތޯ ބަލައި، ސުޕަވައިޒަރަށް ހުށަހަޅައިގެން އެކަންކަން ރަގަޅުކުރުމަށް މަސައްކަތްކުރުން.\n2. އިސްޤާޟީ ބިއުރޯގައި ކުރަންޖެހޭ އިދާރީ މަސައްކަތްތައް ކުރުން؛\n- އިސްޤާޟީއަށް އެޑްރެސްކޮށް އައިސްފައިވާ ސިޓީތަކެއް ހުރިތޯ ބަލައި އެފަދަ ސިޓީތަކެއްވާނަމަ އިސްޤާޟީގެ ލަފާގެމަތިން ފިޔަވަޅު އެޅުން.\n- ކަލަންޑަރާއި، ވިޝުއަލް ކޮންޓްރޯލް ބޯޑާއި އަދި ކޮމްޕިއުޓަރު ފަދަ ތަކެތި އަޕްޑޭޓްކުރުން.\n- ޒިޔާރަތްކުރާ ބޭފުޅުންނާއި އިސްތިޤްބާލުކޮށް، އެބޭފުޅުންގެ ކަންތައްތައް ހަމަޖައްސައިދިނުން.\n- އިސްޤާޟީ ބޭނުންފުޅުވާ ކަންތައްތައް ރޭވުމާއި އަދި އެފަދަ ކަންތައްތައް ކުރިއަށް ގެންދިއުން.\n- އެކިފަރާތްތަކުން ސީދާ އިސްޤާޟީއަށް ފޮނުވާ ސިޓީތައް އިސްޤާޟީއަށް އެރުވުމާއި، އެލިޔުންތަކަށް އިސްޤާޟީ ދެއްވާ ޖަވާބު އިސްޤާޟީގެ މަޝްވަރާއާއެކު ތައްޔާރުކޮށް އެފަރާތްތަކަށް ދިނުމާއި، އެލިޔުންތަކާއި އިސްޤާޟީ އެކިތަންތަނަށް ފޮނުވާ އެހެނިހެން ސިޓީއާއި އެކި ލިޔުންތައް ފައިލްކޮށް ބެލެހެއްޓުން.\n- އިސްޤާޟީގެ ކޮޓަރި ތަރުތީބުކޮށް، މޭޒު ސާފުކޮށް ބެލެހެއްޓުން.\n- ކޯޓުގެ އަހަރީ ރިޕޯޓުގައި ހިމެނުމަށް އިސްޤާޟީ ބޭނުންވާ މުހިއްމު މަޢުލޫމާތުތައް އެއްކޮށް އަހަރީ ރިޕޯޓު ތައްޔާރުކުރާ ސެކްޝަނަށް އެމަޢުލޫމާތު ދިނުން.


ހައްގު ތައުރީފާއި ޝުކުރު ހުސްވާނެހޭ، ތިޔަ ވަފާތެރިކަން ހިތުން ފިލުވޭނެހޭ؟ – Dhen.mv\nދެން އެމްވީ April 21, 2020 - 7:10 am\nދިވެހިރާއްޖެ ވަށާ މިއަދު ބޯކުރަމުން މިދަަނީ އޭގެ އަނދިރިކަން އަންދާޒާ ނުކުރެވޭހާ ބޮޑު ކަޅު ވިލާގަނޑެކެވެ. ދުނިޔޭގެ އެކި ހިސާބުތަކުގައި ހަލުވިކަމާއިއެކު ފެތުރެމުންދާ ނުރައްކާތެރި ކޮވިޑް19 ނުވަތަ ކޮރޯނާ ވައިރަސް މިވަނީ ވެރިރަށް މާލެ ސިޓީގައި ވެސް ހަލުވިކަމާއިއެކު ފެތުރެން ފަށާފައެވެ. މިދަނޑިވަޅުގައި މުޅި ގްރޭޓަރ މާލެ ސަރަހައްދު ލޮކްޑައުން ކޮށްފައިވާއިރު، ގިނަ ރަށްތަކެއް ވެސް ވަނީ ބަންދުކޮށްފައެވެ. މިފަދަ ނާޒުކު ހާލަތެއްގައި އަމިއްލަ ފުރާނަ ނުރައްކަލަށް ހުށަހޮޅިގެން، ގައުމީ ހިދުމަތުގައި ދެމި ތިބި އެކި ޚިދުމަތްތެރީންނަށް ނަޒަރު ހިންގާލުން މުނާސަބު ވެގެން ވެއެވެ. ނުފުދުނު ނަމަވެސް ޝުކުރުގެ ބަހެއް ވެދުންކޮށް ލެވޭތޯއެވެ.\nލިސްޓުގެ އެންމެ ކުރީގައި ތިބީ ސިއްހީ ދާއިރާގައި މަސައްކަތް ކުރާ ފަރާތްތަކެވެ. ހާއްސަކޮށް ނަރުހުންނާއި ޑޮކްޓަރުންނެވެ. ކޮވިޑް19 ޖެހޭ ފަރާތްތަކަށް ފަރުވާ ދިނުމުގައި ވަރުބަލި ކަމެއް ނެތި ހަރަކާތްތެރިވާ ސިއްހީ ހިދުމަތްތެރިންގެ ނަން ރަން އަކުރުން ތާރީހުގައި ލިޔެވިގެން ދާނެއެވެ. އެއްވެސް ޖެހިލުންވުމެއް ނެތި ދިވެހި ރައްޔިތުންގެ ހައްގުގައި ކުރަމުން ތިގެންދާ މަސައްކަތަށް ކިތަންމެ ވަރަކަށް ޝުކުރު އަދާކުރި ނަމަވެސް އެވަރު މަދުވާނެއެވެ. ސިއްހީ ދާއިރާގައި މަސައްކަތް ކުރައްވާ ތިޔަ ބޭފުޅުންގެ ހިތްވަރަށް ހަމަ ސާބަހެވެ. ތިޔައީ އަންނާން އޮތް ޖީލުތަކުން ތިޔަބައިމީހުންނާއި މެދު ފަޚުރުވާނެ ދިވެހިންނެވެ. ސެލިއުޓެވެ.\nދިވެހި ފުލުހުންނާއި ސިފައިންނަކީ އަބަދުވެސް މިގައުމަށް ދިމާވާ ކޮންމެ ކާރިސާއެއްގައި ރައްޔިތުންގެ ހައްގުގައި އެންމެ ފުރަތަމަ ތެދުވާ މީހުންނެވެ. އާއިލާ އާއި ދުރުން، ވަރުބަލި ކަމެއް ނެތި ދިވެހި ރައްޔިތުންނަށް ހިދުމަތް ކޮށްދިނުމުގައި ތި ތިއްބެވި ސާބިތުކަމަށް މުޅި ދިވެހި ގައުމު ފަހުރުވެރިވާނެއެވެ. ކޮވިޑް19އާ ގުޅިގެން މާލެ ސިޓީ ލޮކްޑައުން ކުރުމުން، އާއްމުންނަށް ކާބޯތަކެތި ފޯރުކޮށްދިނުމުން ފެށިގެން، އާންމުންގެ މީހަކު ގެ ބަދަލު ކުރި ނަމަވެސް ސާމާނު އުފުލުމުގައި ފުލުހުންނެވެ. މި ހުރިހާ މަސައްކަތަކެއްގައި ދިވެހި ފުލުހުން ދާ އޮހޮރުވަމުންދާއިރު ބްލަޑް ބޭންކުން ލޭ މަދުވި ނަމަވެސް "އާދޭހޭ" ކިޔާ ބުލަޑް ބޭންކަށް އެމީހުންގެ ލޭ ހަދިޔާ ކުރުމަށް އެ ދުއްވައި ގަންނަނީ ފުލުހުންނެވެ. ގައުމާއި ރައްޔިތުންގެ ހައްގުގައި ތިވެލައްވާ ހުރިހާ ގުރުބާނީއަކަށް ސިފައިންނާއި ފުލުހުންނަށް ހިތުގެ އުމުގުން ނުހަނު ލޯތްބާއެކު ޝުކުރު އަދާކުރަމެވެ.\nކޮވިޑް19 މާލެގައި ފެތުރެމުންދާ މި ދަނޑިވަޅުގައި ބޭރުތެރޭގައި އުޅުމަކީ ކިހާ މިންވަރަކަށް ނުރައްކާ އޮތްކަމެއް ކަން އެނގިތިބެމެ މާލެ ކުނިވާން ދޫކޮށް ނުލާ، ވެމްކޯގެ ހީވާގި މުވައްޒަފުން ކޮންމެ ދުވަހަކު ގްރޭޓަރ މާލެ ސަރަހައްދު ސާފު ކުރުމަށް ތިކުރައްވާ ބުރަ މަސައްކަތް ފެނި، ލޮލުން ސުކުރުގެ ކަރުނަ ނިރާލައެވެ. މާލެ ސަރަހައްދު ސާފުކޮށް ބެހެއްޓުމަށް ވަރުބަލި ކަމެއް ނެތި ތިކުރައްވާ މަސައްކަތަކީ ހަމަގައިމުވެސް ޝުކުރުގެ ދެތިން ބަހަކުން އެކަމުގެ އަގު ވަޒަން ކުރެވޭނެ ކަމެއް ނޫނެވެ.\nކޮވިޑް19 ފެތުރޭ މިދަނޑިވަޅުގައި ނޫސްވެރިންނާއި ސަރުކާރުން އެކުލަވާލި ކޮވިޑް19 ޓާސްކް ފޯހުން ކުރަމުން ގެންދާ ބުރަ މަސައްކަތްވެސް ފާހަގަކޮށްލާނަމެވެ. ވަރުބަލި ކަމެއް ނެތި، ރައްޔިތުންނަށް ކޮވިޑް19 ގެ އެންމެ ފަހުގެ މައުލޫމާތު ގެނެސް ދިނުމަށް ތިކުރާ މަސައްކަތް ހުރިހާ ރައްޔިތުންވެސް ޝުކުރުން ފުރިފައިވާ ހިތްތަކަކާއިއެކު ބަލައިގަންނަ ކަން ފާހަގަކުރަމެވެ. ނޫސްވެރިންނާއި ކޮވިޑް19 ޓާސްކް ފޯހުން ގައުމަށް އެކޮށްދެނީ ހާދަ އަގުހުރި މަސައްކަތެކެވެ.\nފުރަބަންދުގައި ތިބި އާއްމުންނަށް މުދާ ޑެލިވަރީ ކޮށްދިނުމުގެ މަސައްކަތް ކުރާ ފަރާތްތަކާއި، ކޮވިޑް19އާ ގުޅޭ ކަންކަމުގައި ހިލޭ ސާބަހަށް ހަރަކާތްތެރިވާ ފަރާތްތަކަށް ވެސް ޝުކުރު ހައްގެވެ. ހަމަގައިމުވެސް ގައުމަށްޓަކައި ތި ވެވަޑައިގަންނަވާ ގުރުބާނީ އަޅުގަނޑުމެން އަބަދުވެސް ހަނދާން ހުންނާނެއެވެ. އަންނާން އޮތް ޖީލުތަކަށް ތިޔަބައިމީހުންގެ ޚިދުމަތް ފޮތްތަކެއްގެ ސިފައިގައި ގެންދާނަމުއެވެ.\nއަމިއްލަ ފުރާނަ ނުރައްކަލުގެ ތެރެއަށް ލައިގެން، އިންސާނިއްޔަތަށްޓަކައި، ކޮވިޑް19 އާއި ދެކޮޅަށް ހަނގުރާމަ ކުރުމަށް އެހީތެރިވެދެއްވާ ހުރިހާ ދިވެހި ހިތްވަރު ގަދަ ފިސާރި ދަރިންނަށް ޝުކުރު އަދާކުރަމެވެ. ހަމަގައިމުވެސް ދިވެހި ތާރީހުގައި ކޮވިޑް19އާ ދެކޮޅަށް ހަނގުރާމަ ކުރުމަށް އެހީތެރިވި ހުރިހާ ފަރާތްތަކެއްގެ ނަން ރަން އަކުރުން ލިޔެވިގެންދާނެއެވެ. ތިޔަ ހިދުމަތްތެރިންގެ ނަން ވުޖޫދުގައި ވިދާ ބަބުޅާނެއެވެ. ﷲ ތިޔަބައިމީހުންގެ މަސައްކަތުގައި ބަރަކާތް ލައްވާ ހެޔޮ ޖަޒާ މިންވަރު ކުރައްވާށިއެވެ.\nޒިޔާދާ ރޭޕްކުރި މައްސަލައިގެ ހުކުމް މާދަމާ\nޝުޢައިބު ރައީސް ނަޝީދަށް: މަނިކުފާނުގެ އަނިޔާވެރިކަން މިއަދު މިވަނީ މައުމޫނަށްވުރެ ބޮޑުވެފަ!\nކޮވިޑް-19: މީހުން ދިރިއުޅޭ 21 ރަށެއްގައި 48 ކޭސް\nއިއްޔެ އެކަނި 708 މީހުން ރާއްޖެ އައި: ވީއައޭ


"Bali nukurevay" fadha, askariyyaa akaa dhimaa ah, Uthuru Korea misraabu jahaifi | ThePress\n"ބަލި ނުކުރެވޭ" ފަދަ އަސްކަރިއްޔާއަކާ ދިމާއަށް އުތުރު ކޮރެއާ މިސްރާބު ޖަހައިފި\n12 October 2021, 15:01\nކޮރެއާ ހަނގުރާމައަށް ނިމުން ގެނައިތާ 67 އަހަރު ފުރުމާ ދިމާކޮށް އުތުރު ކޮރެއާގައި ކުރިއަށް ގެންދިޔަ އިހުތިފާލުގައި ރައީސް ކިމް ޖޮންގް އުން ތަގުރީރު ކުރައްވަނީ / ފޮޓޯ: ކޭސީއެންއޭ\nޒަމާންވީ ހަތުރުންގެ ގޮތުގައި އެމެރިކާއާއި އުތުރު ކޮރެއާ ގުޅުން ބަދަހި ވެދާނެ ކަމުގެ ކުޑަ ނަމަވެސް އިޝާރާތެއް ފެނިފައި ނުވާ މި ދަނޑިވަޅުގައި، "ބަލި ނުކުރެވޭ" ފަދަ އަސްކަރިއްޔާއާއެއް ބިނާ ކުރައްވާނެ ކަމަށް، އުތުރު ކޮރެއާގެ ލީޑަރު، ކިމް ޖޮންގް-އުން ވައުދުވެވަޑައިގެންފިއެވެ.\nއުން ވިދާޅުވާ ގޮތުގައި ހަތިޔާރު ތަރައްގީ ކުރުމަށް އުތުރު ކޮރެއާއިން ކުރާ މަސައްކަތްތަކަކީ، ގައުމީ ދިފާއަށްޓަކާ އެ ގައުމުން ކުރާ މަސައްކަތްތަކެކެވެ. އަދި ނިޔަތަކީ އެއްވެސް ހާލެއްގައި، ހަނގުރާމައެއް ފެށުން ނޫން ކަމަށް އުން ވަނީ ވިދާޅުވެފައެވެ.\nމިފަދަ ރޫހެއްގައި އުން ވާހަކަފުޅު ދައްކަވާފައި މި ވަނީ، ވަރުގަދަ މިސައިލް ޑިސްޕްލޭތަކަކާއެކު ކުރިއަށް ދިޔަ ދިފާއީ މައުރަޒެއްގައެވެ.\nއުތުރު ކޮރެއާއިން ދާދި ފަހުން ވަނީ، ހައިޕާސޮނިކް މިސައިލް ޓެސްޓު ކޮށްފައެވެ. އަދި އުތުރުގެ ހަތުރުވެރި ދެކުނު ކޮރެއާއިން ވަނީ، ސަބްމެރީން މެދުވެރިކޮށްގެން ހަމަލާ ދޭ ހަތިޔާރެއް ޓެސްޓު ކޮށްފައެވެ.\nމި މޭރުމުން ވާހަކަފުޅު ދައްކަވަމުން ކިމް ވަނީ، އުތުރު ކޮރެއާއި ދެކުނު ކޮރެއާއާ ދެމެދު، އެމެރިކާއިން ނުތަނަވަސް ކަން އުފައްދާ ކަމަށް ތުހުމަތު ކުރައްވާފައެވެ.\nކަން މިހެން އޮތް އިރު، އެމެރިކާގެ ރައީސް ޖޯ ބައިޑަން ވަނީ، އުތުރު ކޮރެއާއެކު މަޝްވަރާ ކުރައްވަން ތައްޔާރަށް ހުންނެވި ކަމަށް ތަކުރާރުކޮށް ވިދާޅުވެފައެވެ. ނަމަވެސް، ދަތި ކުރުމުގެ ފިޔަވަޅުތަކަށް ލުއި ދިނުމުގެ ޝަރުތަކީ، އުތުރުން ކުރިއަށް ގެންދާ ނިއުކްލިއާ ހަތިޔާރުގެ މަޝްރޫއު ދޫކޮށްލުން ކަމަށް އެމެރިކާއިން ވަނީ ބުނެފައެވެ. އުތުރު ކޮރެއާއިން އަދި މިހާތަނަށް މިކަމަށް ކޮށްފައި ވަނީ އިންކާރެވެ.\nނިއުކްލިއާ ހަތިޔާރާއި ބެލިސްޓިކް މިސައިލް ޓެސްޓު ކުރުމަކީ، އދއިން އުތުރު ކޮރެއާއަށް މަނާ ކޮށްފައި ވާ ކަމެކެވެ. ނަމަވެސް، މި ހުދޫދުގެ ތެރޭގައި ދެމި އޮތުމަށް ތަކުރާރު ކޮށް، އުތުރު ކޮރެއާ ވަނީ ފެއިލްވެފައެވެ. ނަތީޖާއެއްގެ ގޮތުން ދަތި ކުރުމުގެ ހަރުކަށި ފިޔަވަޅުތަކަކާ އުތުރަށް ވަނީ ކުރިމަތިލާން ޖެހިފައެވެ.\nނިއުކްލިޔަރ ހަތިޔާރު ކޮރެއާ ދުނިޔެ ޖޯ ބައިޑަން


Th. Atholhun Covidah Fassivi Meehunge Adhadhu 200 Ah - Vaguthu\nތ. އަތޮޅުން ކޮވިޑަށް ފައްސިވި މީހުންގެ އަދަދު 200 އަށް\n5 މަސް ކުރިން ( އޭޕްރީލް 24, 2021 )\nތ. އަތޮޅުން މިހާތަނަށް ކޮވިޑަށް ފައްސިވި މީހުންގެެ އަދަދު 200 އަށްވުރެެ އިތުރުވެއްޖެއެެވެ.\nތ. އަތޮޅުގައި މީހުން ދިރިއުޅޭ 13 ރަށެއް އޮންނަ އިރު، ހަތް ރަށެއްގައި ބަލި ފެތުރި، އެ ރަށްތަކަށް އަރައި ފޭބުން ވަނީ މަނާކޮށްފައެވެ. މިއީ މާލެ ފިޔަވައި އެންމެ ހަލުވިކަމާއެކު ކޮވިޑް-19 ފެތުރެމުން އަންނަ އަތޮޅު ކަން ފާހަގަކޮށްލެވެއެވެ.\nމިހާތަނަށް އައިއިރު، އެ އަތޮޅުގެ ރަށްތަކުގެ ތެރެއިން ކޮވިޑް-19 ފެނުނީ ތ. ވިލިފުއްޓާއި ތ. އޮމަދޫ އާއި ތ. ގާދިއްފުއްޓާއި ތ. ތިމަރަފުއްޓާއި ތ. ވޭމަންޑޫ އާއި ތ. މަޑިފުއްޓާއި ތ. ކިނބިދޫންނެވެ.\nއެއަތޮޅުން އެންމެ ފުރަތަމަ ކޮވިޑްގެ ވޭދަނައެއް ފެނި މޮނީޓަރިންގެ ހާލަތަށް ގެެނައީ ވިލިފުއްޓެވެ. ވިލިފުށިން މީހަކު މި ބައްޔަށް ފައްސިވީ މިމަހުގެ ފަސް ވަނަ ދުވަހުއެެވެެ. ޖުމްލަ 16 މީހަކު މި ބައްޔަށް އެރަށުން ފައްސިވެފައިވާއިރު އެކްޓިވް ކޭސްގެ ގޮތުގައި ތިބީ 10 މީހުންނެވެ.\nވޭމަންޑޫ މޮނިޓަރިންއަށް ލާފައި ވަނީ މިމަހުގެެ ނުވަ ވަނަ ދުވަހުއެެވެ. އެރަށުން ފައްސިވި މީހުންގެ އަދަދު ވަނީ 164 އަށް އަރައިފައެވެ. ހުކުރު ދުވަހު އެކަނިވެސް 14 މީހަކު ވެރިކަންކުރާ ވޭމަންޑޫއިން ވަނިީ ފައްސިވެފައެވެ. އެެރަށުން 711 ސުންކު މިހާތަނަށް ނެެތި އިރު 420 ސުންކެއް ވަނީ ނައްސިވެެފައެވެެ.\nކިނބިދޫއިން ފައްސިވެފައި ވަނީ 20 މީޙުންނެެވެ. އޮމަދޫއިން ތިން މީހުން އަދި ގާދިއްފުށިން 14 މީހަކު ވަނީ މިހާތަނަށް މި ބައްޔަަށް ފައްސިވެފައެވެ. މަޑިފުށިން ހަތަރު މީހަކު ބައްޔަށް ފައްސިވެފައި ވާއިރު ތިމަރަފުށިން ދެ މީހަކު ވަނީ ކޮވިޑަށް ފައްސިވެފައެވެ.\nރާއްޖޭގައި ފައްސި މައްޗަށް، ޓެސްޓް ކުރުން ދަށަށް\nއިތުރު 142 މީހަކު ކޮވިޑަށް ފައްސިވެއްޖެ\nއޭޕްރީލް 24, 2021 14:59\nމިކަން މިގޮތަށް ދިމާވީ ކެންޕެއިން ތެރޭގައި. ބަޔަކު ގަބޫލް ނުކުރިއަސް މީހަގީގަތް. އަދި ތ.އަތޮޅުގައި މިހާބޮޑަށް ޚާއްސަކޮށް ވޭމަންޑޫ ގައި މިހާބޮޑަށް ފެތުރުނީ ހޮސްޕިޓަލްގެ އިހުމާލުން.\nއޭޕްރީލް 24, 2021 18:13\nކިނބިދޫ ިިިިިިިިިިިިިިިިިިިިިިިިިިިިިިިިިިިިިިިިިިިި އިން ފައްސިވީ އަދަދު94


Kalhuvakaru miskiy roolhaalun: kuran heyovaa varuge kameh noon! | Mihaaru\nކަޅުވަކަރު މިސްކިތް ރޫޅާލުން: ކުރަން ހެޔޮވާވަރުގެ ކަމެއް ނޫން!\nކަޅުވަކަރު މިސްކިތް: ސަލްޓަން ޕާކު ތަރައްގީކުރަން އެ މިސްކިތް މިހާރު ވަނީ ރޫޅާލާފައި\n22 އޯގަސްޓް 2016 - 15:24\nއެއީ މާލޭގައި ހުރި އެންމެ ގިނަ ދުވަސް ވީ އެއް މިސްކިތެވެ. އެއީ ޓޫރިސްޓުންގެ ސަމާލުކަން ލިބޭ އެންމެ އެންމެ މުހިންމު އެއް ބިނާ އެވެ. އެ ސަރަހައްދުގައި ގައުމީ ކުތުބުހާނާ އާއި ދާރުލްއާސާރު ވެސް އެބަ ހުއްޓެވެ. އެތަންތަން ބޭނުންކޮށްގެން ސަލްޓަން ޕާކް ތަރައްގީ ކުރެވެން އޮއްވައި ޒަމާންވީ ކަޅުވަކަރު މިސްކިތް ރޫޅާލައި "ކުދިކުދި ކޮށްލައިގެން" ނަގަން ޖެހޭ ސަބަބެއް އެބަ އޮތް ހެއްޔެވެ؟\nބައެއް މީހުން ސުވާލުކުރެ އެވެ: އެ މިސްކިތާއި ދެން ވެސް އެތަނުގައި ހުރި ތާރީހީ އެހެން ތަންތަނާ އެކު ތަރައްގީކުރާނެ ކޮންސެޕްޓެއް ސަރުކާރަށް ނުލިބުނީ ހެއްޔެވެ؟ އެ މިސްކިތް ބަހައްޓަން މާލެއިން ބިންކޮޅެއް ނުލިބުނީ ހެއްޔެވެ؟ ދުއިސައްތަ އަހަރަށް ވުރެ ގިނަ ދުވަސް ވީ ކަޅުވަކަރު މިސްކިތް ރޫޅާލުމާ އެކު ތަރިކަ ހިމާޔަތްކުރުމުގައި މަސައްކަތް ކުރާ މީހުން އޮއްސާލީ ޝަކުވާތަކެވެ.\nއެކަމަކު މި ޝަކުވާތަކަށް ސަރުކާރުން ދޭން ބޭނުންވާ ޖަވާބެއް ނެތެވެ. އަދި އެކަން ކުރަނީ އެ މިސްކިތް ބެލެހެއްޓުން ހަވާލުކޮށްފައިވާ ހެރިޓޭޖް ޑިޕާޓްމެންޓަކުން ވެސް ނޫނެވެ. އެތަނުން ބުނިގޮތުގައި މިސްކިތް ރޫޅާލުމުގެ ހުރިހާ ކަމެއް ހަވާލުކޮށްފައި އޮތީ ހައުސިން މިނިސްޓްރީއާ އެވެ. އެ މިނިސްޓްރީން އެކަމުގައި ވާހަކަ ދައްކާކަށް ބޭނުމެއް ނުވެ އެވެ.\nމައުލޫމާތު އެނގޭ ބައެއް މީހުން ބުނިގޮތުގައި މާލޭގައި ހުރި ތާރީހީ މަދު ބިނާތަކުގެ ތެރޭގައި ހިމެނޭ މިސްކިތް ރޫޅާލުމުގައި މާ މުހިއްމު ސަބަބުތަކެއް ނެތެވެ. އެއީ، ސަލްޓަން ޕާކު ތަރައްގީކުރަން ގެންގުޅުނު އެތައް ވިސްނުންތަކެއް ގޮސް ނިމުނު ގޮތެވެ. އެންމެ ފުރަތަމަ ނިންމީ އެ މިސްކިތް ހުޅުމާލޭގައި ބަހައްޓާށެވެ. ގދ. ތިނަދު އަށް ބަދަލުކުރުމަކީ އޭގެ ފަހުން އައި ވިސްނުމެކެވެ.\nކަޅުވަކަރު މިސްކިތް ރޫޅާލައި ތިނަދު އަށް ގެންދަން ތައްޔާރުކޮށްފައި: --ޓުވިޓާ ފޮޓޯ\nމިސްކިތް ނަގައި ސަލްޓަން ޕާކު ތަރައްގީކުރަނީ ކުޑަކުދިންނަށް ހާއްސަކޮށްގެންނެވެ. އެތަނުގައި އިގްލޫއަކާއި އައިސް ރިންކެއް ހަދަން ވަނީ ނިންމައިފަ އެވެ. ހޫނު ގަދަ ގައުމުގައި އެއީ، އެތަން ތަރައްގީކުރަން އެންމެ ރަނގަޅު ގޮތްތޯ ވެސް ބައެއް މީހުން ސުވާލުކުރެ އެވެ.\nސަރުކާރުން ބުނެފައިވާ ވާހަކަތަކަށް ބަލާއިރު، ތިނަދު އަށް ކަޅުވަކަރު މިސްކިތް ބަދަލުކުރުމަކީ މާ ބޮޑު މައްސަލައެއް ނޫނެވެ. އެ މިސްކިތް ބަހައްޓަން ނިންމާފައި ވަނީ ތިނަދޫ ހުކުރު މިސްކިތުގެ ތާރަގަނޑު ފެނުނު ސަރަހައްދުގަ އެވެ. މައްސަލައަކީ ތިނަދު އަށް ބަދަލުކުރުމެއް ނޫނެވެ. މާލޭގެ ތާރީހާ ގުޅިފައިވާ ތަނެއް އެހެން ރަށަކަށް ބަދަލުކުރުމެވެ.\nކަޅުވަކަރު މިސްކިތް ހަދާފައި ވަނީ ހިރި ގަލާއި ކަޅުވަކަރުންނެވެ. އެ މިސްކިތުގެ ރީތިކަން ފުރިހަމަ ވަނީ ބިންވަޅު ނަގާފައިވާ ކުރެހުންތަކުންނެވެ. މީގެ ކުރިން، ކުރީގެ ރައީސް މުހައްމަދު ނާސިރުގެ ވެރިކަމުގައި މިސްކިތް ނީލަން ކިޔައި ވިއްކާލި އެވެ. މިސްކިތް ރޫޅާލައިގެން ރިސޯޓަކަށް ގެންދިއުމުން ކޮންމެވެސް ވަރެއްގެ ގެއްލުންތަކެއް ލިބުނެވެ.\nމިސްކިތް އަލުން މާލެ ގެނެސް ސަލްޓަން ޕާކުގައި ބެހެއްޓީ ކުރީގެ ރައީސް މައުމޫން އަބްދުލްގައްޔޫމެވެ. އޭގެ 35 އަހަރު ފަހުން އަނެއްކާ އެ މިސްކިތް ރޫޅާލުމުން، ވަކަރުން ހަދާފައިވާ ބައިތަކަށް ގެއްލުން ލިބޭނެ ކަމަށް ތަރިކަ ހިމާޔަތްކުރުމުގެ ތަޖުރިބާ ހުރި ބައެއް މީހުން ބުނެ އެވެ. މިސްކިތް ތިނަދު އަށް ގެންދަން ހަމަޖައްސާފައި ވަނީ ކަނޑު މަގުންނެވެ.\nތިނަދޫގައި ކަޅުވަކަރު މިސްކިތް ބަހައްޓަން ނިންމާފައިވާ ސަރަހައްދު. --ފޮޓޯ: ޓުވިޓާ\nގޯސް ނިންމުމެއް، ނުބައި މެސެޖެއް!\nކަޅުވަކަރު މިސްކިތް މާލެ އިން ބަދަލުކުރުމަކީ ސަރުކާރުގެ ގޯސް ނިންމުމެއް ކަމަށް އެންމެ ގިނަ ސަބަބު ދައްކަވާ އެއް ބޭފުޅަކީ ހެރިޓޭޖް ޑިޕާޓްމެންޓާ ކުރިން ހަވާލުވެ ހުންނެވި އެޑިއުކޭޝަން މިނިސްޓްރީގެ ކުރީގެ ނައިބު ޔުމްނާ މައުމޫނެވެ. އޭނާ މަގާމުން އިސްތިއުފާ ދެއްވީ ވެސް މި މިސްކިތް ބަދަލުކުރުމާ ގުޅޭ ގޮތުން އުފެދުނު ހިޔާލުތަފާތުވުންތަކުގައި ކަމަށް ވިދާޅުވެ އެވެ.\nއޭނާ ދެކެވަޑައިގަންނަވާ ގޮތުގައި ކަޅުވަކަރު މިސްކިތް ތިނަދު އަށް ބަދަލުކުރުމަކީ ސަރުކާރުން ކޮށްގެންވާނެ ކަމެއް ނޫނެވެ. މިފަދަ އާސާރީ ބިނާތައް އެއް ތަނުން އަނެއް ތަނަަށް، އެއް ރަށުން އަނެއް ރަށަށް ބަދަލުކުރަން ފެށުމަކީ، އޭނާ ވިދާޅުވި ގޮތުގައި، ނުރައްކާތެރި ސިޔާސަތެކެވެ.\nކޮންމެ އާސާރީ ބިނާއަކީ ވެސް އޭގައި ތާރީހާއި އެ ހުރި މާހައުލަކާއި އެ މާހައުލެއްގައި ދިރިއުޅޭ މީހުންނާ ގުޅިފައި ހުންނަ އެއްޗެއް ކަން ފާހަގަކުރައްވައި ޔުމްނާ ވިދާޅުވީ އެ ބިނާއެއް އޭގެ ތާރީހާ އަދި މާހައުލާ ވަކިކޮށްގެން ނުވާނެ ކަމަށެވެ. އެއީ އެ ބިނާއެއްގެ ތާރީހީ މުހިއްމުކަން ގެއްލި އަސްލު އޮޅިގެންދާނެތީ ކަމަށް ވެސް އޭނާ ވިދާޅުވި އެވެ.\nކަޅުވަކަރު މިސްކިތް: މި މިސްކިތް ގެންދަން ހަމަޖައްސާފައި ވަނީ ތިނަދު އަށް\n"ކަޅުވަކަރު މިސްކިތް ފަދަ ދުވަސް ވީ ބިނާތައް އެއް ތަނަކުން އަނެއް ތަނަށް ގެންދިއުމަކީ ދުނިޔޭގެ އެއްވެސް ތަނެއްގައި ކުރާ ކަމެއް ނޫން،" ޔުމްނާ "މިހާރު" އަށް ވިދާޅުވި އެވެ.\nމިސާލުތައް ދައްކަވަމުން އޭނާ ސުވާލުކުރެއްވީ އިންޑިއާގެ އާގަރާގައި ހުންނަ ތާޖުމެހެލް އެހެން ގައުމަކަށް ނުވަތަ ހއ. އުތީމު ގަނޑުވަރު އެހެން ރަށަކަށް ގެންދާނެތޯ އެވެ.\n"މިފަދަ މިސްކިތެއް ރޫޅާލީމާ އެ ބުނެވެނީ ކީކޭތޯ؟ ދެވޭ މެސެޖަކީ އަޅުގަނޑުމެންނަށް އަޅުގަނޑުމެންގެ ތާރީހާއި ތަރިކަ އާއި ސަގާފަތް އެއީ މުހިއްމު އެއްޗިއްސެއް ނޫނޭ. އަޅުގަނޑުމެން ޒުވާނުންނާއި ކުޑަކުދިންނަށް ދަސްކޮށްދޭންވީ އަޅުގަނޑުމެންގެ ތާރީހާއި ތަރިކަ އާއި ސަގާފަތާއި މަސައްކަތްތެރިކަމަށް ފަހުރުވެރިވާން،" ޔުމްނާ ވިދާޅުވި އެވެ.\nއެ މިސްކިތް ރޫޅާނުލަން ސަރުކާރުގެ އެކި ލެވެލްތަކުގައި އެދިވަޑައިގަތް ކަން ފާހަގަކުރައްވަމުން ވިދާޅުވީ މިސްކިތް ނަގާފައި އެތަނުގައި އައިސް ރިންކެއް އެޅުމުން އެ ދެވެނީ ނުބައި މެސެޖެއް ކަމަށެވެ.\nގާނޫނާއި މުއާހަދާތަކާ ވެސް ހިލާފު ކަމެއް\nދިވެހި ރާއްޖޭގައި ހުރި އާސާރީ ތަންތަނާއި ތަކެއްޗާ ބެހޭ ގާނޫނުގެ ދަށުން ކަޅުވަކަރު މިސްކިތް ފަދަ ތަންތަން ރޫޅާލުމަކީ މަނާ ކަމެކެވެ. އެ ގާނޫނުގައި ބުނެފައި ވަނީ، "ދިވެހި ރާއްޖޭގެ ސަރަހައްދު ތެރޭގައިވާ އާސާރީ އަދި ތާރީހީ ތަންތަނާއި ތަކެތި ހަލާލުކޮށް ރޫޅާލައި އެފަދަ ތަކެއްޗަށް ގެއްލުން ދިނުމަކީ މަނާ ކަމެއް" ކަމަށެވެ.\nރާއްޖެ ބައިވެރިވެފައިވާ ބައިނަލްއަގުވާމީ މުއާހަދާ (ވޯލްޑް ހެރިޓޭޖް ކޮންވެންޝަން)ގައި އާސާރީ ތަންތަން ހިމާޔަތްކުރަން ކުރެވެން ހުރި މަސައްކަތްތައް ދައުލަތުން ކުރަން ވަނީ އެއްބަސްވެފަ އެވެ. އެކަމަކު މިސްކިތް ރޫޅާލާފައި މިވަނީ، ޔުމްނާ ވިދާޅުވި ގޮތުގައި، ރާއްޖެ ބައިވެރިވެފައިވާ ދުނިޔޭގެ ތަރިކައިގެ މުއާހަދާއާ ކަނޑައެޅިގެން ހިލާފަށެވެ.\n"އެ މުއާހަދާގައި، ރާއްޖޭގެ ގުދުރަތީ އަދި ސަގާފީ ތަރިކަ ރައްކާތެރިކުރަން އަޅުގަނޑުމެންގެ ވަސީލަތްތައް ތަންދިން މިންވަރަކުން ކުރެވެން ހުރި ހުރިހާ ކަމެއް ކުރަން މަސައްކަތް ކުރަން ދައުލަތުން ވަނީ އެއްބަސްވެފައި،" އޭނާ ވިދާޅުވި އެވެ.\n"ތަރިކަ ރައްކާތެރިކުރުމުގެ ބައިނަލްއަގުވާމީ އުސޫލްތައް ބުނާ ގޮތުން މިފަދަ ބިނާއެއް ރޫޅާލައިގެން އެހެން ތަނަކަށް ގެންދަން ޖެހޭނީ ހަމައެކަނި އެ ބިނާއެއް އެ ހުރި ތަނެއްގެ ސަބަބުން އެ ބިނާއަކަށް ނުރައްކަލެއް ކުރިމަތިވާ ހާލުގައި އެ ބިނާއެއް ރައްކާތެރިކުރުމުގެ ގޮތުން އެކަނި."\nކަޅުވަކަރު މިސްކިތް ރޫޅާލަނީ: ސަރުކާރުން ކުރިޔަސް ގާނޫނީ ގޮތުން މިއީ މަނާ ކަމެއް --ފޮޓޯ: ޓުވިޓާ\nމިގޮތަށް ތަންތަން ބަދަލުކުރުމަކީ، ޔުމްނާ ވިދާޅުވި ގޮތުގައި، ތަރިކަ ރައްކާތެރިކޮށް ގިނަ ދުވަހު ދެމިހުންނާނެހެން ބެލެހެއްޓުމުގެ އުސޫލްތަކާ ވެސް މުޅިން ހިލާފު ކަމެކެވެ.\nއެ މިސްކިތް ރޫޅާނުލައި ވެސް ކުޑަކުދިންނަށް ކުޅެވޭ ގޮތަށް ސަލްޓަން ޕާކު ތަރައްގީ ކުރެވެން އޮތެވެ. ތާރީހީ ބިނާތައް ގުޅިފައި ވަނީ އެ ހުންނަ މާހައުލަކާ ކަމަށް ވާއިރު، މާލޭ ރައްޔިތުންގެ ޒަމާންވީ ތަރިކަ އެހެން ރަށަކަށް ބަދަލުކުރަން ޖެހޭ ސަބަބެއް ނެތެވެ. އެހެން ނޫން ނަމަ، ތަރިކަ ހިމާޔަތްކުރާ މީހުން ބުނާ ގޮތަށް، ގައުމީ ތަރިކައެއްގެ ގޮތުގައި ހިމާޔަތްކޮށްފައިވާ އުތީމު ގަނޑުވަރު ވެސް ގެނެސް މާލޭގައި ނުބަހައްޓަން ވީ ސަބަބެއް ނެތެވެ.\nދިވެހި ސަރުކާރު ހައުސިން މިނިސްޓްރީ ޔުނެސްކޯ ސަލްޓަން ޕާކް ޔުމްނާ މައުމޫން، އާޓްސް، ކަލްޗަރު މިނިސްޓަރު\n46 ކޮމެންޓް, 15 ރިއެކްޝަންސް\nދެން ޔާމީންގެ ވެރިކަަމުގައި މިސްކިތް ރޫޅާލާފަ ތިނަދުއަށް ގެންދިޔައީމަ، ފާރިސް ވެރިކަން ހޯދާފަ އެ މިސްކިތް މާލެ ގެނައީމަ ނިމުނީއެއް ނުން!\nކަލޯ ކީކޭ ތިކިޔަނީ. މިހާރުވެސް މި ކިޔަނީ އެހެން އެގޮތަށް މިސްކިތަށް ހަދަން ވެއްޖެޔާ އެ ތާރީހީ މިސްކިތް ހަލާކުވެދާނެއޭ. ޕީޕީ ކުދިންގެ ނާތަހުޒީބު ވިސްނުމާހެދި މި ގައުމު ހަލާކުވެ މި ދަނީ\nހަގީގަތަށް ވާހަކަ ދައްކާ މީހާ\nސަރުކާރުން ކޮށްފިއްޔާ އޯކޭ މީހުން މިހާރު ގިނައީ ކީއްކުރާނި މިޔޮތީވާ ވެރިކަމެއް\nބަލަ ކަޅުވަކަރު މިސްކިތަކީ ނާސިރު ދައުރުއްސުރެ އެކި ތަންތަނަށް ބަދަލުކޮށްފައި ހުރި މިސްކިތެއް. އަދި އަސްލު ގެެއްލިފައިހުރި މިސްކިތެއް. މިއަށްވުރެެ ރަނގަޅެއްނު ރާއްޖޭގެ ދެން ހުރި އަސްލު ނުގެެއްލޭ އަޅާނުލެވި ހުރި ތަންތަނަށް އަޅާލިއްޔާ\nދެރައީ ޔުމްނާ އަށް ވެސް މިވާހަކަ ދައްކަވަން4މަސް ދުވަސް ނެގިކަން. ހައްތަހާވެސް ސިޔާސީ ކުޅިވަރު. ކަޅުވަކަރު މިސްކިތް ގެންދާތީ އިސްތިއުފާ ދެއްވި ނަމަ އާއިލާ އާއި އެކީ ވަގުތު ހޭދަކުރައްވަންށޭ ވިދާޅުވެފަ ކީއްވެ އިސްތިއުފާ ދެއްވަންވީ. ހަމަ ހުސް ޑްރާމާ.\nތަންދޮރު ނުބަލައި ތިޔުނީމަ ވާނީ މިހެން.\nއުތީމު ގަނޑުވަރު މާލެ ގެނެސް އުސް ފަސްގަނޑުގަ ބަހައްޓަން ފެންނަނީ...\nމިސަރުކާރުން ރައްޔިތުންނަށް ދެރަވާނެ އަދި ގެއްލުންވާނެ ކަމެއް ނުކުރާނެ. މިސަރުކާރުގެ ހީވާގި ވެރިންނަށް ހެޔޮހިތުން ޝުކުރު ދަންނަވަން. ރައީސް ޔާމީނަށް ޤައުމު ހިންގުމުގައި ހެޔޮވިސްނުމާއި ކެއްތެރިކަން މާތްﷲ މިންވަރުކޮށްދެއްވާށި _ އާމީން_\nކަޅުވަކަރު މިސްކިތް މާލެ އިން ބަދަލުކުރުމަކީ ސަރުކާރުގެ ގޯސް ނިންމުމެއް ކަމަށް އެންމެ ގިނަ ސަބަބު ދައްކަވާ އެއް ބޭފުޅަކީ ހެރިޓޭޖް ޑިޕާޓްމެންޓާ ކުރިން ހަވާލުވެ ހުންނެވި އެޑިއުކޭޝަން މިނިސްޓްރީގެ ކުރީގެ ނައިބު ޔުމްނާ މައުމޫނުކަމަށާއި އޭނާ މަގާމުން އިސްތިއުފާ ދެއްވީ ވެސް މި މިސްކިތް ބަދަލުކުރުމާ ގުޅޭ ގޮތުން އުފެދުނު ހިޔާލުތަފާތުވުންތަކުގައި ކަމަށް ވިދާޅުވިކަމަށް މި އާޓިކަލްގައި ލިޔެފައި އޮތުމުން ދަންނަވަންއޮތީ: ޔުމްނާ އެހެން ވިދާޅުވިނަމަ އެއީ ކަނޑައެޅިގެން އިތުރުފުޅެއް. ސަބަބަކީ ކަޅުވަކަރު މިސްކިތް ފުރަތަމަ ހުޅުމާލެއަށް އަދި އޭގެފަހުން ގދ.ތިނަދޫއަށް މިސްކިތް ބަދަލުކުރުމުގެ ޕްލޭނިންގ ސްޓޭޖްއާއި ޢަމަލީ ސްޓޭޖްގައި ޔުމްނާގެ ޙިއްސާ ވަރަށް ބޮޑު. ޔުމްނާ އިސްތިއުފާ ދެއްވީ ކަޅުވަކަރު މިސްކިތް ތިނަދުއަށް ބަދަލުކުރަން ރޫޅަންފެށިފަހުން. ޔުމްނާ އިސްތިއުފާދެއްވީ ނައިބު ރައީސް ކަން ފާރިޝަން ހަމަނުޖެހުނީމައި ޕީޕީއެމް ގެ އެތެރޭގައި ރައީސް މައުމޫނާއި ސަރުކާއިދެމެދު އުފެދިފައިވާ ނުތަނަވަސްކަން އުފެދުނުހިސާބުން. ޔުމްނާގެ އިސްތިއުފާއަށްފަހު ދުންޔާވެސްވަނީ އިސްތިއުފާދެއްވާފަ. ޔުމްނާގެ އިސްތިއުފާއާއި ކަޅުވަކަރު މިސްކިތާ އެއްވެސް ގުޅުމެއްނެތް.\nބަލަ މުސްލިމުން ޕާރކް ތަކުގައިވެސް ނަމާދު ކޮށް އުޅޭ!\nއާދަމް ޝަމީމް ފުޅަދޫ\nފޮޓޯގެ ތިރީގައިވާ ލިޔުމުގައިވަނީ "ކަޅުވަކަރު މިސްކިތް ރޫޅާލަނީ: ސަރުކާރުން ކުރިޔަސް ގާނޫނީ ގޮތުން މިއީ މަނާ ކަމެއް". އަޅެ ކީކޭދޯބުނާނީ. ލިޔުންތެރިޔާ ޤާނޫނުަގައިވާ އެއްޗަކާއި ކަންހިނގާގޮތް އަޅެބެލީމުތަ. އެއްވެސް ފަރާތަކުންމިސްކިތް ހަލާކެއް ނުކުރެއޭ. ރައްކާތެރިކަމާއެކު ރޫޅައި، ފަރުވާދީ، ޕެކްކޮށްގެން މޫވްކުރަނީކަން ލިޔުންތެރިޔާ އަށް ނޭގުމަކީ ދިރާސާ ނުކޮށް މި މަޒުމޫނު ލިޔެފައިވާކަމުގެ ހެއްކެކެވެ.


SunOnline: Hanimaadhoo airport tharaggee kurumuge mashroou ah India in fund kuranee\nހަނިމާދޫ އެއާޕޯޓު ތަރައްގީ ކުރުމުގެ މަޝްރޫއަށް އިންޑިއާއިން ފަންޑު ކުރަނީ\nހދ. ހަނިމާދޫ އެއާޕޯޓުގެ ސެޓެލައިޓް ފޮޓޯއެއް: އެ އެއާޕޯޓުގެ ތަރައްގީގެ މަޝްރޫއަށް ހަރަދު ކުރާނެ ކަމަށް އިންޑިއާއިން ބުނޭ --\nހދ. ހަނިމާދޫ އެއާޕޯޓު އިންޓަނޭޝަނަލް ފެންވަރަށް ތަރައްގީ ކުރުމުގެ މަޝްރޫއަށް އިންޑިއާއިން ފަންޑު ކުރާނެކަމަށް ރާއްޖޭގައި ހުންނަ އިންޑިއާގެ ހައިކޮމިޝަނުން ބުނެފިއެވެ.\nހަނިމާދޫ އެއާޕޯޓު އިންޓަނޭޝަނަލް ފެންވަރަށް ތަރައްގީ ކުރުމަކީ ރިޔާސީ ކެމްޕޭނުގެ ތެރޭގައި ރައީސް އިބްރާހިމް މުހައްމަދު ސޯލިހު ވެވަޑައިގެންނެވި ވައުދުފުޅެކެވެ. އެކަން ކުރަން ނިންމާފައިވާކަން މީގެ ކުރިން އެމަނިކުފާނުގެ ސަރުކާރުން ވަނީ އިއުލާނުކޮށްފައެވެ. ނަމަވެސް، މަޝްރޫއަށް ފައިސާ ހޯދާނެ ގޮތެއް އިއުލާނުކޮށްފައި ނުވެއެވެ.\nމިއަދު ރާއްޖޭގައި ހުންނަ އިންޑިއާގެ ހައިކޮމިޝަނުން ކުރި ޓްވީޓެއްގައި ބުނީ، އިންޑިއާއިން ރާއްޖެއަށް ދޫކޮށްފައިވާ ލައިން އޮފް ކްރެޑިޓްގެ ދަށުން ހަނިމާދޫ އެއާޕޯޓު ތަރައްގީ ކުރުމުގެ މަޝްރޫއަށް ފަންޑު ކުރާނެ ކަމަށެވެ.\nރާއްޖެއާއި އިންޑިއާއާ ދެމެދު ކްރެޑިޓް ލައިންގެ އެއްބަސްވުމުގައި ސޮއި ކުރީ މިދިޔަ އަހަރުގެ މާޗް މަހުގެ 18 ވަނަ ދުވަހު އެވެ. އެ އެއްބަސްވުމުގެ ދަށުން 800 މިލިއަން ޑޮލަރު (12.4 ބިލިއަން ރުފިޔާ)ގެ ލޯނު ރާއްޖެއަށް އިންޑިއާއިން ދޫކުރާނެއެވެ. އެ ކްރެޑިޓް ލައިންގެ ދަށުން ފައިސާ ހޯދައިގެން މިހާރުވެސް ބައެއް ޕްރޮޖެކްޓުތައް ރާއްޖޭގައި ހިންގަމުން އެބަދެއެވެ.\nނަމަވެސް، މަޝްރޫއުގެ ކޮންޓްރެކްޓު ބަޔަކާ ހަވާލު ކުރިކަން އަދި ސަރުކާރުން އިއުލާނުކޮށްފައި ނުވެއެވެ. އަދި މަޝްރޫއަށް ހަރަދުވާނެ މިންވަރުވެސް ހާމަކޮށްފައި ނުވެއެވެ.\n1990 ގައި ހިދުމަތް ދޭން ފެށި ހަނިމާދޫ އެއާޕޯޓު އިންޓަނޭޝަނަލް އެއާޕޯޓަކަށް ބަދަލުކުރީ 2013 ވަނަ އަހަރުގައެވެ. އެ އެއާޕޯޓުގައި މިހާރު އޮންނަނީ 1،220 މީޓަރު ދިގު އަދި 30 މީޓަރު ފުޅާ ރަންވޭއަކަށް ވާ އިރު، ބޮޑެތި ފްލައިޓުތައް ޖެއްސުމަށް އެއަށްވުރެ ދިގު ރަންވޭއެއް ބޭނުންވެއެވެ.


America ga House of Reps riyaasathu belehettevi furathama muslim anhenaa - vNews.mv\nއެމެރިކާގެ ހައުސް އޮފް ރެޕްސްގެ ރިޔާސަތު ބެލެހެއްޓެވި ފުރަތަމަ މުސްލިމް އަންހެނާ\nސައިފް އަޒްހަރު 16 May 2019, 20:52\nއެމެރިކާގެ ހައުސް އޮފް ރެޕްރެޒެންޓޭޓިވްސްގެ ރިޔާސަތު ފުރަތަމަ ފަހަރަށް މުސްލިމް އަންހެން ބޭފުޅަކު ބަލަހައްޓަވައި، އެމެރިކާގެ ސިޔާސީ ތާރީޚުގެ ސޮފްހާތަކުން ޖާގަ ހޯއްދަވައިފިއެވެ.\nހައުސް އޮފް ރެޕްރެރެންޓޭޓިވްސްގެ މިއަދުގެ ޖަލްސާގެ ރިޔާސަތު ބަލަހައްޓަވާފައިވަނީ، ހައުސް އޮފް ރެޕްސްގައި މިޗިގަން ތަމްސީލު ކުރައްވާ ޑިމޮކްރޭޓް މެމްބަރު ރާޝިދާ ތުލައިބުއެވެ.\nޖަލްސާއަށްފަހު ރާޝިދާ ތުލައިބްވަނީ އެކަމަނާ ހައުސް އޮފް ރެޕްރެޒެންޓޭޓިވްސްގެ ޖަލްސާގެ ރިޔާސަތުގައި އެކަމަނާ އިންނެވި ފޮޓޯއެއް ޓްވީޓް ކުރައްވައި، ރިޔާސަތުގެ ފުރަތަމަ ތަޖުރިބާ ހިއްސާކުރައްވާފައެވެ. ފޮޓޯއާއެކު ކުރެއްވި ޓްވީޓްގައި އެކަމަނާ ވިދާޅުވެފައިވަނީ، މިއީ ވަރަށް ފަޚުރުވެރިވެވަޑައި ގެންނެވި ވަގުތުކޮޅެއް ކަމަށެވެ.\nރާޝިދާ ތުލައިބް، އެމެރިކާގެ ސިޔާސީ މައިދާނުގައި ތާރީޚްގެ ސޮފްހާތަކުން ޖާގަ ހޯއްދެވީ ހައުސް އޮފް ރެޕްރެޒެންޓޭޓިވްސްގެ ޖަލްސާގެ ރިޔާސަތު ބަލަހައްޓާވައިގެން އެކަންޏެއް ނޫނެވެ. އެކަމަނާއަކީ އެމެރިކާއަށް ހިޖުރަކޮށްފައިވާ ފަލަސްތީނު ދަރިކޮޅުން އެމެރިކާގެ ކޮންގްރެސްއަށް އިންތިޚާބުވެވަޑައި ގެންނެވި ފުރަތަމަ މެމްބަރުވެސް މެއެވެ. ދުނިޔޭގެ މީޑިއާގެ ފަލަ ސުރުޚީއަށް އެކަންވެސް އެރިއެވެ.\nރާޝިދާ ތުލައިބުގެ އިތުރުން، މިނެސޯޓާ ތަމްސީލު ކުރައްވާ ޑިމޮކްރޭޓް މެމްބަރު އިލްހާން އުމަރަކީ އެމެރިކާގެ ތާރީޚްގައިވެސް ކޮންގްރެސްއަށް އިންތިޚާބުކުރެވުނު ފުރަތަމަ މުސްލިމް އަންހެން ދެބޭފުޅުންނެވެ.\nރާޝިދާ ތުލައިބްގެ ޓްވީޓްގައި ވިދާޅުވެފައިވަނީ، އެމެރިކާގައި ސްކޫލަށް ދާން ފެށިއިރު އިނގިރޭސިބަހުން ވާހަކަވެސް ދައްކަން ނޭނގޭ މީހަކު މިއަދު ހައުސްގެ ރިޔާސަތު ބަލަހައްޓަން ފުރުސަތު ލިބުމުން "ނޮޓް ބޭޑް" ކަމަށެވެ. އަދި އެކަމަނާއަކީ އާއިލާގެ އެންމެ ފުރަތަމަ ހައި ސްކޫލް ގުރެޖުއޭޓް އަދި ފުރަތަމަ ކޮލެޖް ގްރެޖުއޭޓް ކަމަށްވެސް ރާޝިދާގެ ޓްވީޓްގައި ފާހަގަ ކުރައްވާފައި ވެއެވެ.\nރާޝިދާ ތުލައިބް، ހައުސް އޮފް ރެޕްރެޒެންޓޭޓިވްސްގެ ރިޔާސަތު ބަލަހައްޓަވައިގެން ތާރީޚްގެ ތެރެއަށް ވެދެވަޑައި ގެންނެވިއިރު، މިދިޔަ ހަފްތާގެ ހުކުރު ދުވަހުވެސް ހައުސްގައި ތާރީޚީ ކަމެއް ހިނގާފައި ވެއެވެ. އެދުވަހަކީ ހައުސް އޮފް ރެޕްސްގެ ތާރީޚްގައިވެސް މިހާތަނަށް އެންމެ ޒުވާން ބޭފުޅަކު ރިޔާސަތު ބެލެހެއްޓެވި ދުވަހެވެ. އެދުވަހުގެ ރިޔާސަތުގައި އިންނެވީ އެލެކްޒަންޑިރިއާ އޮކާސިއޯ-ކޯޓޭޒްއެވެ.\nހައުސް އޮފް ރެޕްރެޒެންޓޭޓިވްސްގެ ރިޔާސަތު އާންމުކޮށް ބަލައްޓަވަނީ ހައުސް ސްޕީކަރ ނުވަތަ ރައީސެވެ. ހައުސް އޮޕް ރެޕްސްގައި އަޣުލަބިއްޔަތު އޮންނަނީ ޑިމޮކްރަޓިކް ޕާޓީއަށް ކަމުން ރައީސްކަމުގައި ހުންނަވަނީ ޑިމޮކްރޭޓެކެވެ. ރިޔާސަތު ބެލެއްޓުން އޮންނަނީ ރައީސަށް ނުވަތަ ޕާޓީން ކަނޑައަޅާ މެމްބަރުންނަށެވެ.\nހައުސް އޮފް ރެޕްރެޒެންޓޭޓިވްސްއަށް އިންތިޚާބު ކުރެވުނީއްސުރެ އެމެރިކާގެ މީޑިއާގެ ސަމާލުކަން ރާޝިދާ ތުލައިބްއަށް ހުއްޓިފައި ވެއެވެ. ސަބަބަކީ ކޮންގްރެސްއަށް ވެދެވަޑައި ގަތުމާއެކު، އެމެރިކާގެ ރައީސް ޑޮނަލްޑް ޓްރަމްޕް އިމްޕީޗް ކުރަން ޑިމޮކްރޭޓުން ކުރަމުންދާ މަސައްކަތުގައި އެންމެ ކުރީގައި އުޅުއްވާ އެއް ބޭފުޅަކީ އެކަމަނާކަމުންނެވެ.


Russia ah dhathuru kuri Air India ge flight ehgge Pilot Covid ah positive ve flight anburaa India ah - One Online\nއެއާއިންޑިއާގެ ފްލައިޓެއް --\nރަޝިޔާއަށް ދަތުރުކުރި ފްލައިޓެއްގެ ޕައިލެޓު ކޮވިޑަށް ޕޮޒިޓިވް ވެ ފްލައިޓް އަނބުރާ އިންޑިއާއަށް ދާން ޖެހިއްޖެއެވެ.\nކޮވިޑާ ގުޅިގެން އިންޑިއާއިން ބޭރުގައި ތާށިވެފައިވާ އެގައުމުގެ ރައްޔިތުން އަނބުރާ ގައުމަށް ގެނައުމަށް ފަށާފައިވާ "ވަންޑެ ބާރާތު މިޝަން" ގެ ތެރެއިން ރަޝިޔާގެ މޮސްކޯގައި ތާށިވެފައިވާ މީހުން ގެނައުމަށް ރަޝިއާގެ މޮސްކޯއަށް ދަތުރު ކުރި އެއާ އިންޑިއާގެ ފްލައިޓު ވަނީ އަނބުރާ އިންޑިއާއަށް ޖައްސައިފައެވެ.\nއެއާ އިންޑިއާގެ ފްލައިޓުގައި މޮސްކޯއަށް ދަތުރުކުރި ޕައިލެޓް ދަތުރު ފެށުމުގެ ކުރީން ކޮވިޑަށް ކުރި ޓެސްޓުން ނެގެޓިވް ވުމުން ވަނީ ފްލައި ފުރުމަށް ހުއްދަ ދީފައެވެ. ނަމަވެސް ފަހުން ވަނީ ޕައިލެޓް ޕޮޒިޓިވެ ވެފައިވާ ކަމަށް ބުނެ ފްލައިޓު އަނބުރާލުމަށް އަންގައިފައެވެ.\nއެއާ އިންޑިއާއިން ނެރެފައިވާ ބަޔާނެއްގައި ބުނީ މިހާދިސާ ހިނގަން މެދުވެރިވެފައިވަނީ ކްރޫންގެ ނަތީޖާގެ މައުލޫމާތު ހިއްސާ ކުރި ފަރާތަށް އެރި އޮޅުމެއްގެ ސަބަބުންނެވެ.\nއެއާ އިންޑިއާއިން ބުނީ ދިއްލީ އިން މޮސްކޯއަށް ދަތުރުކުރި ފްލައިޓުގައި ދަތުރު ކޮށްފައިވަނީ ހަމައެކަނި ފްލައިޓުގެ ކްރޫން ކަމަށާއި ފްލައިޓު އަނބުރާ އިންޑިއާ އަށް ޖައްސައި ހުރިހާ ކްރޫން އަލުން ޓެސްޓުކޮށް އެކަހެރި ކޮށްފައިވާ ކަމަށެވެ.\nމޮސްކޯގައި ތިބި މީހުން ބަލައި އެއާ އިންޑިއާގެ އެހެން ފްލައިޓެއް މިހާރު ވަނީ ފޮނުވާފައެވެ.\nއިންޑިއާގެ ސިވިލް އޭވިއޭޝަން ގެ ޑިރެކްޓަރުވަނީ މިހާދިސާ ސީރިއަސް މައްސަލައެއްގެ ގޮތުގައި ތަހުގީގު ކުރުމަށް ނިންމައިފައެވެ.\nގުޅޭ ޓެގު އެއަރ އިންޑިޔާ އިންޑިއާ ކޮވިޑް 19 ސިއްހަތު ރަޝިޔާ އެއާލައިން އިންޑަސްޓްރީ\nސައުދީއަށް އިއްޔެ ދިން މިސައިލް އަދި ޑްރޯންގެ ހަމަލާތައް ރާއްޖެއިން ކުށްވެރިކޮށްފި\nލަންކާގެ އާންމު އިންތިހާބުގެ ޕޯސްޓަލް ވޯޓުލުން ފެށިއްޖެ


Rangalhah Anti Campaign Kuri Nama Male Kaamiyaabu Kuraane: Raees Nasheed - Vaguthu\nލޯކަލް ކައުންސިލްތަކުގެ އިންތިޚާބުގެ ކެމްޕޭންގައި މާލެ ސިޓީގެ އިންތިޚާބީ މޭޔަރު ޑރ. މުހައްމަދު މުއިއްޒުއާ ދެކޮޅަށް "ރަނގަޅަށް" އެންޓި ކެމްޕޭން ކުރި ނަމަ އެމްޑީޕީއަށް އެ އިންތިޚާބު ކާމިޔާބު ކުރެވޭނެ ކަމަށް އެ ޕާޓީގެ ރައީސް، އަދި ރާއްޖޭގެ ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nކައުންސިލް އިންތިޚާބުގެ ނަތީޖާތައް އިއުލާން ކުރަމުން ދަނިކޮށް މިއަދު އެމްޑީޕީއިން ބޭއްވި ނޫސްވެރިންގެ ބައްދަލުވުމުގައި ނޫސްވެރިޔަކު ކުރި ސުވާލަކަށް ޖަވާބު ދެއްވަމުން ރައީސް ނަޝީދު ވިދާޅުވީ މާލެ ސިޓީ ކައުންސިލްގެ އިންތިޚާބު ބަލިވެގެން ދިޔައީ އެންޓި ކެމްޕޭން ނުކުރުމުން ކަމަށް ޤަބޫލެއް ނުކުރައްވާ ކަމަށެވެ.\nރައްޔިތުންގެ މަޖިލީހުގެ ރައީސްގެ މަޤާމު ވެސް މިހާރު ފުރުއްވަމުން ގެންދަވާ ރައީސް ނަޝީދު ވިދާޅުވި ގޮތުގައި، އެންޓި ކެމްޕޭން ކުރުމަކީ އެމްޑީޕީގެ ކެމްޕޭން އުކުޅެއް ނޫނެވެ. ވާދަވެރިންނަށް އަމާޒުކޮށް އެއްވެސް ވަރަކަށް އެންޓި ކެމްޕޭން ކޮށްފައި ނުވާ ކަމަށެވެ.\nއަދި ކެމްޕޭން ބައެއް ޖަލްސާތަކުގައި މުޢިއްޒަށް އަމާޒު ކުރައްވައި ބައެއް ބަހުގެ ހަމަލާތައް ރައްދު ކުރައްވާފައިވީ ނަމަވެސް އެއްވެސް މިންވަރަކަށް އަމާޒު ކުރައްވާ ބަހުގެ ހަމަލާތަކުގެ ތަފްސީލްތަކަށް ވެސް އެމަނިކުފާނު ވަޑައިގެންފައި ނުވާ ކަމަށް ނަޝީދު ވިދާޅުވިއެވެ.\n"އިންތިޚާބު ގެއްލުނީ އެންޓި ކެމްޕޭން ކުރުމުން ކަމަށް ޤަބޫލެއް ނުކުރަން. އެންޓި ކެމްޕޭން ނުކުރުމުން އިންތިޚާބު ގެއްލުނީ. އަޅުގަނޑުމެން ރަނގަޅަށް އެންޓި ކެމްޕޭން ކުރި ނަމަ މި ގޮތަކަށް މި ނަތީޖާއެއް ނުނުކުންނާނެ،" ރައީސް ނަޝީދު ވިދާޅުވިއެވެ.\nރައީސް ނަޝީދު މިހެން ވިދާޅުވިއިރު މުއިއްޒުއަށް އަމާޒު ކުރައްވައި އެމަނިކުފާނު ވަރަށް ގިނަ ބަހުގެ ހަމަލާތަކެއް ދެއްވިއެވެ. މުއިއްޒުގެ ބައްޕައަކީ ހއ. ވަށަފަރު ބޭފުޅަކަށް ވުމުން "ވަށަފަރު މުއިއްޒު" ފަދަ ބަސްތައް ރައްދު ކުރެެއްވިއެވެ. "މާލެ ހަލާކު ކޮށްލީ ހޮޅި މުއިއްޒު" ކަމަށް ވެސް އެމަނިކުފާނު ވިދާޅުވިއެވެ.\n"ވަގުތު" އަށް ލިބިފައިވާ ނަތީޖާތައް ދައްކާ ގޮތުން ޕީޕީއެމްއާއި ޕީއެންސީގެ ކެންޑިޑޭޓް މުއިއްޒުއަށް މިހާތަނަށް 9،548 ވޯޓް ލިބިފައިވެއެވެ. އެއީ މިހާތަނަށް ގުނި ވޯޓްގެ 61 އިންސައްތައެވެ. ވެރިކަން ކުރާ އެމްޑީޕީގެ އަނަސް އަބްދުލް ސައްތާރުއަށް މިހާތަނަށް ލިބިފައިވަނީ 5،758 ވޯޓެވެ. އެއީ 37 އިންސައްތައެވެ. އަމިއްލަ ކެންޑިޑޭޓް އަލްހާން ފަހްމީއަށް ލިބިފައިވަނީ 265 ވޯޓެވެ. އެއީ އެއް އިންސައްތައެވެ.\nމާލެ ސިޓީ ކައުންސިލަށް މޭޔަރުގެ ގޮނޑި ހިމެނޭހެން 19 ގޮނޑިއަށް މެންބަރުން އިންތިޚާބު ކުރާއިރު ޕީޕީއެމްއިން 12 ގޮނޑި ކާމިޔާބު ކުރެއްވި ކަމަށް ނަތީޖާތަކުން ދައްކައެވެ. އަދި އެމްޑީޕީއަށް ލިބުނު ކަމަށް ދައްކަނީ ހަތް ގޮނޑިއެވެ.\nއޭޕްރީލް 11, 2021 16:04\nމީ އަޅެ ބޯހަމަޖެހޭ މީހެއްތަ؟\nއޭޕްރީލް 11, 2021 16:06\nވޯޓް ކާމިޔާބު ކުރަނީ އެންޓި ކެމްޕޭން ކޮށްގެނެއްނޫން.\nއިންތިޚާބުތަކުގަ ކުރި ހޯދޭނީ ރައްޔިތުންނަށް އިހުސާންތެރުވެގެން. އެންޓި ކެމްޕޭން ކުރުމަކީ މަނާކަމެއް ނޫންތޯ؟\nއޭޕްރީލް 11, 2021 17:04\nދެންކަލޭ ކުރީ ކޮން ކެންޕޭނެއް. ޕީޕީއެމް ކުރި ކެންޕޭނެއް ނެތް. ވައްކަން ކުރާލެއް ބޮޑުވެގެން ކަލޭމެން ބޭރުކުރީ ދިވެހި ރައްޔިތުން. އަދިވެސް އެހެން މީހުން ވައްކަން ކުރާ ވާހަކަ ދައްކާ\nއޭޕްރީލް 11, 2021 17:29\nގަބޫލު ބަޔަކު ކުރިޔަސް ނުކުރިޔަސް ކަލެއަށް ރައިޔިތުނަށް ކޮށްދެނު ހަމަ އެކަނި ކަމަކީ އެބައިމީހުން ގެ އިޖްތިމާއީ ފޭރާން ވީ ދުން\nއޭޕްރީލް 11, 2021 18:23\nބޮޑާބޭ. ކަލޭބޮޑޭނުކަނޑާ. 2023ގަ ވެސް ހަމަ މިހެންސައިޒްކޮށް ރައއ އްޔިތުމީހާ ގެ އަޑު އިއ އްވާނެ\nއޭޕްރީލް 11, 2021 19:11\nގައުމުގެ ބޮޑު އެންޓި.\nއޭޕްރީލް 11, 2021 19:29\nތިޔަ ވިދާޅުވީ މާލެ މީހުން ގުނބޯ ހެއްދުނު ނަމައޭ ދޯ؟\nއޭޕްރީލް 11, 2021 19:34\nތީގެމާނައަކީ މީހާރު ކަލެޔަކީ ގާބިލްމީހެއްނޫނޭ\nއޭޕްރީލް 11, 2021 19:45\nއެންޓި ކެމްޕޭން ކުރަނީ ކެމްޕޭން ކުރަން ނުދަންނަ މަރުމޯލުން ކުރާ ކަމެއް. މިފަހަރު މާލޭގެ މޭޔަރަކަށް ހޮވުނު އިއްޒަތްތެރި ޑޮކްޓަރ މުއިއްޒު އެ ދެއްކެވި ކެމްޕޭންކުރުމުގެ އެންމެ މަތީ ދަރަޖައާއި ފަންތި. އެއްވެސް މީހަކާ ދިމާއަށް ހަޑިހުތުރު އެއްޗެއް ނުބުނެ އެއްވެސް ކަމަކާ ޖަދަލުކޮށް އެއްވެސް ކެންޑިޓޭޑެއްގެ އަބުރަށް އަރައިނުގަނެ ރީތި ބަހުން ކެމްޕޭނުކޮށްގެން. މިއީ އެއްވެސް އިރެއްގައި ތިޔަ ޕާޓީން ދަންނަ ކަމެއް ނޫން. ދަންނަ ކަމަކީ ހަޑިހުތުރު ވަނަން މީހުންނަން ދިނުމާއި އަބުރަށް އަރައިގަތުމާއި ފުރައްސާރަކުރުމާއި މީހުންގެ ގަޔަށް ބޮޑިބަތް ޖެހުމާއި އަލިފާންބޯޅަ އުކުން ފަދަ ހަޑިހުތުރު ކަންކަން. ޑޮކްޓަރ މުއިއްޒާ ދިމާއަށް ހޮޅިމުއިއްޒޭ ގޮވީ ކާކުތަ! ބޮޑިބަތްޖަހާފައި ބޮޑިބަތް ޖަމީލޭ ގޮވީ ކާކުތަ! ތެދެއް ނަހަދާތި.\nއޭޕްރީލް 11, 2021 20:24\nއެންޓިކޭމްޕޭން = ދިވެހި ރައްޔިތުން މެދުގައި ފިތުނަ ފަސާދަ އުފެއްދުން\nއޭޕްރީލް 11, 2021 20:42\nއެހެން ދެން ލަލަލަ\nއޭޕްރީލް 11, 2021 20:45\nތިޔަ ޝައިތާނާ ދިމާއަށް ބުނަން އޮތް އެތި ބޮޑުކަމުން ނުބުނާނަން\nއޭޕްރީލް 11, 2021 23:15\nހަގީގަތުގަވެސް ތީވަރަށް ބޮޑު ތެދުފުޅެ އް ދީނާހިލާފު ވާހަކަދަ އްކާ މުރުތަ އްދު މީހަކާދަށްކާނެ\nއޭޕްރީލް 11, 2021 22:34\nކަލޭ އެންޓިބަަ އޮޓިކެ އް ބޮ އެބަލަ.\nއޭޕްރީލް 11, 2021 23:22\nނަޝީދު މިއީﷲގެނިންމެވުން އެމްޑީޕީން ދީނައްފުރައްސާރަކޮށް ރަސޫލާޔަށް ހަޖޫޖެހިމިހުންނައް ހިމާޔަތްދީ ރައްކާކޮށްދިނީމަ ދިވެހިގިނަރައްޔިތުންގެނުރުހުމާ ކިރިމަތިލާންޖެހުނީ އެނިންމުންގަބޫލުކުރޭ\nއޭޕްރީލް 12, 2021 00:10\nއެންޓި ކެމްޕޭން ކުރުމަކީ ގާނޫނީ ކުށެއް\nއޭޕްރީލް 12, 2021 05:12\nލޮލޮ. ފުލުހުން، އެންޓިކޮރަޕްސަން ކޮމިސަން ، އިލެކްސަން ކޮމިސަން ، އެޗްޕީއޭ ، ހިއުމަން ރައިޓްސް ، ރާއްޖޭގެ ކޯޓުތަށް އަދި ނަމުގަ އިއްޒަތް ވެގެންވާ މަޖިލީސް. މިހުރިހާތަނެއް ބޭނުންކޮށް އިދިކޮޅަށް ކެންޕޭނުކުރަން އެއްވެސް ފުރުސަތެއްނުދީ ، އެމްޑީޕީ އަދި އަދުގެ ފެއިލުވެފައިވާ ވައްކަމާ ރޭޕުކުރާ ލާދީނީ ސަރުކާރު އެއްވެސް އުދަގުލަކާނުލާ އެންޓި ކެމްޕޭން ނުކުރެވުނީތޯ؟ އިސްތިއުފާދެއްވާ ރައްޔިތުންގެ އިތުބާރެއްނެއް. 2018 ވަނަ އަހަރުގެ ރިޔާސީ އިންތިހާބުގައި ބޮޑެތި އޮޅުވާލުން ހުރިކަން މިހާރު ޔަގީންވެއްޖެ.\nއޭޕްރީލް 12, 2021 06:11\nނަޝީދު ވިދާޅުވީ ލޯކަލް ކައުންސިލް އިންތިހާބަކުން ނާކާމިޔާބުވެެގެން ދުނިޔޭގެ ލީޑަރަކު ޕާޓީ ދޫކުރެއްވިކަން އެނގިވަޑައިނުގަންނަވާ ކަމަށެވެ. އެހެންވީމާ ލާމަރުޒަކީ އަކީ މުހިއްމު އެއްޗެއް ނޫނޭ ދޯ ތިޔަ ބުނަނީ. ލީޑަސިފް ފެއިލްވި ކަމަށް ރައީތުން (އަތޮޅުތަކުން ވަކިވަކިން) ނިންމީމާވެސް އެބަލައި ނުގަތް. ޔޫރަފުން ވަކިވާން އިނގިރޭސިން ނެގި ވޯޓާ އެއްކޮށް މަނިކުފާނުގެ ބެސްޓް ފްރެންޑް އިސްތިއުފާ ދިން ކަން ހަނދާން ނެތުނީތޯ\nއޭޕްރީލް 12, 2021 06:14\nރާއްޖެއަށް ޑިމޮކްރެސީ ގެނައި ކަމަށާއި ލާމަރުކަޒީ ކުރި ކަމަށާއި މިކަންކަމަށް ކްރެޑިޓް ނަގަނީ ނަސީދު. އެކަމު ރިވެތި ކޮންމެ ސިފައެއް ރާއްޖެއަށް ޑިމޮކްރަސީގެ ތެރެއިން މިގެނައީ އެހެން ބައެއް. އެންޓި ކެމްޕޭން ނުކޮށް މުއިއްޒު މިދައްކާދިން ނަމޫނާއަށް މަރުޙަބާ.\nއޭޕްރީލް 12, 2021 08:54\nފޫކޮޅުގައި އަނަސް ތަތްކޮށްގެން މާލޭގެ ހުރިހާ ގެއަކަށާ ހޮޓާތަކަށްވަދެ ދޮގުހަދަމުން ގޮސް ބައެއްތަންތަނުން ނެރެ ބޭރު ކުރި އިރުވެސް ތިޔަބުނާ ކެމްޕޭން ނުކުރެވެނީތޯ؟ ވީގޮތަކީ މިފަހަރު ޕީޕީއެމްގެ އޮބްޒާވަރުން ވޯޓްފޮށިތައް ބެލެހެއްޓި ރަނގަޅުކަމުން ވަގު ނުހެދުނީ. ވަގު ހެދުނު ނަމަ ކާމިޔާބުވީސް. މުއިއްޒުއާދިމާލަށް ކީ އެއްޗެތި ހަނދާން ނެތުނީދޯ؟ ބަލަމޮޔަޔާ. އަނަސް އަށް މުއިއްޒު ލާ ސީގެ ވަހާ ހަމައަށްވެސް އާދެވޭނީ 50އަހަރު އެކްޓް ކޮށްގެން. އަދި ސީއާ ހަމައަށް އާދެވޭނީ ކިހާ ދުވަހަކުން؟


STO hotel ninman HDC aa eku ehbasvehje\nއެސްޓީއޯ އިން ހުޅުމާލޭގައި ތަރައްގީ ކުރަން ފަށާފައިވާ، ހޮޓަލުގެ މަސައްކަތް ނިންމަން އެޗްޑީސީއާއެކު މިއަދު އެއްބަސްވުމުގައި ސޮއި ކުރަނީ. -- ފޮޓޯ: އެޗްޑީސީ\nއެސްޓީއޯ އިން ހުޅުމާލޭގައި ތަރައްގީ ކުރަން ފަށާފައިވާ ހޮޓަލުގެ މަސައްކަތް ނިންމަން އެޗްޑީސީއާއެކު އެއްބަސްވުމެއްގައި ސޮއިކޮށްފި އެވެ.\nހުޅުމާލޭގައި ހޮޓާ އަޅަން އެމެރިކާގެ ކުންފުންޏަކާ ގުޅިގެން އެސްޓީއޯއިން މަސައްކަތް ފަށާފައިވަނީ 2011 ވަނަ އަހަރުން ފެށިގެންނެވެ. ނަމަވެސް އެ މަސައްކަތް ނުނިމި ދިގު ލައިގެން ގޮސް އެންމެ ފަހުން އެތަން ވިއްކާލަން 2018 ވަނަ އަހަރު ނިންމި އެވެ.\nއެސްޓީއޯ އިން ނެރެފައިވާ މިދިޔަ އަހަރުގެ ފަހު ކްއާޓަރުގެ މާލީ ރިޕޯޓުގައިވާ ގޮތުން ހޮޓާ ގަންނަން ޝައުގުވެރިކަން ފާޅު ކޮށްފައިވާ ފަރާތްތަކާއެކު މަޝްވަރާކޮށް އެކަން މިހާރު އޮތީ އެންމެ ފަހުގެ މަރުހަލާގަ އެވެ.\nއެސްޓީއޯގެ ހޮޓާ ގަންނަން ފަސް ކުންފުންޏަކުން ޝައުގުވެރިކަން ފާޅުކޮށްފައި ވެއެވެ. ހޮޓަލަށް ޝައުގުވެރިކަން ފާޅުކޮށްފައިވަނީ މެލޭޝިއާ އާއި ސްރީލަންކާ އަދި ޗައިނާގެ އިތުރުން އިންޑިއާގެ ކުންފުނިތަކުންނެވެ. ނަމަވެސް މަޝްވަރާ ކުރާ ކުންފުނިތަކުގެ ނަމެއް އެ ކުންފުނިން ނުބުނެ އެވެ.\nއެހެނަސް ހުޅުމާލޭ ފުރަތަމަ ފިޔަވަހީގައި ތަރައްގީ ކުރާ އެ ހޮޓަލުގެ ބޮޑުބައި މިހާރުވެސް ނިމިފައިވާއިރު، އެ މަސައްކަތް އެކީގައި ނިންމަން އެޗްޑީސީއާއެކު ވެވުނު އެއްބަސްވުމުގެ އިތުރު ތަފްސީލެއް ދެ ކުންފުނިންވެސް އަދި ހާމަކޮށްފައެއް ނުވެ އެވެ.\nއެސްޓީއޯ ހުޅުމާލެ އެޗްޑީސީ


Whip Line Aai Hilaafvi Menbarunge Mahsala Balaanan - Azim - Vaguthu\nމިހާރު މަގާމުގައި ތިއްބެވި ކައުންސިލަރުންގެ ދައުރު ދަންމާލުމަށް ގާނޫނުއަސާސީ އަށް ހުށަހަޅާފައިވާ އިސްލާހު މަޖިލީހަށް ބަލައިގަތުމަށް އެމްޑީޕީ ޕާލިމަންޓްރީ ގްރޫޕުން ތްރީލައިން ވިޕެއް ނެރެފައި ވަނިކޮށް އެ ވިޕާއި ހިލާފަށް ވޯޓް ދެއްވި ހަތަރު މެންބަރުންގެ މައްސަލަ ބަލާނެ ކަމަށް އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަލީ އާޒިމް ވިދާޅުވެއްޖެއެވެ.\nއާޒިމް މިހެން ވިދާޅުވީ ރައްޔިތުންގެ މަޖިލީހުގެ ކުރީގެ ނައިބު ރައީސް ރީކޯ މޫސާ މަނިކު ކުރެއްވި ޓްވީޓެއްގައެވެ.\nމޫސަ ކުރެއްވި ޓްވީޓެއްގައި ވިދާޅުވީ މަންޒަރު ވަރައްސާފު ކަމަށާއި އެމްޑީޕީގެ ވިޕްލައިން އެއީ ބޯލަބަންޖެހޭ އެއްޗެއްނޫން ކަމަށެވެ. 19 ވަނަ މަޖްލީހުގެ ކިތަށް މެމްބަރުން ވިޕްލައިނާ ދެކޮޅުހަދައިފިތޯ ވެސް މޫސަ ސުވާލު ކުރެއްވިއެވެ. ނަމަވެސް މޫސައަށް އައިފަދަ "ޙުކުމެއް" ނާންނަ ކަމަށާއި އެއިން މައްސަލައެއް ނުވެސް ބަލާކަމަށް މޫސަ ވިދާޅުވިއެވެ. ރައީސް ޞާލިހާއި ރައީސް ނަޝީދު ޓެގް ކުރައްވާ މޫސަ އިތުރަށް ވިދާޅުވީ ލީޑަރުންނަށް ބިރަކަށްވީމަ ޕާޓީން ބޭރުކޮށްލުންއެއީ ތިބޭފުޅުންގެ އިންސާފު ކަމަށެވެ.\nމޫސަ އެމްޑީޕީން ވަކިކުރީ ކުރީގެ އުއްތަމަ ފަނޑިޔާރު އަހްމަދު ފާއިޒު މުހައްމަދު މަގާމުން ދުރުކުރަން ރައްޔިތުންގެ މަޖިލީހުގައި ވޯޓް ދެއްވި މައްސަލައިގައެވެ. ނަމަވެސް އޭރު މޫސަ ގެންދެވީ 2018 ވަނަ އަހަރު އޮންނަ ރިޔާސީ އިންތިޚާބުގައި ވާދަކުރައްވާނެ ކަމަށް ވިދާޅުވަމުންނެވެ.\nއާޒިމް، މޫސަގެ ޓްވީޓަށް ކުރި ރިޕްލައިގައި ވިދާޅުވީ ވިޕްލައިނާއި ހިލާފު މެންބަރުންގެ މައްސަލަ ބަލާނެ ކަމަށާއި ޤަވައިދުގައި އޮތް ގޮތައް ފިޔަވަޅު ވެސް އަޅާނެ ކަމަށެވެ. "މިއީ އެމްޑީޕީ" ކަމަށް ވެސް އާޒިމް ވިދާޅުވިއެވެ.\nNoon Moosa mahsalaves balaane Qavaaidhugai vaagothah fiyavalhuves alhaane mee MDP\n— 𝐀𝐥𝐢 𝐀𝐳𝐢𝐦 (@aliaazim) May 28, 2020\nޤާނޫނު އަސާސީ އިސްލާހް ކުރަން ސަރުކާރުން ހުށަހެޅި ބިލާއި ގުޅިގެން ނެރުނު ވިޕްލައިނާއި ހިލާފަށް ވޯޓު ދެއްވި އެމްޑީޕީގެ މެންބަރުންނަކީ މާފަންނު އުތުރު ދާއިރާގެ މެމްބަރު އިމްތިޔާޒް ފަހުމީ (އިންތި) އާއި މަޑަވެލީ ދާއިރާގެ މެމްބަަރު ހުސައިން ފިރުޝާނާއި މައްޗަންގޮޅި އުތުރު ދާއިރާގެ މެމްބަރު މުހައްމަދު ރަޝީދު އަދި އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑެ) އެވެ.\nމެއި 28, 2020 21:57\nޕާޓީން އައުޓް ކޮށްލާ. ތީ އަންނި ގެ ފޮޓޯ ހިފައިންގެން ހޮވުނު ވީހުނެއްނު\nމެއި 29, 2020 00:27\nއަންނި ފޮޓޯ ހިފައިގެން ހޯދި އެއްވެސް ވޯޓެއް ނޯންނާނެ. އަންނި އަށް ލިބޭނެ ވޯޓެއް މިދިޔަ3އަހަރަކުނެއް. އިބޫ ވެސް ހޮވިފަ އިނީ އަންނި ފޮޓޯހިފާގެން ނޫން. އެކަންސާފު އިބޫ ހޮވުބު ރައީސް ކަމަށް ހޮވުނީ4ފާޓީ އެއްވެގެން، ވަގު އެކަނި ނިކުމެގެން ހޯދިވަރު މާގިނަ. ކޮބާ އަންނި ފޮޓޯ\nމެއި 28, 2020 22:16\nވިޕްލައިންނާ ޚިލާފްވި އެމްޑީޕީ މެމްބަރުން ވަކިކުރާކަށް ހާދަ ހީނުވޭ ކެރޭނެހެން.\nމެއި 28, 2020 22:33\nއާޒިމުގެ ބަހާޢަމަލާ ދިމާއެއްނުވާނެ މިދާ ކޮވިޑުގައި ދާއިރާމީހުންގެ ޙާލުބަލައިލާންނުކެރުން އޭނަ މުއްސަނދިވީމާ އެވާހަކަ މަޖިލީހުގައިގޮވީ ކިތައްމީހުން މިތިބީ ހާލުގައި ޖެހިފައި، ވާހަކަދައްކަން މޮޅުވާނެ އާޒިމް ފޭލިވެއްޖެ\nމެއި 28, 2020 22:38\nނުކެ ރޭނެ މޫސަޔާ ދޭތެ ރޭ އެޅިގޮތައް ފިޔަވަޅު އަޅާކަށް\nމެއި 28, 2020 22:48\nކޮން ވިޕެއް. އެމީހަކު އަމިއްލަ އިހުތިޔާރުގަ ދޭން އޮންނަ އެއްޗެއް ވޯޓަކީ. އެކަމަކާ ނުބެހެވޭނެ.\nމެއި 28, 2020 22:54\nތި އާސިމަކީ އެއްވެސް ކަމެއްވާ މީހެއް ނޫން . އެއްވެސް ކަމެއް ނުކު ރެވޭނެ\nމެއި 28, 2020 23:00\nނުކުރޭނެ..އާޒިމް އެޢީ ފައްސޭ ދުއްވާ މީހެއް..ކުރިން ޑީއާރުޕީގަ އުޅެފަ މޑޕ އަށް ދިޔައީ..އިންތި މެންނަކީ އަބަދުވެސް މޑޕ އަށް ވަފާތެރި މެންބަރުން..\nމެއި 28, 2020 23:02\nމޫސަ ބުންޏަސް ތެދު ވާނީ ތެދަށް.\nމެއި 28, 2020 23:20\nޑީ.އާރު.ޕީ މީހަކު މީ އެމް.ޑީ.ޕީ އޭ ބުނުމަކުން އިންތިމެނަށް ކަހިރުވަކޭވެސް ހީނުވާނެ..\nމެއި 28, 2020 23:48\nޢާޒިމަށް ދަންނަވާލަން އޮތީ ތިމާ ކިތަންމެ މޮޅޭ ބާރެއް އެބައޮތޭ ހީވިޔަސް ތިޔައީ ކުށްހީއެކޭ އެއްކަމެއްވެސް ނުކުރެވޭނެ\nމެއި 28, 2020 23:50\nމާލަސްވެއްޖެ ބަލަން! އަވަހަށް ބަލަންވީ! ވާނެ އެއްކަމެއްވެސް ނޯންނާނެ! ކުރެވޭނެ ކަމެއްވެސް ކުރާނެ ކަމެއްވެސް ނޯންނާނެ! މާބޮޑަށް ބަލަން ހަދައިގެން އާޒިމްގެ ދުވަސް ދާނީ! ވޯޓް ނުދިނީ އަންނިގެ ޕަޕެޓުން! އެހެންވީމަ ކީއްކުރާނީ! އެއްކަމެއްވެސް ނުކުރެވޭނެ!\nމެއި 28, 2020 23:57\nތީ ހަމަ އަންނި ރާވައިގެން ކުޅޭ ގޭމް. ރައްޔިތުން ނަން އަދިވެސް މި ސިޔާސީން ކުޅޭ ކުޅިވަރު ފަހުމް ނުވަނީބާ؟ މަޖިލީހުގެ ރައީސް ކަމަށް އަންނަން ވެސް މީގެ އެޕިސޮޑެއް ކުޅުނުކަން މިހާރު ހަނދާން ނެތުނީ؟\nފިތުނައިގެތެރޭގައި ފިތުނައިގެ ނިޒާމު އޮތްހާދުވަހަކު އޮންނާނީ. ރެޑްބަލޫން ކުދިން ތިބޭނެ ހޭން.\nމެއި 29, 2020 01:23\nޏެނގެނީއެއްނޫން! އެނގެން ބޭނުންނުވަނީ! އަނެއްހެން ބުނަންޏާ އެނގޭކަންވެސް ނޭނގެނީ! ނޭނގޭކަންވެސް ނޭނގެނީ!\nމެއި 29, 2020 00:08\nއޯކޭ ތިޔައީ ވަންމޭން ޕާޓީ. ޕާޓީއިން ވަކިކުރިޔަސް އޯކޭ. އަދިވެސް ކުރާނަން. އެހެންނޫނީބޭރުކުރޭ ކޮންމެވެސް އެކަކު މަނޫނީ އޭނަ.\nމެއި 29, 2020 00:12\nވިޕްލައިނާ ހިލާފުވި މައްސަލާގައި ފިޔަވަޅު އަޅާނެ ކަމަށް އެމްޑީޕީން ބުނުން އެއީ މަމެން އުފާ ކުރާ ކަމެކޭ އޮން....\nމެއި 29, 2020 00:35\nހަމަ އެކަކު ވެސް ވަކިކުރާކަށް މިފަހަރަކު ނުކެރޭނެ.4މެންބަރުން ނަށްވެސް އެކަން އެނގޭނެ.\nމެއި 29, 2020 01:20\nއަމާބުނީތީ ފަރަށްދާހެން ތިމައްސަލަ ބެލޭނީ ، އާޒިމޫ ބޯއޮތް ތަނަށް ނަގޫ އަންނައިރު ހިންދުކޮޅު އަންނާނެ ކުއްލިއަކަށް ހުރަހަކަށްވެގެން ކުރިމައްޗަށް، ދެންޖެހޭނީ ހުއްޓާލަން ، ގަދަބަސް ނުބުނޭ އިއްޒަތްތެރި މެންބަރު އާޒިމޫ އަނެއްކާ އިއްޒަތްތެރި މެންބަރު އިންތި ޔާ ދެކޮޅަށް ކުޅެން ޔިޔަ އުޅެނީ. އަހުރެން ދެކޭނަމު ކަލޭ ފިޔަވަޅު ދެކޭނަން ހުޅުނބު ދާތަން\nމެއި 29, 2020 03:47\nއާޒިމްގެ ދެއްކިވާހަކަޔަކީ އެވާހަކައިން\nމިހާ ރު ރައްޔިތުން އެންމެކަންބޮޑުވެފައިވާ\nކޮވިޑު19ގެ ކަންކަމުގައި ސަ ރުކާ ރުފެއިލްވެ އެވާހަކަދައްކާތީ ރައްޔިތުންގެ ވިސްނުން އެހެންދިމާލަކަށް ބަދަލްކޮއް\nލުމަށްދެއްކި ވަ ރައްހީލަތްތެ ރި ވާހަކައެއް\nދިވެހިން މިކަހަލަ ވާހަކަޔައް ކިޔާއުޅެނީ\n"ދެބޯގެ ރިދުއްވުން" އެއީ އަސްލު ކަންތައްފޮ ރުވާ އެހެންކަމަކާ ދިމާލަށް މީހުންގެވިސްނުން ބަދަލުކު ރަން ކު ރާކަންތަކަށް ދިވެހިން ކިޔާގޮތް


Huawei mate 20X- 5G phone dhiraag in vihkan fashaifi\nހުއާވޭ މޭޓް 20 އެކްސް 5ޖީ ފޯނު ދިރާގުން ވިއްކަން ފަށައިފި\nހުއާވޭ މޭޓް 20 އެކްސް 5ޖީ ފޯނު ދިރާގުން ލޯންޗްކުރުމަށް ބޭއްވި ރަސްމިއްޔާތުގެ ތެރެއިން--- އަވަސް ފޮޓޯ: އާއިމް\nދެކުނު އޭޝިއާގައި 5ޖީ ނެޓްވޯކް ތައާރަފްވުމާއެކު ފުރަތަމަ ފަހަރަށް އެ ނެޓްވޯކަށް ފެތޭ ހުއާވޭ މޭޓް 20 އެކްސް ފޯނު ދިރާގުން ރާއްޖެއަށް ލޯންޗްކޮށްފި އެވެ.\nމި ފޯނު ލޯންޗް ކޮށްފައިވަނީ މިއަދު ދިރާގުގެ ހެޑް އޮފީހުގައި ބޭއްވި ހާއްސަ ރަސްމިއްޔާތެއްގައި އެކުންފުނީގެ ޗީފް މާކެޓިން އޮފިސަރު މަހްމޫދު އެވެ.\nފޯނު ލޯންޗު ކުރައްވާ ވާހަކަ ދައްކަވަމުން މަހްމޫދު ވިދާޅުވީ މިއަދަކީ ދިރާގުގެ ހަޔާތުގައިވެސް ފަހްރުވެރި ދުވަހެއް ކަމަށާއި މިއަދު ތައާރަފްކުރެވުނު ފޯނަކީ ދިރާގުގެ ކަސްޓަމަރުންނާ ހަމަޔަށް ފޯރުކޯށްދެވުނު ފުރަތަމަ 5ޖީ ހޭންޑްސެޓް ކަމަށެވެ.\nމަހްމޫދު ވިދާޅުވީ މި ފޯނު އަންނަ އާދީއްތަ ދުވަހުން ފެށިގެން ދިރާގުން ކަސްޓަމަރުންނަށް ދޫކުރަން ފަށާނެ ކަމަށެވެ. މި ފޯނަށް މިރެއިން ފެށިގެން އޯޑާ ކުރެވޭނެއެވެ. މިއީ 5ޖީ ނެޓްވޯކް ފުރިހަމަ ކަމާއެކު ތަޖްރިބާ ކޮށްލުމަށް ލިބޭ ރަނުގެ ފުރުސަތެއް ކަމަށްވެސް އޭނާ ވިދާޅުވި އެވެ.\nދިރާގުން ބުނީ ފޯނަށް އޯޑަރު ކުރާ ފަރާތްތަކަށް ފޯނު ބަލާ އައުމަށް އެސްއެމްއެސްއެއްގެ ޒަރިއްޔާއިން އަންގާނެ ކަމަށެވެ. އަދި މިފޯނާއި އެކު ފަށާ ޕްރޮމޯޝަނެއްގެ ދަށުން ފޯނު ގަންނަ ކޮންމެ ކަސްޓަމަރަކަށް ހަމަސް ދުވަހުގެ މުއްދަތަށް ކޮންމެ މަހަކު 20 ޖީބީ ޑޭޓާ ހިލޭ ލިބިގެންދާނެ ކަމަށްވެސް ދިރާގުން ވަނީ ބުނެފަ އެވެ.\nމިއަދު ދިރާގުން ލޯންޗް ކުރި ހުއާވޭ މޭޓް 20 އެކްސް ފޯނު-- އަވަސް ފޮޓޯ: އާއިމް\nހުއާވޭ މޭޓް 20 އެކްސް ފޯނުގައި ތިން ކެމެރާ އިންނައިރު ފްރަންޓުގައިވެސް 24 އެމްޕީގެ ކެމެރާ އެއް ކެމެރާ އިނދެ އެވެ. އެއީ 40 އެމްޕީގެ ކެމެރާއަކާއި، އަށް އެމްޕީގެ ކެމެރާއަކާއި 20 އެމްޕީގެ ކެމެރާއެކެވެ.\nދިރާގުން މި ފޯނު ވިއްކާ އަގަކީ 15،899 ރުފިޔާ އެވެ. އަދި އިންސްޓޯލްމެންޓަށްވެސް މި ފޯން ދޫކުރުމަށް ދިރާގުން ވަނީ ނިންމާފަ އެވެ. އެގޮތުން އިންސްޓޯލްމެންޓަށް ފޯނު ނަގާ ކަމުގައިވާނަމަ ފުރަތަމަ ދައްކަން ޖެހޭނީ 3،499 ރުފިޔާއެވެ. ދެން އެއަށްފަހު ކޮންމެ މަހަކު ދަައްކަން ޖެހޭނީ 1،129 ރުފިޔާ އެވެ.


Bodu fas leagun kulhuntherin gannan ha billion doller heydhakohfi | Mihaaru\nބޮޑު ފަސް ލީގުން ކުޅުންތެރިން ގަންނަން ހަ ބިލިއަން ޑޮލަރު ހޭދަކޮށްފި\n04 ސެޕްޓެމްބަރ 2019 - 09:485comments\nލަންޑަން (ސެޕްޓެމްބަރު 4) – ޔޫރަޕުގެ ބޮޑު ފަސް ލީގުގެ ކްލަބްތަކުން ނިމިގެން ދިޔަ ހޫނު މޫސުމުގެ ޓްރާންސްފާ ބާޒާރުގައި ހަ ބިލިއަން ޑޮލަރުގެ ވިޔަފާރިކޮށްފައިވާ ކަމަށް މާލީ ހިދުމަތްދޭ ކުންފުންޏެއް ކަމަށްވާ ޑެލޮއިޓުން ބުނެފި އެވެ.\nމިއީ އެންމެ ވަރުގަދަ ފަސް ލީގުގެ ގޮތުގައި ބަލާ އިންގްލެންޑް، ސްޕެއިން، އިޓަލީ، ޖަރުމަން އަދި ފްރާންސް ލީގުގެ ކްލަބްތަކުން މިދިޔަ އަހަރު ހަރަދުކޮށްފައިވާ އަދަދަށް ވުރެ 900 މިލިއަން ޑޮލަރުގެ އިތުރުވުމެވެ.\nއެންމެ ބޮޑު ހަރަދެއްކޮށްފައިވަނީ، ދުނިޔޭގެ އެންމެ މަޝްހޫރު ލީގު ކަމަށްވާ އިންގްލިޝް ޕްރިމިއާ ލީގުގެ ކްލަބްތަކުންނެވެ. އެއީ 1.7 ބިލިއަން ޑޮލަރެވެ. އެންމެ އަގުބޮޑުކޮށް ސޮއިކުރުވީ މެންޗެސްޓާ ޔުނައިޓެޑުން 96 މިލިއަން ޑޮލަރަށް ގަތް ލެސްޓާ ސިޓީގެ ޑިފެންޑަރު ހެރީ މެގުއާ އެވެ.\nސްޕެނިޝް ލަ ލީގާގެ ކްލަބްތަކުން 1.5 ބިލިއަން ޑޮލަރު ހަރަދުކުރިއިރު އެއް ކުޅުންތެރިޔަކަށް އެންމެ ބޮޑު ހޭދައެއްކުރީ އެތުލެޓިކޯ މެޑްރިޑުންނެވެ. އެއީ ޕޯޗުގަލްގެ ބެންފީކާގެ ތަރި ޔޮއާއޯ ފެލިކްސް ގަތުމަށް ހޭދަކުރި 136 މިލިއަން ޑޮލަރެވެ. މީގެ އިތުރުން އެތުލެޓިކޯ މެޑްރިޑުގެ އެންޓޮއިން ގްރިޒްމަން ގަންނަން ބާސެލޯނާ އިން 130 މިލިއަން ޑޮލަރުހަރަދުކުރިއިރު ޗެލްސީގެ އެޑެން ހަޒާޑް ގަންނަން ރެއާލް މެޑްރިޑުން 108 މިލިއަން ޑޮލަރު ހޭދަކޮށްފައިވެ އެވެ.\nއިޓާލިއަން ސެރިއޭ އިން 1.2 ބިލިއަން ޑޮލަރު ހަރަދުކުރިއިރު އިންޓަ މިލާނުން ވަނީ މެންޗެސްޓާ ޔުނައިޓެޑުގެ ފޯވާޑް ރޮމެލޫ ލުކާކޫ ގަންނަން 89 މިލިއަން ޑޮލަރު ހޭދަކޮށްފަ އެވެ. ޖަރުމަން ބުންޑަސް ލީގާ އިން ހަރަދުކުރީ 811 މިލިއަން ޑޮލަރެވެ. ރެކޯޑް ކުޅުންތެރިޔަކީ އެތުލެޓިކޯ މެޑްރިޑުން ބަޔާން މިއުނިކަށް 82 މިލިއަން ޑޮލަރަށް ގަތް ލޫކަސް ހެނާންޑޭޒް އެވެ. ފްރެންޗް ލީގުގެ ކްލަބްތަކުގެ ހަރަދު އަރަނީ 732 މިލިއަން ޑޮލަރެއވެ. އެ ލީގުގެ ރެކޯޑް ޓްރާންސްފާ އަކީ ސެވިއްޔާގެ ވިސާމް ބެން ޔެޑާ ގަތުމަށް މޮނާކޯ އިން ހޭދަކުރި 43 މިލިއަން ޑޮލަރެވެ.\nއިތުރު ލިޔުންތައް އިންގްލިޝް ޕްރިމިއާ ލީގް ސްޕެނިޝް ލީގް އިޓާލިއަން ލީގު


"މަޖާ"މީ މިއަދުވެސް ދިވެހިންގެ ތެރެއިން ގިނަބައެއްގެ މެދުގައި ވަރަށް މަޤުބޫލުއެއްޗެކެވެ. މަޖާ ހަދާކަމުގައި ވަނީ ނަމަ އަދިވެސް ގިނަވާނީ ހެލެނބެއްޔާއި ރިހާކުރު ނާޅައި މަޖާ ނުވާ މީހުންނެވެ. ރިހާކުރާއި ހެލެނބެއްޔާއި ފިޔާ މިރުހުގެ ތެރެއަށް ހުތް އަނބު ނުވަތަ ފަޅޯ އަޅައިގެން ހަދާ މަޖާގަނޑުގެ ރަހަގަނޑު އަހަރެމެން އެންމެންނަށްވެސް އެނގެ އެވެ. އެހެންނަމަވެސް ކުރިޔާ ޚިލާފަށް މަޖާއަށް އަޅާ ބައެއްބާވަތްތައް މިހާރު ވަނީ ކޮންމެސްވަރަކަށް ތަފާތުވެފައެވެ.\nކިހާ، ފަޅޯ، ލުނބޯ، ކުންނާރު, ހުތް އަނބު، ރިހާކުރު، އާފަލް، ކެރޮޓް، ލޮނުމިރުސް، ފިޔާ, ހެލެނބެނލި ހުތް, ކިހާ މީ ޒަމާނީމަޖާގަނޑެއްގައި ކޮންމެހެންވެސް ހުރުން ލާޒިމް ބާވަތްތަކެވެ.\nލޮނުމިރުސް، ލުނބޯ، ރިހާކުރު، ފިޔާ, ހެލެނބެނލި ހުތްލާފައި މިކްސް ކޮށްލާނީ އެވެ. އަދި ކޮށާފައި ހުރި ފަޅޮލާއި އަނބާއި އެނޫން ވެސް ބާވަތްތައް އެއްކޮށް މޮޑެލާ ށެވެ. އެއަށްފަހު، މޮޑުނު މިކްސްގެ ތެރެއަށް، ކޮށާފައި ހުރި ކިހާ އެއްކޮށްލުމުން މަޖާ ތައްޔާރުކޮށްލެވުނީ އެވެ.\nގިނަ މީހުން ބުނާގޮތުން އާންމުކޮށް މަޖާގަނޑު ތައްޔާރުކޮށް އުޅެނީ މެންދުރުގެ އަވި ގަދަ ވަގުތު ގޭގެ އެންމެން އެއްތަންވެގެން ވަރަށް އާއިލީ އަދި އިޖުތިމާއީ ގޮތަކަށެވެ. އެހެންވީމަ އެންމެ މަޖަލީ މެންދުރުގެ އަތްވާއެކު ކުޅިކޮށް ކާލާ މަޖާގަނޑެވެ.\nމީގައި އެންމެ ހިތްގައިމީ ގޮނޑުދޮށުގައި މޫދަށް އެރި ތެމިލައިގެން އައިސް މިއިން މަޖާކޮޅެއް ކާލުމުނެވެ.\nމަޖާ ދިވެހިންގެ ސަޤާފަތް އާއިލީ ގުޅުން


SunOnline: Column: Online unganidhinumuge baeh hama\nރާމިޒު އަލީ 17 Nov 2019, 12:41\nމަތީ ތައުލީމު ދިނުމުގައި އޮންލައިން އުނގެނުން ޝާމިލުވާ ކޯސްތައް ވޭތުވެދިޔަ ދިހަ ވަރަކަށް އަހަރުތެރޭގައި ވަރަށް ބޮޑަށް އިތުރު ވެއްޖެ އެވެ. ހަމައެއާއެކު މިފަދަ ބައެއް ކޯސްތަކުގެ ދަރިވަރުން އުނގެނޭ އުނގެނުމާއި ކޮންމެ ދުވަހަކު ކިލާހަށް އައިސްގެން ކިޔަވާ ކިޔެވުމުގައި ބޮޑު ފަރަގެއް ނުހުންނަ ކަންވެސް ފާހަގަކުރެވިފައިވެ އެވެ. ނަމަވެސް، އެއީ އޮންލައިން އުނގަންނައިދިނުމުގައި ގިނަ ކަންތައްތަކެއް ފުރިހަމަވެގެން ކަމާމެދަކު ޝައްކެއްނެތެވެ.\nއޮންލައިން އުނގަންނައިދިނުމުގައި އާއްމުގޮތެއްގައި ކިޔަވައިދިނުމުގެ ހުރިހާ ކަމެއް ހިނގަނީ މޫޑުލް ފަދަ ކޮންމެވެސް އޮންލައިން ޕްލެޓްފޯމް (މަންސަ) އެއްގަ އެވެ. އެކި ޔުނިވަރސިޓީތަކުގައި ބޭނުންކުރަނީ މިފަދަ އެކި މަންސަ އެވެ. ނަމަވެސް މިފަދަ މަންސައެއް އިޚްތިޔާރު ކުރުމުގައި ދަރިވަރުންނަށާއި މުދައްރިސުންނަށް ބޭނުންކުރަން ފަސޭހަ އެއްޗެއް އިޚުތިޔާރު ކުރުން ނުހަނު މުހިއްމެވެ. ހަމައެހެންމެ އޮންލައިން ކޯސް ޕޭޖު ވެސް ވާންވާނީ ބަލައިލަން ލޮލަށް ފަސޭހަ، ބޭނުންކުރަން ފަސޭހަ އެއްޗަކަށެވެ. އެހެނީ ދިރާސާތަކުން އެނގޭ ގޮތުގައި ޓެކުނޮލޮޖީއާ ގުޅުންހުރި އުފެއްދުންތައް މީހުން ބަލައިގަނެ، އެ ބޭނުންކުރުމުގައި ދެމި ތިބޭ މައިގަނޑު އެއް ސަބަބަކީ އެ އުފެއްދުމެއް ބޭނުންކުރަން ފަސޭހަވުމެވެ. ނުވަތަ ބޭނުންކުރަން ފަސޭހަކަމަށް ގަބޫލުކުރެވޭ މިންވަރު ބޮޑުވުމެވެ.\nއޮންލައިން އުނގެނުން ފަރުމާ ކުރަންވާނީ، މާއްދާއާ ގުޅުންހުރި ވަކި މަގުސަދުތަކެއް ހާސިލުކުރުމަށެވެ. ފަރުވާތެރިކަމާ އެކުގައެވެ. މިގޮތުން ސަމާލުކަން ދޭން ޖެހޭ އެއްކަމަކީ ދަރިވަރަށް ދޭ އިރުޝާދުތައް ސާފުވެފައި، ސާދާ ވުމެވެ. ދެވަނަ ކަމަކީ ފިލާވަޅު ނުވަތަ ކޮންޓެންޓު ފޯރުކޮށްދިނުމުގައި ތަފާތު ގޮތްތައް ބޭނުންކުރުމެވެ. ރަނގަޅަށް ފަރުމާކޮށްފައި ހުންނަ އޮންލައިން ކޯސްތަކުގައި ދަރިވަރުން ކިޔަން ލިޔުންތަކާއި އިތުރު މައުލޫމާތު ހޯދުމަށް ބަލާނެ ލިންކުތައް ދީފައި ހުރެ އެވެ. ބަލާނެ ވީޑިޔޯ އާއި އަޑުއަހާނެ އޯޑިޔޯ ހުރެ އެވެ. ނަމަވެސް މިނުކުތާގައި ހަނދާނުގައި ބެހެއްޓުން ވަރަށް މުހިއްމު ކަމެއް ވެއެވެ. އެއީ އޮންލައިން ދަރިވަރު ކިޔަވާނީ ކޮމްޕިއުޓަރުގެ އިސްކިރީނުގެ ކުރިމަތީގައި އިނދެގެން ކަމެވެ. އެހެންވުމުން އޭނާގެ ސަމާލުކަމާއި ޝައުގުވެރިކަން ހިފެހެއްޓޭނީ ކޮންގޮތަކަށް މިމައުލޫމާތު ހުރެގެން ކަމެވެ. މީގައި އަމަލު ކުރެވިދާނެ އެއްގޮތަކީ މާއްދާގެ ކޮންޓެންޓު ބައިބައިކޮށް، ވަކި ތަރުތީބަކުން، އެތިއެތިކޮޅުން އުނގެނޭގޮތަށް ފޯރުކޮށްދިނުމެވެ. މި ހާލަތުގައި ފޯރުކޮށްދޭނީ ގިނަވެގެން ދިހަވަރަކަށް މިނިޓުން ކިޔޭ، ބެލޭ ނުވަތަ އަޑުއެހޭ އެއްޗެއްސެވެ. ކޮންމެ މައުލޫމާތު ކޮޅަކާ ގުޅިގެން ފުރިހަމަ ކުރަންޖެހޭ ކުޑަ މަސައްކަތެއް ހިމެނޭ ގޮތުންނެވެ.\nއޮންލައިން ކިޔަވައިދިނުމުގައި ސަމާލުކަން ދޭން ޖެހޭ އަނެއް ކަމަކީ އޮންލައިން މާހައުލުގައި މުއާސަލާތުކުރުން ހަރުދަނާ ކުރުމެވެ. އާއްމު ކިލާހެއްގައި ނަމަ، ދަރިވަރާއި ދަރިވަރު އަދި ދަރިވަރާއި މުދައްރިސް މުއާމަލާތު ކުރާނެ އެވެ. އޮންލައިން ކިޔަވައިދިނުމުގައި ވެސް މި ބުނެވުނު ދެ ބާވަތުގެ މުއާމަލާތު ހިނގާނެ ހަރަކާތްތައް ދޭން ވާނެ އެވެ. އަދި މިކަންކަމަކީ ދާއިމީ ގޮތެއްގައި، މުޅި ސެމިސްޓަރުގެ ތެރޭގައި ހިނގާ ކަންކަންތޯ ވެސް މުދައްރިސް ކަށަވަރުކުރަން ވާނެ އެވެ. މިކަމަށް ބޭނުންކުރެވިދާނެ ގިނަ ޓޫލްތަކެއް ކިޔަވައިދިނުމަށް ބޭނުންކުރާ ގިނަ ލަރނިންގ މެނެޖްމަންޓު ސިސްޓަމުތަކުގައި އެކުލެވިގެން ވެ އެވެ. މީގެ އިތުރުން އޮންލައިން މުދައްރިސަކީ ދަރިވަރުންނަށް ފަސޭހައިން އަތުޖެހޭ، ވާހަކަ ދެއްކޭ މީހަކަށް ވެސް ވާން ޖެހޭނެ އެވެ. މާނައަކީ ބޭނުން އިރަކު މުދައްރިސްގެ މޮބައިލްފޯނަށް ގުޅައި މެސެޖުކުރުމުގެ ފުރުސަތު އޮތުމެއް ނޫނެވެ. އޮންލައިން މުދައްރިސް ދަރިވަރުންނަށް ބާރު އަޅަންވާނީ އުނގެނުމާ ގުޅުން ހުރި ހުރިހާ މުއާމަލާތެއް އޮންލައިން މަންސަ މެދުވެރިކޮށް ކުރުމަށެވެ. މިގޮތުން އޮންލައިން މަންސަ މެދުވެރިކޮށް ދަރިވަރުން ކުރާ ސުވާލުތަކާއި އޮޅުންފިލުވަން ބޭނުންވާ ކަންކަމަށް އަވަހަށް ޖަވާބުދޭ މީހަކަށް މުދައްރިސް ވުމެވެ. ދަރިވަރުން ފާޅުކުރާ ޚިޔާލުތައް މޮނިޓަރކޮށް، ފިލާވަޅާ ނުގުޅޭ ނުވަަތަ ތެދުނޫން މައުލޫމާތު އެކުލެވޭ ޚިޔާލު ފާޅުކުރެވޭނަމަ އަވަހަށް ރަނގަޅުކޮށްދޭ މީހަކަށް ވުމެވެ. މީގެއިތުރުން ފިލާވަޅާ ގުޅުން ހުރި ފުން އަދި އުފެއްދުންތެރި ޚިޔާލު ނެރުމަށް ބާރުއަޅައި ހިއްވަރުދޭ މީހަކަށް ވުމެވެ. މިއީ އާއްމު ކިޔަވައިދިނުމުގައި ވެސް މުދއްރިސުން ކަންކުރާގޮތެވެ. ތަފާތީ އޮންލައިން މާހައުލުގައި މިކަން ކުރާގޮތެވެ.\nއޮންލައިންކޮށް ދަރިވަރުން ކުރާ މަސައްކަތް ގަވާއިދުން ބަލައި، އަވަހަށް ފީޑުބެކް ދިނުމަކީ ވަރަށް މުހިއްމު ކަމެކެވެ. އޮންލައިންކޮށް ކިޔަވާ ގިނަ ކޯސްތަކުގައި ދަރިވަރުންނަށް ދެވޭ މައިގަނޑު އެސައިންމެންޓުގެ އިތުރުން ވަރަށް ގިނަފަހަރު ކޮންމެ ހަފްތާއަކު ދަރިވަރުން ފުރިހަމަ ކުރަންޖެހޭ މަސައްކަތްތަކެއް ހުރެ އެވެ. މިފަދަ މަސައްކަތްތައް ވެސް އަވަހަށް ބަލައި، ލަސްނުކޮށް ފީޑުބެކް ދިނުން ވަރަށް މުހިއްމެވެ. އެހެނީ އޮންލައިންކޮށް ކިޔަވާ ދަރިވަރަށް އޭނާއަށް ކުރިއަށްދެވެނީ، ދާންވާ މަގުގައިކަމުގެ ކަށަވަރުކަން އޮތުން މުހިއްމެވެ. ހަމައެހެންމެ ކޮންމެ ދުވަހަކު ހަމަލޮލަށް ނުފެނުނު ކަމުގައި ވިޔަސް އޭނާ ކުރާ މަސައްކަތް ކޮންމެވެސް މީހަކު ގާތުން ބަލަމުންގެންދާކަމުގެ އިހުސާސް ކުރެވުންވެސް މުހިއްމެވެ. މިގޮތުން ދަރިވަރަށް ރަނގަޅަށް ކުރެވޭ ކަންކަމަށް ހިތްވަރުދީ، އެހީތެރިކަން ބޭނުންވާ ދާއިރާތަކުން އިރުޝާދާއި އެހީތެރިކަން ފޯރުކޮށްދިނުމަކީ އިސްކިރީނެއްގެ ކުރިމަތީގައި އިނދެ ކިޔަވާ ދަރިވަރަށް އިންތިހާއަށް ބޭނުންތެރިކަމެކެވެ.\nޓެކުނޮލޮޖީ އާ ގުޅުން ހުރި އުފެއްދުންތައް ބޭނުންކުރުމުގައި މީހުން ދެމިތިބޭ އެއް ސަބަބަކީ އެ އުފެއްދުމެއްގެ ބޭނުންތެރިކަން ބޮޑުކަމަށް ގަބޫލުކުރެވުމެވެ. އިސްވެ ބުނެވުނު ކަންކަން ހަމަވުމަކީ އޮންލައިން ކޯހުގެ ބޭނުންތެރިކަން ބޮޑުކަމަށް ދަރިވަރަށް ގަބޫލުކުރުވުމަށް މަގުފަހިވާ ކަންކަމެވެ. ނަމަވެސް މިކަންކަން ކުރާ އޮންލައިން މުދައްރިސްގެ މަސްއޫލިޔަތު އިތުރުވެދާނެކަން ހަނދާން ބަހައްޓަން ވާނެއެވެ. އެހެނީ އޮންލައިން މަންސައެއްގައި ރަނގަޅަށް ކިޔަވައިދިނުމަކީ ގިނަމީހުން ހީކުރާ ކަހަލަ ފަސޭހަ ކަމެއް ނޫނެވެ. ފަރުވާތެރިކަމާއެކު ގިނަ ވަގުތު ހޭދަކޮށްގެން ކުރާ ކަމެކެވެ.


އިބުރަތްތެރި ވާހަކަ: أَصْحَابُ الأُخْدُوْدِ(ވަޅުގަނޑަށް އުކާލެވުނު މީހުން)\nފުރަތަމަ ޞަފްޙާislamic storyއިބުރަތްތެރި ވާހަކަ: أَصْحَابُ الأُخْدُوْدِ(ވަޅުގަނޑަށް އުކާލެވުނު މީހުން)\nAruzam 8:51 PM\nހެޔޮއެދޭފަރާތެއް جزاهم الله خيرا\nރަސޫލުﷲ ޞައްލަﷲ ޢަލައިހި ވަސައްލަމަ ޙަދީޘްކުރެއްވިއެވެ."ތިޔަބައިމީހުންގެ ކުރިން އުޅުނު މީހުންގެ ތެރޭގައި ރަސްކަލަކު އުޅުއްވިއެވެ. އަދި އޭނާ ސިޙުރުވެރިއަކު ގެންގުޅުއްވިއެވެ. މި ސިޙުރުވެރިޔާ މުސްކުޅިވުމުން ރަސްގެފާނަށް ދެންނެވިއެވެ. ތިމަން މިއަދު މިވަނީ މުސްކުޅިވެފައެވެ. ވީމާ ތިމަންނާ ކައިރިއަށް ޒުވާނަކު ފޮނުއްވައިދެއްވާށެވެ. އެއީ އަހުރެން އޭނާއަށް ސިޙުރު ދަސްކޮށްދިނުމަށްޓަކައެވެ. ދެން ރަސްގެފާނު އޭނާ ކައިރިއަށް ސިޙުރު ދަސްކުރުމަށް ޒުވާނަކު ފޮނުއްވިއެވެ.\nމިކުއްޖާ ސިހުރުވެރިޔާ ގާތަށް ދިޔަ މަގުމަތީގައި ރާހިބަކާ ދިމާވެ އޭނާގާތުގައި އިށީނދެއްޖެއެވެ. ރާހިބުގެ ވާހަކަތައް އަޑުއަހައި މިކުއްޖާ އެއާމެދު ޢަޖާއިބު ވެއްޖެއެވެ. ދެން ސިހުރުވެރިޔާ ގާތަށްދާ ކޮންމެ ފަހަރަކު ރާހިބު ގާތުގައި މިކުއްޖާ މަޑުކުރެ އެވެ. އަދި އޭގެފަހުން ސިހުރުވެރިޔާ ގާތަށް އައުމުން އޭނާ އެކުއްޖާ ގައިގާ ތަޅައިގަނެއެވެ. މިކަމާއިމެދު ރާހިބުގާތުގައި އެކުއްޖާ ޝަކުވާކުރުމުން އޭނާ ބުންޏެވެ. ކަލޭ ސިހުރުވެރިޔާދެކެ ބިރުގަންނަ ނަމަ އޭނާގާތުގައި ތިމަންނާގެ ޢާއިލާ މީހުންނާ ހެދި ލަސްވީއޭ ބުނާށެވެ. އަދި ޢާއިލާދެކެ ބިރުގަންނަ ނަމަ ސިހުރުވެރިޔާއާ ހެދި ލަސްވީއޭ ބުނާށެވެ.\nމިހެން އުޅެމުން އައިސް އެއްދުވަހަކު މީސްތަކުންގެ މަގަށް ހުރަސް އަޅަމުން އައި ބޮޑު ދާއްބައަކާ ދިމާވެއްޖެއެވެ. ދެންފަހެ މިކުއްޖާ ބުންޏެވެ. ސިހުރުވެރިޔާތޯ މޮޅީ ނުވަތަ ރާހިބުތޯ މޮޅީ މިއަދު އަހަންނަށް އެނގިދާނެ އެވެ.\nދެން އެތަނުން ހިލަގަނޑެއް ނަގާފައި ބުންޏެވެ. އޭﷲ އެވެ! ސިހުރުވެރިޔާގެ ޢަމަލުތަކަށްވުރެ ރާހިބުގެ ޢަމަލުތައް އިބަ ﷲ ގެ ޙަޟްރަތުގައި ލޯބިވެތިކަން ބޮޑުވެގެންވާނަމަ، މީސްތަކުން މިނިވަންކަމާ އެކީ ހިނގައި އުޅުމަށް މިޖަނަވާރުގެ މަރުގަންނަވައިދެއްވާށެވެ. ދެން އެ ހިލަގަނޑުން ޖަހައި އޭތި ޤަތުލުކޮށްލައިފިއެވެ. އެއަށްފަހު މީސްތަކުންނަށް މިނިވަންކަމާއެކީ ހިނގާބިނގާވެ އުޅެވެން ފަށައިފިއެވެ.\nދެން މިކުއްޖާ ރާހިބުގާތަށް އައިސް ކަންތައް ވީގޮތުގެ ޚަބަރު ދީފިއެވެ. ދެން ރާހިބު ބުންޏެވެ. އޭ ދަރިފުޅާއެވެ. ކަލޭ މިއަދު ތިވަނީ އަހަންނަށް ވުރެވެސް މޮޅުވެފައެވެ. ކަލޭގެ ކަންތައް މިއަދު ތިވަނީ އަހަރެން ދެކޭގޮތުގައި އެކަމުގެ ސަބަބުން ކަލޭ ވަރަށް އަވަހަށް އިމްތިހާނުކުރެއްވޭނޭ ހިސާބަކަށް ގޮސްފައެވެ. ފަހެ ކަލޭ އިމްތިހާނު ކުރެވިއްޖެ ނަމަ އަހަރެން މިއީ ކާކުކަން އެއްވެސް މީހަކަށް ނާންގާށެވެ. މި ޒުވާނާ ލޯ އަނދިރިވެފައިވާ މީހުންނާއި ބަރަސްބަލި ޖެހިފައިވާ މީހުންގެ ބަލި ރަނގަޅުކޮށް، އަދި ހުރިހާ ބާވަތެއްގެ ބަލިތަކުން މީސްތަކުން ރަނގަޅުކުރަން ފަށައިފިއެވެ.\nމިޒުވާނާގެ ވާހަކަތައް ރަސްގެފާނު އަރިހު އުޅުއްވާ ލޯއަނދިރިވެފައިވާ ބޭކަލަކަށް އިވިއްޖެއެވެ. ދެން މިބޭކަލަކު ޒުވާނާގެ ގާތަށް ގިނަގުނަ ހަދިޔާ ހިއްޕަވައިގެން އައިސް ވިދާޅުވިއެވެ. ކަލޭ އަހަރެންގެ ބަލި ރަނގަޅުކޮށްދީފިނަމަ މިތާ މިހިރަ ހުރިހާ އެއްޗެއް ކަލެއަށެވެ. ޒުވާނާ ބުންޏެވެ. ހަމަކަށަވަރުން އަހަރެން އެއްވެސް މީހަކަށް ޝިފާއެއް ނުދެމެވެ. ޝިފާދެއްވަނީ ހަމަކަށަވަރުން ﷲއެވެ. ފަހެ ކަލޭ ﷲއަށް އީމާންވެއްޖެ ނަމަ އަހަރެން ކަލެއަށް ޝިފާދެއްވުން އެދި އެއިލާހުގެ ޙަޟްރަތުގައި ދުޢާ ދަންނަވާނަމެވެ. ދެން އޭނާ ﷲއަށް އީމާންވުމުން އެއިލާހު އޭނާއަށް ޝިފާދެއްވިއެވެ.\nދެން މިމީހާ ރަސްގެފާނުގެ ދަރުބާރަށް ވަޑައިގެން ކުރީންވެސް ރަސްގެފާނު އަރިހު އިށީނދެ އުޅުއްވިފަދައިން އިށީނދެވަޑައިގެންފިއެވެ. ރަސްގެފާނު އޭނާއަށް ދެންނެވިއެވެ. ކަލޭގެ ލޮލުގެފެނުން ކަލެއަށް އަނބުރާ ދިނީ ކާކުހެއްޔެވެ؟ އޭނާ ދެންނެވިއެވެ. އަހަރެންގެ ވެރި ربّ އެވެ. ރަސްގެފާނުދެންނެވިއެވެ. ކަލެއަށް އަހަރެން ނޫން ރައްބަކު ވޭހެއްޔެވެ؟ ދެންނެވިއެވެ. އަޅުގަނޑު އަދި ރަސްގެފާނުގެ ވެރި ރައްބު ﷲ އެވެ. ދެން އޭނާ ހައްޔަރުކޮށް އެ ޒުވާނާގެ ވާހަކަ ބުނަންދެން އެކި ފާޑު ފާޑުގެ އަނިޔާދައްކަމުން ދިޔައެވެ.\nދެންފަހެ އެ ޒުވާނާ ރަސްގެފާނުގެ ދަރުބާރަށް ގެނެސްފިއެވެ. ރަސްގެފާނު ވިދާޅުވިއެވެ. އޭ ދަރިފުޅާއެވެ. ލޯއަނދިރިވެފައިވާ މީހުންނާއި ބަރަސް ބަލި ޖެހިފައިވާ މީހުންގެ ބަލި، ކަލޭގެ ސިހުރުވެރިކަމުން ފަސޭހަކޮށް އަދިވެސް މިފަދަ މިފަދަ ކަންތައް ކުރާ ޚަބަރު އަހަންނަށް ލިބިއްޖެއެވެ. ޒުވާނާ ބުންޏެވެ. އަހަރެން އެއްވެސް މީހަކަށް ޝިފާއެއް ނުދެމެވެ. ޝިފާ ދެއްވަނީ ﷲއެވެ. ދެން ޒުވާނާ ހައްޔަރުކޮށް ރާހިބުގެ ވާހަކަ ބުނާންދެން އެކި އަނިޔާކޮށް ހާނީއްކަކުރަން ފަށައިފިއެވެ.\nދެން ރާހިބު ދަރުބާރަށް ގެނެސް އޭނާއަށް ބުނެވުނެވެ. ކަލޭގެ ދީނުން އެނބުރި ރުޖޫޢަވާށެވެ. މިކަމަށް އޭނާ ދެކޮޅު ހެދުމުން ކީހެއް ގެނައުމަށް އަމުރުކުރެއްވިއެވެ. ދެން އެ ކީސް އޭނާގެ ބޮލުމެދުގައި ބައިންދައި ބޯދެފަޅިއަށް ފެޅެންދެން ކީހާލި އެވެ.\nދެން އެއްކަލަ ރަސްގެފާނުގެ އަރިސް މީހާ ދަރުބާރަށް ގެނެސް އޭނާއަށް ބުނެވުނެވެ. ކަލޭގެ ދީނުން އެބުރި ރުޖޫޢަވާށެވެ. މިކަމަށް އޭނާ ދެކޮޅު ހެދުމުން އެ ކީސް އޭނާގެ ބޮލުމެދުގައި އަޅައި ބޯދެފަޅިއަށް ކީހާލިއެވެ.\nއެއަށްފަހު ޒުވާނާ ދަރުބާރަށް ގެނެސް އޭނާއަށް ބުނެވުނެވެ. ކަލޭގެ ދީނުން އެބުރި ރުޖޫޢަވާށެވެ. މިކަމަށް އޭނާ ދެކޮޅު ހެދުމުން ދަރުބާރުގައި ތިބި ރަސްގެފާނުގެ އަރިސް ބަޔަކާ އެކުއްޖާ ހަވާލުކޮށްފައި ވިދާޅުވިއެވެ. މީނާ ގޮވައިގެން މިވެނި އެވެނި ފަރުބަދައަކަށް ގޮސް އޭނާ ފަރުބަދައަށް އަރުވާށެވެ. ފަރުބަދައިގެ އެންމެ އުހަށް އެރުމުން އޭނާ (ދީނުން ބޭރުވުމަށް) ދެކޮޅު ހަދައިފިނަމަ (ފަރުބަދަމަތިން) އޭނާ ވައްޓައިލާށެވެ.\nދެން އެބައިމީހުން އޭނާ ގޮވައިގެން ގޮސް ފަރުބަދައަށް އެރުވިއެވެ. ޒުވާނާ ބުންޏެވެ. އޭﷲ! އިބަ ރަސްކަލާނގެ އިރާދަކުރެއްވި ގޮތަކަށް، މިބައި މީހުންގެ ކިބައިން މިއަޅާ ސަލާމަތް ކޮށްދެއްވާނދޭވެ. ދެން ފަރުބަދަ ހެލެންފަށައިފިއެވެ. އަދި އެ އެންމެން (ފަރުބަދަމަތިން) ވެއްޓިއްޖެއެވެ.\nދެން އެ ޒުވާނާ ހިނގާފައި ރަސްގެފާނު ގާތަށް އައުމުން ރަސްގެފާނު ވިދާޅުވިއެވެ. ކަލެއާ އެކުގައި ވީ މީހުންނަށް ވީ ކިހިނެއް ހެއްޔެވެ؟ ޒުވާނާ ބުންޏެވެ. އެބައިމީހުންގެ ކިބައިން ﷲ އަހަރެން ސަލާމަތް ކުރައްވައިފިއެވެ. އަނެއްކާވެސް ރަސްގެފާނު ދަރުބާރުގައި ތިބި އަރިސް ބަޔަކާ އެކުއްޖާ ހަވާލުކޮށްފައި ވިދާޅުވިއެވެ. މީނާ ގޮވައިގެން ބައްތެއްޔެއްގައި ކަނޑަށް ނުކުމެ އޭނާ (ދީނުން ބޭރުވުމަށް) ދެކޮޅު ހަދައިފިނަމަ (ކަނޑަށް) އޭނާ ވައްޓައިލާށެވެ.\nދެން އެމީހުން އޭނާ ގޮވައިގެން ހިނގައްޖެއެވެ. ޒުވާނާ ބުންޏެވެ. އޭﷲ! އިބަ ރަސްކަލާނގެ އިރާދަކުރެއްވި ގޮތަކަށް، މިބައި މީހުންގެ ކިބައިން މިއަޅާ ސަލާމަތް ކޮށްދެއްވާނދޭވެ. މާ ގިނައިރުތަކެއްނުވެ އެބައްތެލި ބަންޑުން ޖަހާލައި އެ އެންމެން ޣަރަޤުވެއްޖެ އެވެ. ޒުވާނާ ހިނގާފައި ރަސްގެފާނު އަރިހަށް އަތުވެއްޖެއެވެ. ރަސްގެފާނު ވިދާޅުވިއެވެ. ކަލެއާ އެކުގައި ވީ މީހުން ކޮބައި ހެއްޔެވެ؟ ޒުވާނާ ބުންޏެވެ. އެމީހުންގެ ކިބައިން ﷲ އަހަރެން ސަލާމަތް ކޮށްދެއްވައިފިއެވެ. އަދި ބުންޏެވެ. އަހުރެން ބުނާ ކަމެއް ކޮށްފުމަށް ދާންދެން ރަސްގެފާނަށް އަހަރެން މަރައެއް ނުލެވޭނެތެވެ.\nރަސްގެފާނު ވިދާޅުވިއެވެ. އެއީ ކޮންކަމެއް ހެއްޔެވެ؟ ޒުވާނާ ބުންޏެވެ. މީސްތަކުން މައިދާނަކަށް އެއްކޮށް ގަސްގަނޑެއްގައި އަހަރެން ސަލީބަށް އަރުވާށެވެ. އެއަށްފަހު އަހަރެންގެ ދުނިއުރައިން ދުންޏެއްނަގައި ދުނިދަނޑީގައި ރުކުރުވާށެވެ. އެއަށްފަހު ބިސްމިﷲ ރައްބިލް ޣުލާމް (ޒުވާނާގެ ވެރި ރައްބު ﷲގެ އިސްމުފުޅުން) ކިޔައި ދުނި އެއްލާށެވެ. ހަމަކަށަވަރުން މިގޮތަށް ކަންތައް ކޮށްފިނަމަ އަހުރެން ޤަތުލުކުރެވިދާނެ އެވެ.\nދެން މީސްތަކުން މައިދާނަކަށް އެއްކޮށް ގަސްގަނޑެއްގައި ޒުވާނާ ސަލީބަށް އެރުވުނެވެ. އެއަށްފަހު އޭނާގެ ދުނިއުރައިން ދުންޏެއްނަގައި ދުނިދަނޑީގައި ރުކުރުވާލެވުނެވެ. އެއަށްފަހު ބިސްމިﷲ ރައްބިލް ޣުލާމް (ޒުވާނާގެ ވެރި ރައްބު ﷲގެ އިސްމުފުޅުން) މިފަދައިން ކިޔައި ދުނި އެއްލި އެވެ. ދުނި ގޮސް ހެރުނީ ޒުވާނާގެ ބޮލުގެ ހިނދިވަޅަށެވެ. ދެން އޭނާގެ އަތްތިލަ ދުނިހެރުނުތާ މަތީގައި ބޭއްވިއެވެ. އެއަށްފަހު ޒުވާނާ މަރުވެއްޖެ އެވެ.\nދެން މީސްތަކުން ބުންޏެވެ. އަހަރެމެން މިޒުވާނާގެ ރައްބަށް އީމާންވެއްޖައީމެވެ. އަހަރެމެން މިޒުވާނާގެ ރައްބަށް އީމާން ވެއްޖައީމެވެ. އަހަރެމެން މިޒުވާނާގެ ވެރި ރައްބަށް އީމާން ވެއްޖައީމެވެ. މީސްތަކުންގެ ތެރެއިން ބަޔަކު ރަސްގެފާނު އަރިހަށް އައިސް ދެންނެވިއެވެ. މަނިކުފާނަށް އެބަ ފެނޭތޯއެވެ. މަނިކުފާނު ބިރުހީވެގެން އުޅުއްވިކަންތައް މިހިރަ ވެނިމުނީއެވެ. މީސްތަކުން ޒުވާނާގެ ވެރި ރައްބަށް އީމާންވެއްޖެއެވެ.\nދެން މަގުތައް ފެށޭ ހިސާބުތަކުގައި ވަޅުތަކެއް ކޮނުމަށް ރަސްގެފާނު އަމުރުނެރުއްވިއެވެ. ވަޅުތައް ކޮނެ އެވަޅުތަކުގެ ތެރޭގައި އަލިފާން ރޯކުރުމުން މީސްތަކުންނަށް އެންގެވިއެވެ. ޒުވާނާގެ ދީން ދޫކޮށްނުލާ މީހަކު ނަމަ މި އަލިފާންގަނޑަށް އެއްލައިލާށެވެ. ނުވަތަ އެމީހަކަށް މި އަލިފާންގަޑުތެރެއަށް ފުންމާލުމަށް އަމުރުކުރެވޭނެއެވެ. ދެން އެބައި މީހުން އެގޮތަށް ކަންތައް ކުރަމުން ދަނިކޮށް، މަޔަކު އޭނާގެ ދަރިފުޅު ގޮވައިގެން އަލިފާންގަނޑަށް ފުންމާލުމަށް އައިސް، އެކަން ކުރުމަށް ފަސްޖެހުމުން އެކުއްޖާ ބުންޏެވެ. މަންމާއެވެ. ކެތްތެރިވާށެވެ. ހަމަކަށަވަރުން މަންމަ ތިޔަހުރީ ޙައްޤުގޮތުގަ އެވެ."\nރިވާކުރެއްވީ މުސްލިމް، 3005 ވަނަ ޙަދީޘް. ކޮމާކޯޅީގެ ތެރޭގައި އެވަނީ މާތްނަބިއްޔާ ޞައްލަﷲ ޢަލައިހި ވަސައްލަމަ އެވާހަކަ ބަޔާންކޮށްދެއްވުމަށް ޙަދީޘްކުރައްވާފައިވާ ޙަދީޘްބަސްފުޅުގެ ތަރުޖަމާއެވެ. (ބުރޫޖް ސޫރަތުގައި މިބައިމީހުންގެ ވާހަކަ ނަންގަނެވިގެންވެއެވެ.)


Aailaa aaeku Shah Raahjjeygai - One Online\nޝާހު އަދި އާއިލާ ވެލާނާ އެއާޕޯޓުގައި ---\nއާއިލާއާއެކު ޝާހު ރާއްޖޭގައި\nމަސައްކަތުން ބްރޭކެއް ނެގުމަށްފަހު ޝާހު ގެންދަނީ އާއިލާއާއެކު ވަގުތު ހޭދަކުރަމުންނެވެ. އެގޮތުން މިއަދު ހެދުނު ޝާހު ވަނީ ރާއްޖެ އައިސްފައެވެ. ޝާހު މާލޭ އެއާޕޯޓުގައި ނަގާފައިވާ ފޮޓޯތައް އަންނަނީ މީސް މީޑިއާގައި ވައިރަލް ވަމުންނެވެ.\nއެ ފޮޓޯތަކުން ޝާހުގެ އަންހެނުން ގޯރީ، ދަރީން ކަމުގައިވާ ސުހާނާ، އާރްޔަން އަދި އަބްރަމް ވެސް ޝާހުއާއެކު ރާއްޖެ އައިސްފައިވާކަން ހާމަވެއެވެ.\nޝާހުގެ އަންހެން ދަރިފުޅު ސުހާނާ ވަނީ ޖޫން 30 ވަނަ ދުވަހު ލަންޑަނުން ގްރެޖުއޭޓް ވެފައެވެ. އޭނާ ކިޔެވީ ޑްރާމާ އެންޑް އާރޓް އެވެ. ސުހާނާ އަށް ވަނީ ރަސަލް ކަޕްގެ އެކްސެޕްޝަނަލް ކޮންޓްރިބިއުޝަން ޓުދަ ޑްރާމާ އެވޯޑުވެސް ލިބިފައެވެ.\nމީގެ ކުރިން ޝާހު ވަނީ ސުހާނާ ފިލްމީ ދާއިރާއަށް ވަންނަން ބޭނުންވާ ކަން ހާމަކޮށްފައެވެ. ނަމަވެސް އޭނާ އެކްޓް ކުރަން ދަސްކުރަން ބޭނުން ވަނީ ޝާހު ކައިރިން ނޫން ކަމަށް ޝާހު ވަނީ ބުނެފައެވެ.\nޝާހުގެ ދޮށީދަރިފުޅު އާރްޔަން ވަނީ ދަ ލަޔަން ކިންގް ފިލްމުގެ ސިމްބާ ކެރެކްޓަރަށް އަޑު އަޅާފައެވެ. އެ ފިލްމުގެ މުފާސާއަށް އަޑުއެޅީ ޝާހުއެވެ. އާރްޔަން އަދި އެއްވެސް ކެރިއާއެއް ޗޫސް ނުކުރާކަމަށް ވެއެވެ.\nޝާހު އެންމެ ފަހުން ކުޅުނީ އަނުޝްކާ ޝަރްމާ އަދި ކެޓްރީނާ ކައިފް އާއެކު ފިލްމު ޒީރޯއެވެ. އޭގެ ނާކާމިޔާބީއަށްފަހު އިތުރު ފިލްމެއް ކުޅުމަށް އަދި އެއްބަސްވެފައެއް ނުވެއެވެ. ޝާހުމެން ޗުއްޓީ ހޭދަކުރަނީ ގެންދަނީ ޖުމެއިރާގައެވެ.


SunOnline: Jinsee goanaage massalathah avahah thahugeegkoh dhauvaa kurun jehey: PG Shameem\nޖިންސީ ގޯނާގެ މައްސަލަތައް އަވަހަށް ތަހުގީގުކޮށް ދައުވާ ކުރަން ޖެހޭ: ޕީޖީ\nމުހައްމަދު މުޒައްޔިން ނާޒިމް 17 Jan 2020, 20:02\nޕީޖީ ޝަމީމް: ޖިންސީ މައްސަލަތައް އަވަހަށް ތަހުގީގުކޮށް ދައުވާ ކުރުން އަވަސްވާން ޖެހޭ ކަމަށް ވިދާޅުވި -- ސަން ފޮޓޯ/ ފަޔާޒު މޫސާ\nކުޑަކުދިންނަށް ޖިންސީގޯނާ ކުރާ ކަމަށް ތުހުމަތު ކުރެވޭ މީހުންގެ މައްސަލަތައް އަވަހަށް ތަހުގީގުކޮށް ދައުވާ ކުރުމަކީ މުހިންމު ކަމެއް ކަމަށް ޕްރޮސެކިއުޓާ ޖެނެރަލް (ޕީޖީ) ހުސައިން ޝަމީމް ވިދާޅުވެއްޖެ އެވެ.\nޝަމީމް މިހެން ވިދާޅުވެފައި މިވަނީ، ތިން ބަފައިން ވެގެން ދެ އަހަރުގެ ކުޑަ ކުއްޖަކަށް ޖިންސީ ގޯނާ ކުރި މައްސަލައެއް ފެންމަތިވެފައިވަނިކޮށެވެ.\nޝަމީމް މިއަދު ކުރެއްވި ޓްވީޓްގައި ވިދާޅުވީ، އެފަދަ މައްސަލަތައް އަވަހަށް ތަހުގީގުކޮށް، ދައުވާ ކުރުމަށް ފުލުހުންނާއި ޕީޖީ އޮފީސް ގުޅިގެން މަސައްކަތް ކުރަމުންދާ ކަމަށެވެ.\n"އަވަހަށް ޝަރީއަތް ނިންމުމަކީވެސް އެހާ މުހިންމު ކަމެއް. ނިޒާމު ހިނގާކަން އިހުސާސްވަން ޖެހޭ،" ޝަމީމް ވިދާޅުވި އެވެ.\nއާންމު ގޮތެއްްގައި ރާއްޖޭގައި މައްސަލަތައް ތަހުގީގުކޮށް ދައުވާކޮށް ޝަރީއަތް ނިމުމުގެ މަރުހަލާތައް ދިގުލާ ދިޔުމަކީ އާންމުގެ ވަރަށް ބޮޑު ކަންބޮޑުވުމެކެވެ. ބައެއް މައްސަލަތަކުގެ ޝަރީއަތް ކުރުމުގައި އެތަށް އަހަރެއްވެ، ތުހުމަތުވާ މީހުން ދޫވެ، އިންސާފު ނުލިބޭ ވާހަކައަކީ އަބަދުވެސް ދައްކާ ވާހަކައެކެވެ.\nކުޑަކުއްޖާއަށް ޖިންސީ ގޯނާ ކުރި ކަމުގެ ތުހުމަތު ކުރެވެނީ އެކުއްޖާގެ ބައްޕަ އަށާއި ކާފަ އަދި މުނި ކާފަ އަށެވެ. އެ މައްސަލަައިގައި ކާފާއާއި މުނި ކާފަ މިއަދު އެ ރަށުން ވަނީ ހައްޔަރުކޮށްފަ އެވެ. ނަމަވެސް އެ ކުއްޖާގެ ބައްޕަ އަދި ހައްޔަރެއް ނުކުރެ އެވެ. ބައްޕަ ހުރީ ފިލައިގެން މާލެ އައިސް ކަމަށް އާއިލާ އިން ބުނެ އެވެ.\nމި މައްސަލައިގައި ތުހުމަތު ކުރެވޭ މުނި ކާފަގެ މިފަދަ މައްސަލައެއް މީގެ ކުރިންވެސް ފެންމަތިވި އެވެ. ނަމަވެސް އޭރުވެސް އޭނާއާ މެދު އެއްވެސް ފިޔަވަޅެއް އަޅާފައި ނުވާ ކަމަށް އާއިލާއިން ބުނެ އެވެ.


ޖިންސީ އަނިޔާ ލިބުނު ކުޑަކުއްޖާ މާލެ ގެނެސް އެޑްމިޓުކޮށްފި – Dhen.mv\nޖިންސީ އަނިޔާ ލިބުނު ކުޑަކުއްޖާ މާލެ ގެނެސް އެޑްމިޓުކޮށްފި\nގއ. ކަނޑުހުޅުދޫގައި ޖިންސީ އަނިޔާ ލިބުނު ތުއްތު ކުއްޖާއަށް ލިބިފައިވާ ގެއްލުންތައް އިތުރަށް ވަޒަންކުރުމަށްޓަކައި އެކުއްޖާ މާލެ ގެނެސް އެޑްމިޓްކޮށްފިއެވެ.\nއެއް ޢާއިލާއަކަށް ނިސްބަތްވާ ތިން މީހަކު ހިމެނޭ ގޮތަށް ދެ އަހަރުން ދަށުގެ ކުއްޖަކަށް ޖިންސީ އަނިޔާ ކުރިކަމުގެ ތުހުމަތުކުރެވޭމައްސަލައާއި ގުޅޭގޮތުން ފުލުހުންނާއި ޖެންޑަރ މިނިސްޓްރީ ގުޅިގެން ނެރެފައިވާ ބަޔާނުގައި ވިދާޅުވެފައިވަނީ ކުއްޖާއަށް ޖިންސީ އަނިޔާކޮށްފައިވާކަން ފާހަގަކުރެވިފައިވާތީ، ކުއްޖާއަށް ލިބިފައިވާ ގެއްލުންތައް އިތުރަށް ވަޒަންކުރުމަށްޓަކައި ރޭ 20:30 ހާއިރު ކުއްޖާގެ މަންމަ ފަރާތު ބޮޑުދައިތައެއްގެ ޙަވާލުގައި ކަމާބެހޭ ފަރާތްތަކުގެ ބެލުމުގެ ދަށުން ކުއްޖާ މާލެ ގެނެސް ހޮސްޕިޓަލުގައި އެޑްމިޓްކޮށްފައި ވާކަމަށެވެ.\n"މި މައްސަލަ ފެންމަތިވުމާއެކު ކުއްޖާ ދިރިއުޅެމުން ދިޔަ މާޙައުލަށް ޖެންޑަރ މިނިސްޓްރީގެ ކޭސް ވޯކަރުންނާއި، ފުލުހުން ގޮސް މަޢުލޫމާތު ސާފުކުރުމަށްފަހު، ކުއްޖާގެ މެޑިކަލް އެސެސްމެންޓް ހެދުމަށްޓަކައި މިދިޔަ ބުދަދުވަހުގެ 20:45 ހާއިރު އެ ކުއްޖާ މިނިސްޓްރީގެ ކޭސް ވޯރކަރުންގެ ބެލުމުގެ ދަށަށް ގެނެސް، އެރޭގެ 22:55 ހާއިރު ކުއްޖާ ސަރަޙައްދީ ހޮސްޕިޓަލަށް ގެންގޮސްފައިވެއެވެ. އަދި ކުއްޖާ ޑޮކްޓަރަށް ދައްކައި ބެލިބެލުމުން ކުއްޖާއަށް ޖިންސީ އަނިޔާކޮށްފައިވާކަމަށް ބެލެވޭތީ ކުއްޖާ ރައްކާތެރި މާޙައުލަކަށް ބަދަލުކުރުމަށްޓަކައި، ކުއްޖާ ޢާއިލާގެ ފަރާތުން ބޮޑުދައިތައާ ވަގުތީގޮތުން ވަނީ ޙަވާލުކޮށްފައެވެ" ބަޔާނުގައި ވެއެވެ.\nދެ އަހަރުން ދަށުގެ ކުއްޖާއަށް ޖިންސީ އަނިޔާކުރިކަމަށް ތުޙުމަތު ކުރެވޭ ކުއްޖާގެ ބައްޕައާއި، ބައްފަ ފަރާތު ކާފައާއި މުނިކާފަވެސް ފުލުހުން މިހާރު ވަނީ ހައްޔަރުކޮށްފައެވެ. ބައްފަ ފަރާތު 62 އަހަރުގެ ކާފައާއި، 82 އަހަރުގެ މުނިކާފަ ކޯޓު އަމުރަކާއެކު ހައްޔަަރުކޮށްފައިވަނީ އިއްޔެ މެންދުރުފަހުގެ ވަގުތެއްގައެވެ. އަދި މިކަން ފެންމަތިވުމާއެކު 33 އަހަރުގެ ބައްޕަ ރަށުން ފިލައިގެންގޮސް ހުޅުމާލޭގައި ހުއްޓާ، ރޭ 19:70 ހާއިރު ވަނީ ހައްޔަރުކޮށްފައެވެ.\nއެކުއްޖާގެ ކާފައާއި މުނިކާފަ މާލެ ގެނެސް ދޫނިދޫގައިވަނީ ބަންދު ކޮށްފައެވެ. އަދި މިދެ މީހުންނަށްވަނީ ގެމަނަފުށީ ކޯޓަށް ގެންގޮސް 15 ދުވަހުގެ ބަންދެއް ޖަހާފައެވެ.


ރާއްޖޭގައި ވަގު ނޫޓް ދައުރުވަމުންނެއް ނުދޭ: އެމްއެމްއޭ\nވަގު ނޫޓް ދައުރުވުން\nސޯޝަލް މީޑިއާގައި ދައުރުވަމުންދާ ފޮޓޯގައިވާ 500 ރުފިޔާގެ ނޫޓު ގެނެސް އެ އޮތޯރިޓީން ބަލާފައިވޭ\n19 ޖެނުއަރީ 2021 | އަންގާރަ 13:05\nރަންދިހަ ފަހެއްގެ ނޫޓު ސީޒީގެ ނޫޓްތަކެއް\nރާއްޖޭގައި ވަގު ނޫޓް ދައުރުވަމުން ނުދާކަން ކަމަށް މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން ބުނެފިއެވެ.\nއެމްއެމްއޭ އިން މިހެން ބުނެފައި މިވަނީ ސޯޝަލް މީޑިއާގައި 500 ރުފިޔާގެ ނޫޓަކީ ވަގު ނޫޓެއް ކަމަށް ބުނެ މީހަކު ކުރި ޕޯސްޓަކާ ގުޅިގެންނެވެ.\nއެމްއެމްއޭ އިން ބުނީ ސޯޝަލް މީޑިއާގައި ދައުރުވަމުންދާ ފޮޓޯގައިވާ 500 ރުފިޔާގެ ނޫޓު ގެނެސް އެ އޮތޯރިޓީން ބެލި ބެލުމުން އެ ނޫޓަކީ ސައްޚަ ނޫޓެއްކަން ޔަގީންކުރެވިފައިވާ ކަމަށެވެ. އެހެންނަމަވެސް ކޮންމެވެސް ގޮތަކުން އެ ނޫޓްގައި ކުލައެއް ޖެހިފައި ހުރިކަން ފާހަގަކުރެވުނު ކަަމަށެވެ.\nއަދި އެ ކުލަ ފިލުވުމަށް ކެމިކަލްއެއްގެ ބޭނުން ކުރުމުން ނޫޓުގެ ކުލަ ފަނޑުވެފައިވާކަން ވެސް ފާހަގަ ކުރެވުނު ކަމަށާއި އެ ނޫޓުގައި އެ ކަންކަން ހުރި ނަމަވެސް އެ ނޫޓަކީ ސައްޙަ ނޫޓެއް ކަމަށް ވެސް އެ އޮތޯރިޓީ އިން ބުންޏެވެ.\nއެމްއޭ އިން ވަނީ އެއްވެސް ނޫޓަކާ ދޭތެރޭ ޝައްކު އުފެދިއްޖެނަމަ ވީ އެންމެ އަވަހަކަށް އެ ނޫޓެއް އެމްއެމްއޭއަށް ގެނެސްދިނުމަށް އެދިފައެވެ.\nރާއްޖޭގައި ވަގު ނޫޓް ދައުރުވަމުން ނުދާކަމަށް އެމްއެމްއޭ އިން ބުނެފައިވާއިރު މީގެ ދުވަސްކޮޅެއް ކުރިން ކަޅު ބާޒާރުގައި ޑޮލަރުގެ އަގު އުފުލިގެން ދިޔައެވެ. އެހެންނަމަވެސް ފަތުރުވެރިކަމުގެ ސިނާޢަތް ހިނގައިގަތުމާއެކު ކަޅު ބާޒާރުގައި ޑޮލަރުގެ އަގު ވަނީ ދަށްވެފައެވެ.\nރާއްޖޭގައި ކަޅު ބާޒާރުގައި ޑޮލަރު ވިއްކާ މީހުންގެ އަދަދު ދުވަހެއް ދުވަހަކަށް އިތުރުވަމުން އަންނައިރު، މިކަމުގެ ތެރޭގައި ބިދޭސީން ވެސް އަންނަނީ ހަރަކާތްތެރިވަމުންނެވެ. އަދި މިކަމަށް ސަރުކާރަށް މިހާތަނަށް އެކަށޭނެ ފިޔަވަޅެއް އަޅާފައިނުވާއިރު، ވައިބާ ގްރޫޕުތަކާއި ޓެލެގްރާމް ގްރޫޕުތައް މެދުވެރިކޮށް މި ވިޔަފާރި ފުޅާކުރާ މީހުންވެސް އުޅެއެވެ.


ވާނަން އެކުގައި (7) | Esfiya - Dhivehi Vaahaka Site\nކިޔާރާއަށް ނުކުމެވޭނޭ ހެއްޔެވެ؟ އެތަނުން ނުކުމެވޭނޭހެއްޔެވެ؟ ހައްތަހާވެސް ސުވާލެވެ.\nހަދާނެ ގޮތް ހުސްވެފައި ހުއްޓާ އަނެއްކާވެސް އަކްރަމް ގެ ޝިކާރައަކަށް އޭނާ ވެގެން ގޮސްފިއެވެ. ދެން ސަލާމަތެއް ނުވެވޭނޭ ހިތާ ހެއްދެވިފަރާތަށް ހިތާ ހިތުން ދުއާ ކިޔާރާ ކުރިއެވެ. އަކްރަމް މިފަހަރު ކިޔާރާ ގެ ކޯތާފަތުގައި ޖެހިއެވެ. ކޮންމެވެސް ވަރަކަށް އެތަނަށް އަލިވަމުން ދިޔައީ އެތަނުން އެއްފަރާތުގައި އަކްރަމް މެން ގެނައި ފާނޫޒު ދިއްލިފައި އޮތީމައެވެ. ކިޔާރާ ދެވަނަ ފަހަރަށް ވެސް އޭނާގެ އަތުގައި ދަތް އެޅިއެވެ. އަދި ދެވަނަ ފަހަރު ފައިން ޖަހައިފިއެވެ. ޖެހުނީ ކޮންތާކު ކަމެއް ކިޔާރާ އަކަށް ނޭގެއެވެ. ދެން ފެނުނީ އަކްރަން ތިރިވިތަނެވެ. ހީވާ ގޮތުން ޖެހުނީ ބަނޑުގައެވެ.\nއޭނާ އަކްރަމް އާ ދިމާލަށް ބަލާލަމުން ސަލާމަތް ވާނޭ މަގެއް އޮތްތޯ ދެފަރާތަށް ހޯދިއެވެ. އޭރުވެސް އޭނާ އޮތ ގުދަށެވެ. ކިޔާރާ ލަކުޑި ގަނޑެއް އަތަށް ހެޔޮ ވަރުކޮއްލިއެވެ. އަދި ފަހަރަކު މީހަކުގެ ގައިގައި ޖެހިއެވެ. އެ ދެމިހުން ކާރިންވެސް ކިޔާރާ އަށް ފަސޭހަކޮއް ސަލާމަތް ވެވުނެވެ. އެއާއެކު އޭނާ ދުއްވައިގަތެވެ. ދެވޭ ނުދެ ވޭތަނެއް ނޭގެ ހާލު އޭނާއަށް އަވަށު ތެރެއަށް އާދެވުނެވެ. ދެން ވެސް މަޑު ނުކޮއް އޭނާ ދުވުނެވެ.\nޒާން އާއި ރަޔާން އާއި ދެމީހުން ސޯފާގައި ޕީއެސްއަޅުވައިގެން ގޭމް ކުޅެން ތިބެވުނީ ކިހާއިރެއް ވަނދެން ކަމެއްވެސް ނޭގެއެވެ. “އޭތް ޒާން އެއޮއް އެއްގަޑި ބައިވަނީ. ހިނގާ ނިދަންދަމާ” ރަޔާން ގަޑިއަށް ބަލާލަމުން މޯޅިއަކަށް ދެމިލިއެވެ.\nދެމީހުން ތެދުވެ ހިނގައިގަތެތަނާ ދޮރުގައި ވަރަށް ބާރަށް މީހަކު ތަޅައިގަތެވެ.\n“ސާ ސާމިޔައްތާ. ރަޔާ ރަޔާން ޒާ…ޒާން . ސާމިއްތާ” އަޑުން އެއީ ކިޔާރާގެ އަޑުކަން ވެސް އެ ދެމީހުންނަށް ވަކިކުރަން ނޭގުނީ ކިޔާރާ ރުއިމާއި ހަޅޭއްލެވުމުގެ ސަބަބުން އެ އަޑު ކުރަކިވެފައި ވާތިއެވެ.\nއެ ދެމީހުން ވެސް އެކަކު އަނެކަކު ގެ މޫނަށް ބަލާލަމުން އަވަހަށް ގޮސް ދޮރުހުޅުވިއެވެ. އެ ދެމީހުންނަށްވެސް ފެނުނީ ކިޔާރާއެވެ. މުޅުހެދުން ހިރަފުހުން ތަތްވެފައި ވާއިރު އަޅަން ގެންގުޅޭ ބުރުގާއެއްނެތެވެ. އަތާ ދިމާލުން ވީދިފައި ވާއިރު ނިތްކުރިމަތިން ލޭ ހިކިފައިވެއެވެ. މޫނުގައި ކިލާ ހުރި އިރުވެސް ކޯތާފަތް ދުޅަވެފައި ވާތަން ޒާން އަށާ ރަޔާން އަށް ފާހަގަވިއެވެ. ވެގެން އުޅޭގޮތެއް ސީދާ ނޭގުނު ކަމުގައިވިޔަސް ކިޔާރާ ހުރިހާލުން ކޮންމެވެސް ވަރެއް ދެމީހުންނަށް ވެސް ފަހުމް ވެއްޖެއެވެ.\nކިޔާރާ އެތެރެއަށް ވަދުމާއެކު ރަޔާން ސާމިޔާއަށް ގޮވަން އަވަސްވެ ގަތެވެ. ކިޔާރާ އޭރުވެސް ރޮނީއެވެ. ޒާން އެތަނުން ކިޔާރާގެ ބޯ ނިވާކޮއްލާނޭ ފޮތިގަނޑެއް ހޯދާލިއެވެ. އެހެނަސް އެފަދަ އެއްވެސް އެއްޗެއް ނުފެނުމުން އޭނާ ކިޔާރާ ކައިރިއަށް އައެވެ. ބުނާނެ އެއްޗެއް ނޭގިއޭނާ އަށް ހުރެވުނިއެވެ. ކުއްލިއަކަށް ކިޔާރާ އައިސް އޭނާގެ ގައިގައި ބައްދާލިއެވެ. ހިފަހައްޓާފައިވާލެއް ބާރުކަމުން ސާމިޔާ އައިއިރުވެސް އޭނާ އަށް ކިޔާރާ ދުލެއް ނުކުރެވުނެވެ. ކިޔާރާގެ އިސްތަށިގަނޑުގައި ޖަހާފައިވާ ހުޅިގަނޑު ނެއްޓިގެން ގޮސް އިސްތަށިގަނޑު ހޭވިފައިވެއެވެ. ކުރިން އޮތްކަހަލަ ދިގު އިސްތަށިގަނޑެއް މިހާރު ކިޔާރާގެ ނޯންނަކަން ވެސް ރަޔާން އަށް އެނގުނެވެ. ކިޔާރާގެ އިސްތަށިގަނޑު އަރަނީ އޭނާގެ ކޮނޑުން ކިރިޔާ ތިރިއަށެވެ.\n“ކިޔާ” ސާމިޔާ އައިސް ކިޔާރާގެ ކޮނޑުގައި އަތްލާފައި ގޮވާލިއެވެ. ކިޔާރާ އަނގައިން ނުބުނުމުން އޭނާ އަވަސް އަވަހަށް ކޮތަރިތެރެއަށް ވަދެ އައީ ފޮތިގަނޑެއް ހިފައިގެންނެވެ. އައިސް ކިޔާރާގެ ބޮލާ ކޮނޑުމަތި ނިވާ ކޮއްލިއެވެ. އަނެއްކާވެސް އޭނާ ކިޔާރާ އަށް ގޮވާލިއެވެ.\nހަމަހޭވެރިކަން ވީ މީހަކު ފަދައިން ކިޔާރާ އެނބުރި ސާމިޔާ ގައިގައި އޮޅުލައިގަތެވެ.\n“ކިޔާ. ކިޔާ ބަލާބަލަ. ދައްތައަށް ބަލާބަލަ.” އެވަގުތުގެ ނާޒުކުކަމުން އެކަކުވެސް ވީގޮތް ކިޔާރާ ގާތު ނާހައެވެ.\nކިޔާރާ ހަމައަކަށް އެޅިލުމާއެކު އޭނާ އަމިއްލައަށް ވީގޮތް ކިޔާދިނެވެ. އެއާއެކު ޒާން ގެ ރުޅިގަނޑު ހިލުނިއެވެ. ދަތް ކުނޑި ވިކި ދެއަތް މުށް ކެވިގެން ދިޔައެވެ. އެއާއެކު އޭނާ ދެއަތް ތިލް ލާފައި ހުރި ސޯޓް ގެ ޖީބަށް ޖަހާލިއެވެ.\nސާމިޔާ ބުނުމާއެކުވެސް ކިޔާރާ އެ މައްސަލަ ޕޮލިހަށް ހުށައަޅާކަށް ގަބޫލެއްނުވިއެވެ. އޭނާ ގަބޫލުކުރާގޮތުގައި އެކަހަލަ ކަންތަކުން ރަށުތެރެއަށް ބޭޒާރު ވެދަނީ އަންހެންކުއްޖާއެވެ.\nސާމިޔާ ކިޔާރާ ގޮވައިގެން ކޮޓަރިއަށް ވަދެ ކިޔާރާ އަށް ލާނޭ ހެދުމަކާ އެއްޗެހި ދިނެވެ. އޭނާ އަކީ ދިގުހެދުން ލާ މީހެކެވެ. އެހެންނަމަވެސް އޭނާ އަތުގައި ރޭގަނޑު ލުމަށް ޓަކައި އަތް ކުރި ޓީޝާޓް އާއި ޓްރެކްސޫޓް ހުރެއެވެ. އެތަނުން ދޭތި ކިޔާރާ އަށް ދިނެވެ. ކިޔާރާ ސާމިޔާގެ އެދުމާއެކު ފާހާނާއަށް ވަދެ ތާޒާ ވެލައިގެން ނުކުތެވެ. އޭނާއަށް ތަންކޮޅެއް ދޫކަމުގައި ވިޔަސް މާ ބޮޑުކަމަކަށް ނުވެއެވެ.\nސާމިޔާގެ މަސައްކަތުން ކިޔާރާ ވަނީ ހަމައަކަށް އެޅިފައެވެ. އޭނާ ކިޔާރާ އެނދުގައި ބާއްވާލާފައި ކިޔާރާ ކައިރީ އޭނާވެސް އޮށޯވެލިއެވެ.\nރަޔާން އާއި ޒާން އާއި ދެމީހުން އަނެއްކާވެސް ސޯފާގައި އިށީނެވެ. “ޒާން ދެން ނިދަން ގޮސްލަން ވީނު. މަންމަ ކިޔާރާ އަށް ރަނގަޅަށް ބަލާނެ” ރަޔާން ޒާން އާ ދިމާލަށް ކުޑަކޮއް އެނބުރިލަމުން ބުނެލިއެވެ. އެއާއެކު ޒާން ވެސް ދެކޮޅުނަހަދާ އޭނާގެ ކޮޓަރިއަށް މިސްރާބުޖެހިއެވެ. ސުވާލަކީ މިރޭ އޭނާއަށް ލޮލު ފިޔައެއް ޖެހިދާނެ ބާއެވެ. އެންމެ ލޯބިވާ އަންހެން ކުއްޖާ ހުރި ހާލު އޭނާގެ ކުރިމަތިން މިހާރުވެސް ސިފަވާކަހަލައެވެ.\nހެނދުނު ގެ އިރުގެ ދޯދިތައް ދުނިޔެމައްޗަށް ފަތުރާލިއިރުވެސް ޒާން އަށް އޮތީ ނުނިދިފައެވެ.\nސާމިޔާ އަށް ވެސް ހޭލެވުނީ ހެނދުނު އަށެއް ޖެހިފަހުންނެވެ. ވެފައި ހުރި ވަރުބައްޔާއެކު މިއަދު ފަތިން ނަމާދު ކޮއްލައިގެން ސާމިޔާއަށް ވެސް ނިދުނީއެވެ. އޭނާ ކިޔާރާއަށް ވެސް ނަމާދަށް ގޮވިއެވެ. ދެމީހުން ނަމާދުކުރީ އެއްކޮށެވެ.\nސާމިޔާ އަކީ އެހެން ނޫނީ ފަތިސްނަމާދުކޮއްގެން ނިދާ މީހެއް ނޫނެވެ. ރަޔާން އަކީ އޭނާ ގެ ހުރި ހަމައެކަނި ދަރިފުޅެވެ. އޭނާ ގެ ފިރިމީހާ ރަޝާދުވެސް ރަށަށް އަންނާނީ މިއަދުއެވެ. ނުވައެއްޖަހާއިރު ރަޝާދު ލަފާ ވާހަކަ ބުނެފައި ވުމުން އޭނާ އަވަސްއަވަހަށް ތެދުވެ ތާޒާ ވެލައިގެން ނުކުތެވެ. ގޭތެރޭގައި ވަނީ ހަމަ ހިމޭން ކަމެކެވެ.\nވަރަށް އަވަސް އަރުވައިލައިގެން ރޮށި ފިހިލާފައި ބޭކޭޑް ބީންސް ހަދަން ހުއްޓާ ކޮންމެވެސް މީހަކު ދޮރު ހުޅުވާލި އަޑު އޭނަގެ ކަންފަތުގައި ޖެހުނެވެ. އުނދުނުގެ ގިނި ތަންކޮޅެއް މަޑުކޮއްލަމުން އޭނާ ސިޓިން ރޫމަށް ނުކުތެވެ. ރަޝާދު ފެނގެން ތުންފަތުގައި ވީ ހިނިތުންވުން އޭނާ ފުޅާކޮއްލިއެވެ. އަދި އޭނާ ކާރިއަށް ދިޔައެވެ. ރަޝާދު ކޮޓަރިއާ ދިމާލަށް މިސްރާބު ޖެހުމުން ސާމިޔާ އިޝާރާތް ކުރީ އެހަށް މަޑު ކޮއްލުމަށެވެ.\nސާމިޔާ ކޮޓަރިއަށް ވަދެ ބަލާލިއިރު ކިޔާރާ އަދިވެސް އޮތީ އަރާމު ނިންޖެއްގައެވެ. ރޭގައި ވެސް ސިއްސަ ސިއްސައިގެން ދާވަރުން ނުނިދުނުއިރު ނިދީގައިވެސް ކިޔާރާ އިރުކޮޅަކާ ރޮއިގަނެވެ. އެހެންވެ ސާމިޔާ އަށް ގޮވާކަށް ނުކެރުނެވެ. އޭނާ އަނެއްކާވެސް ރަޝާދު ކާރިއަށް އައެވެ. އަދި ކުއްލިއަކަށް ކަމެއް ހަނދާން ވާ ފަދަދަ ގޮތަކަށް ބަދިގެ ފަރާތައް ހިނގައިގަންނަމުން ރަޝާދުއަށް ވެސް އޭނާ އާއެކީ އުމަށް އިޝާރާތް ކުރިއެވެ.\nރަޝާދުވެސް ވީގޮތް ނޭގި ހުރެ ސާމިޔާގެ ފަހަތުން ކާކޮޓަރިއަށް އައިސް މޭޒެއްގެ ދޮށުގައި އިށީނެވެ. ސާމިޔާ އުނދުން ކައިރގައި ހުރެގެން ވީ ގޮތް އޮޅުން ފިލުވައިދޭން ފެށިއެވެ. ވާހަކަދައްކަމުން ދިޔައިރު އިރުކޮޅަކާ އޭނާގެ ނަޒަރު ރަޝާދުގެ މޫނަށް ވެސް ދަތުރުކޮއްލައެވެ.\n“ސުބުހާނަﷲ … އެ ކުއްޖާ ފަކީރަށް ތިޔަ ޖެހުނި ހާދަ ހާލެކޭ” ރަޝާދު ބުނެލިއެވެ.\n“އަހަންނަށް ފެންނަނީ ސާމިޔާ ގާތު އެ ކުއްޖާ ބަހައްޓަން. ދެން ތިޔަ ގެ އަށް ފޮނުވާކަށް އަހަރެން ގެ ހިތެއް ނޭދޭ. އާދަމް ޔޫސުފްއަކީ އަހަރެންގެ ވަރަށް ގާތް ރަހްމަތްތެރިއެއް. ” ރަޝާދު އަނެއްކާވެސް ވާހަކަ ދެއްކިއެވެ.\nރަޝާދު ގެ ވާހަކައަށް ސާމިޔާ ބޯޖަހާލިއެވެ. ރަޝާދު ހުންނާނީ ވަރަށް ވަރުބަލިވެފައި ކަމުން ސާމިޔާ އޭނާގެ ގާތު އޮށޯވެލަން ބޭންކަމުގައި އެހިއެވެ.\n“ނޫނޭ. ހިނގާބަލަ އެފަރާތު ޖޯއްޔަށް ދެން ކޮންމެހެން ކިޔާރާ އަށް ގޮވަން ހަދާނެ ކަމެއްނެތް. އެ މަންޖެ ބާއްވާ. ނުލާހިކު ސަޅި ވައިވެސް ޖެހޭނެ. ރަޔާން އައިސް އުޅޭ ވާހަކަ ބުނީމެއްނު. ނުތެދުވޭ ދޯ އަދި”ރަޝާދު ވާހަކަދެއްކިއެވެ.\nދެން ސައި ބޮއިގެނެއްނު އެފަރާތަށް ދާނީ” ސާމިޔާ އެހެން ބުނެލުމަށްފަހު ސައިހަދާ ތައްޔާރުކޮއްލިއެވެ.\nސައިބޮއިގެން ރަޝާދު އާއި ސާމިޔާ ގޭގެ ގޯތިފަރާތަށް ނުކުތެވެ. ދެމީހުން ވެސް އެތާ ޖަހެއްގައި އެލުވާފައި ހުރި އުނދޯލިތަކުން އުނދޯއްޔެއްގައި އިށީނެވެ. އެން ތިބިއިރު މަޑު ވައިރޯޅިތައް ގައިގައި ބީހިލައެވެ.\n“އަހަރެން އެބަ އަންނަން އަޒީމާ މެންގޭ ގޯއްޗަށް ވަދެލާފަ” ސާމިޔާ ކަމެއް ހަނދާން ވާފަދަ ގޮތަކަށް ބުނެލިއެވެ. އޭނާ ރަޝާދުއަށް އޮޅުން ފިލުވާދިނުމަށްފަހު ހިނގައިގަތެވެ.\nއޭނާ އެދަނީ ކިޔާރާ ލާނޭ އެއްޗެއް ބަލައެވެ. އެގެއަށް ފޮނުވާކަށް މިއަދު ސާމިޔާ ބޭނުމެއްނުވިއެވެ.\nކިޔާރާ އަށް ހޭލެވުނީ ދިހައެއްޖަހަން އުޅެނިކޮށެވެ. އޭރު ގޮނޑީގައި އޭނާގެ ހެދުމަކާ އާދައިގެ ކަޅު ބުރުގަލެއް އެއް ބާއްވާލާފައިވެއެވެ. އެ ގޮނޑި މަތީގައި ދަތް އުނގުޅަން ބޭނުނުންކުރާ އެއްޗެއްސާ ރީތިކޮއް ފަތް ޖަހާލާފައިވާ ނޫކުލައިގެ ތުވާއްޔެއް ވެސް ވެއެވެ. ލުއިނަމަވެސް ހިނިތުންވުމެއް އޭނާގެ ތުންފަތަށް ވެރިވިއެވެ. ތެދުވެ އެ ހިފައިގެން ފާހާނާއަށް ކިޔާރާ ވަނެވެ.\nއޭނާ ނުކުތްއިރު ގޭތެތެއިން މީހެއްގެ ހިލަމެއް ނުވެއެވެ. އެހެން ނަމަވެސް ސިޓިންރޫމްގައި އިން ޓީވީ ރެކްކައިރީގއި އެއފަރާތުގައި ހުރި ފޮށި ކިޔާރާގެ ލޮލުގައި އަޅައިގަތެވެ. “ކާކު އައީބާ” ހިތުގައި އޮތް ސުވާލު މަޑުމަޑުން ދުލުންބޭރުކޮއްލެވުނު ކަމެއް ނޭގެއެވެ.\nއޭނާ ދެން މިސްރާބުޖެހީ ގޭގެ ގޯތި ތެރެއަށެވެ. ނުކުތުމާއެކު ރަޝާދު އިންތަން އޭނާއާށް ފެނުނެވެ. އެނބުރި ގޭތެރެއަށް ވަންނަން އުޅެނިކޮއް ސާމިޔާ ގޮވާލާފިއެވެ. އޭނާ ސާމިޔާ ކައިރިއަށް ދިޔައެވެ. އޭރު އޭނާ ކައިރީގައި ރަޝާދުވެސް އިނެވެ. އޭގެ އަނެއްފަރާތުގައިހުރި ތަނުން އައްޓެއް މަތީގައި ޒާން އާއި ރަޔާން ވެސް ތިއްބެވެ.\nސާމިޔާ ކައިރި އުނދޯލީގައި ކިޔާރާ ބެއިންދުމަށްފަހު އޭނާ ގޭތެރެއަށް ވަދެފައި އައީ ބޭސް ފުޅިއެއް ހިފައިގެނެވެ. އައިސް ވަރަށް ފަރުވާތެރިކަމާއެކު ކިޔާރަގެ މޫނުން ތަންތަންކޮޅުގައި އެ އުނގުޅައިދިނެވެ. “ސައިބޯންވީނު ކިޔާ” ސާމިޔާ ބުނެލިއެވެ. ކިޔާރާ ނޫނެކޭ ބުނަން ބޯ ދެ ފަރާތަށް ހޫރާލިއއެވެ. އެހެންނަމަވެސް ސާމިޔާ ދެވަނަ ފަހަރަށް ވެސް ބުނުމުން ދެކޮޅުހަދާކަށ ނުކެރުނެވެ. ސާމިޔާވެސް ސައި ނުބޮއި އިނި ކިޔާރާ އަންނަން ދެން ކަމުގައި ބުނުމުން އޭނާ އަށް މިފަހަރުވެސް އެއްޗެކޭ ބުނާކަށް ނުކެރުނެވެ.\nސާމިޔާ އާ އެކީ ސައިބޮއިގެން ކިޔާރާ ނުކުތީ އަނެއްކާވެސް ގޮތިތެރެއަށެވެ. ސާމިޔާ މެންގާތު ވާހަކަދައްކައިލެވުމުން އޭނާއަށް ވެސް ހަމަޖެހުން ލިބިގެންދިޔައެވެ.\n“އަހަރެން ވަކި ކީކޭ ބުނާނީ. ޒާން އަކީ ވެސް ގޯސް ކުއްޖެކޭ އަހަރެންނެއް ނުބުނާނަން. އޭނާ ކިޔާރާ އާ ގުޅެން ބޭނުން ކަމުގައިވަނީނަމަ އަހަރެން ތިކަމަކާ އެއްޗެކޭ ނުބުނާނަން. އެކަމަކު އެމީހުންގެ މައިބަފައިން ތިކަމާ ދޭތެރޭ ބުނާނެ އެއްޗެއް އަހަރެންނަކަށް ނޭގޭ. އެއީ މާލޭ ގެ ގަދަރުވެރިން. މުއްސަނދިން… ކިޔާރާ އަށް ދެރަ ގޮތެއް ވާކަށް އަހަރެން ނޭދެން. ޒާން ގެ ސަބަބުން އެ އާއިލާގެ ހަމަ ޖެހުން ގެއްލޭކަށް ވެސް އަހަރެން ނޭދެން. އަނެއް ކޮޅުން ޒާން ކިޔާރާ އުޅޭ ހާލުން ސަލާމަތް ކޮއްދޭން އެހާ ވަރަށް ބޭނުން ވާއިރު ތިކަމާ އެއްޗެކޭ ބުނާކަށް އަހަރެންނަކަށް ނުފެނޭ. އަހަރެން ވެސް ބޭނުންވަނީ ހަރުދަނާ ޒުވާނަކާ އެކީ ކިޔާރާ ދިރިއުޅުމެއް ބިނާކުރަން” ރަޝާދު އޭނާގެ ހިޔާލު ފާޅުރީ ރޭގަނޑު ނިދަން ކޮޓަރިއަށް ވަދެފައެވެ. ކިޔާރާ އާއި ދޭތެރޭ މަޝްވަރާ ކުރަން އެތައް އިރަކު ދެމަފިރިން ތިއްބެވެ.\nދުވަސްތައް ހަލުވިކަމާއެކު ފާއިތުވަމުންގޮސް ޒާން ފުރަން ތިންދުވަހަށް ވީއެވެ. ނޭގޭ ނުތަނަވަސް ކަމެއް ކިޔާރާގެ ހިތަށް ވެރިވެފައިވެއެވެ. ޒާން ބެލީ ކިޔާރާ ހަމަޖައްސައިދެވޭތޯއެވެ.\n“އަހަރެން ދާނަން. ގޮސް ހަފްތާއެއްތެރޭ ކިޔާރާ ބަލާ އަންނާނަން. އަހަރެން މި ވާހަކަ އަހަރެންގެ މައިބަފައިންނާ ހަމައަށް ގެންދަން ބޭނުން ކިޔާ. އެހާއިރަށް ވާންދެން ކިޔާ ތިހުރީ ސާމިޔާއްތަގެ ހަވާލުގަ. އަހަރެން ނަށް އިންތިޒާރު ކުރާތި ކިޔާ. ވަރަށް ބޮޑަށް ލޯބިވޭ” ޒާން އޭނާގެ އަތް ތިލަ ކިޔާރާގެ މަޑު ކޯތާފަތުގައި ބީއްސާލިއެވެ.\nސާމިޔާ ދެދުވަހު އުޅުނީ ވަރަށް ބުރަކޮށެވެ. ހާއްސަކޮއް ރަޔާން މެން ފުރާތީ ތަފާތު ހަދިޔާތަށް ހެދުމުގައި ދުވަހުގެ ބޮޑުބައި އޭނާ ހުސްކޮއްލާފައިވެއެވެ. ރަޔާން ދާ ގޮތަށް ދާނީ ރާއްޖޭން ބޭރަށެވެ. އެހެން ނަމަވެސް ޒާން އަދި ދެ އަހަރު ނޫނީ އެއްއަހަރު މަޑު ކުރާނެއެވެ. ދެމީހުން ވެސް އައީ ޑޮކްޓަރ ކަމުގެ ފުރަތަމަ ފަސްއަހަރު ފުރިހަމަ ކުރުމަށްފަހުއެވެ. ރަޔާން ބޭނުންވީ ސްޕެލައިޒް ވުމަށް ފަހު ޖޮބަކަށް ނުކުންނާށެވެ. އެހެންނަމަވެސް ޒާން ނިންމީ ދެ އަހަރު ވަޒީފާގައ އުޅުމަށްފަހު ދެން އަނެއް ތިން އަހަރުގެ ކޯސް ފުރިހަމަކުރަން ދާށެވެ. ސަބަބަކީ އޭގޭ ބައްޕަ އާއި ހުދު އޭނާވެސް ބޭނުންވަނީ އެގޮތް ކަމުގައި ވާތީއެވެ.\n“ކިޔާ. ދެރަ ނުވައްޗޭ. އަހަރެން ވަރަށް އަވަހަށް ކިޔާ ބަލާ އަންނާނަން.” ޒާން އޭނާ ފުރަން އޮތް ދުވަހުގެ ކުރީ ރޭ ކިޔާރާ އާ ވާހަކަދެއްކިއެވެ. “ކިޔާ ކިހިނެތްތަ ހަދާނީ ޒާން ކިޔާ ގެންދެބަލަ. ޒާން އެއްނު ބުނީ ޒާން ގެ އުފާތަކަށް ހުރަހެއް ނާޅާނެޔޭ ޒާން ގެ މައިންބައފައިން. ޒާން މި ވީ ހާތަނަށް ވެސް ޒާން އަކީ ކީއްކުރާ މީހެއްކަން. އަހަރެން ގާތު ނުބުނެ. ކުޑަމިނުން ޒާން ގެ އާއިލާގެ ވާހަކަ ވެސް ނުބުނެ. އަހަރެން ވަކިން ވެސް ގެންގުޅެވޭނެހާ ފެންވަރު ޒާން ގެ ހުރިކަމަށް ބުނީމެއްނު. ދެން ކޮންކަމަކާ ބިރުގަންނަނީ. އަހަރެން ގޮވައިގެން ދޭ ޒާން ހެޔޮނުވާނެ.”ކިޔާރާގެ ލޮލުން ކަރުނަ ނީރާލިއެވެ.\nwow…whn next part??\nWow varah reethi…\nWow v reethi when next part avahaa up kohladheebala waiting\nAlhey mi part vx haadhahaa reehchey Maasha Allah ❤❤??. Varah varah reethi ??.. Waiting for next part my favourite writer ?❤❤???.. Best of luck for the exam ❤??????\nމާޝާﷲ މިޕާރޓްވެސް ވަރަށް ރީތި\nAssalaamu Alaikum… hurihaa kudhinnah varah bodah thanks story ah dhey tharuheebah… wowwww… i am soooo ecited to knw that i am ur fav writer pinky shifoo. Thankyou every1. Next part 18 th ga. JAZAKALLAH KHAIRAN…\nHi.v reethi mi part ves.ly\nމި ހިތުން މަޤާމޭ މި ދެނީ 17\nލޯބި November 20, 2020


SunOnline: 61 kilo drug: Is meehaa dhookohlli massala isthiunaaf kohffi\n61 ކިލޯ ޑްރަގް: އިސް މީހާ ދޫކޮށްލި މައްސަލަ އިސްތިއުނާފު ކޮށްފި\nއައިޝަތު ފަރީޙާ 26 Jan 2021, 20:37\nމަސްތުވާތަކެތީގެ ބޮޑު މައްސަލައެއްގައި އެންމެ އިސްކޮށް އުޅުނުކަމަށް ތުހުމަތުވާ މީހާ ބަންދުން ދޫކޮށްލަން ކްރިމިނަލް ކޯޓުން ނިންމި ނިންމުން ޕްރޮސެކިޔުޓާ ޖެނެރަލްގެ އޮފީހުން ހައި ކޯޓުގައި އިސްތިއުނާފު ކޮށްފިއެވެ.\nޕީޖީ އިން ބުނީ އެ މައްސަލަ ހައިކޯޓުގައި އިސްތިއުނާފު ކުރީ މިއަދު ކަމަށެވެ.\nފުލުހުންގެ އިންޓެލިޖެންސް އާއި ޑްރަގް އެންފޯސްމަންޓް ޑިޕާޓްމަންޓު އަދި މެރިން ޕޮލިސް ގުޅިގެން ހިންގި ބޮޑު އޮޕަރޭޝަނެއްގައި މިދިޔަ އަހަރުގެ މާޗް މަހުގެ 26 ވަނަ ދުވަހު "އިރުއަލި" ނަމަކަށް ކިޔާ މަސްދޯންޏަކުން 61.06 ކިލޯގެ ޑްރަގު އަތުލައިގަތް މައްސަލައި ގައި ތުހުމަތުވާ 11 މީހުންގެ މައްޗަށް ދައުވާކޮށް، ޕްރޮސެކިއުޓާ ޖެނެރަލްގެ އޮފީހުން މަައްސަލަތައް ކްރިމިނަލް ކޯޓަށް ފޮނުވީ މޭ މަހު އެވެ.\nއެ މައްސަލައިގައި ހައްޔަރު ކުރި 11 މީހުންގެ ތެރޭގައި ހިމެނެނީ، މަސް ދޯނިން ހައްޔަރު ކުރި ހަތް މީހަކާއި އެ މައްސަލައާއި ގުޅިގެން މާލެ އާއި ހުޅުމާލެއިން ހައްޔަރުކުރި ހަތަރު މީހެކެވެ. އެ އެންމެންނަކީވެސް މަސްތުވާތަކެތީގެ ރެކޯޑް އޮންނަ މީހުންނެވެ.ީ\nއެ މައްސަލާގައި ހައްޔަަރު ކުރި މީހުންނަކީ:\nމއ. ބޮއިލިންފިޝް، އަހްމަދު ވިސާމް\nމަސްތުވާތަކެތި އެތެރެކުރުމުގައި އެންމެ އިސްކޮށްހުރި ކަމަށް ތުހުމަތު ކުރަނީ މއ. ބޮއިލިންގފިޝް، އަހްމަދު ވިސާމްގެ މައްޗަށެވެ.\nއޭނާގެ މައްޗަށް ޑައިމޯފިން ޓްރެފިކް ކުރުމުގެ ދައުވާ ވަނީ އުފުލައިފަ އެވެ. ނަމަވެސް އޭނާ ބަންދުން ދޫކޮށްލުމަށް ކްރިމިނަލް ކޯޓުން އަމުރު ކުރީ މި މަހުގެ 24 ވަނަ ދުވަހު އެވެ.\nއެ މައްސަލަ އިސްތިއުނާފު ކުރަން ނިންމާ ޕީޖީ އޮފީހުން އިއްޔެ ބުނީ އަދި ވިސާމްއަކީ މި ނެޓްވޯކްގެ އެންމެ އިސް ފަރާތްކަމަށާއި، މި ކުށުގެ އަމަލު ހިނގުމުގައި އެންމެ އިސްކޮށްހުރީ ވެސް އޭނާ ކަމަށް އިންޓެލިޖެންސްއަށް މައުލޫމާތު ލިބިފައިވާ ކަމަށެވެ.\nމައްސަލައިގައި ދެން ހިމެނޭ 10 މީހުންގެ މައްޗަށް ވިސާމްގެ އިތުރުން އުފުލާފައި ވަނީ ޑައިމޯފިން ޓްރެފިކް ކުރުމުގެ ދައުވާ އެވެ. އެ 10 މީހުން ތިބީ ޝަރީއަތް ނިމެންދެން ބަންދުކޮށްފަ އެވެ.


SunOnline: Doodle ge aa fihaara eh hulhuvaifi, Stationary aai Art supply ge aa thajuribaa eh\nޑޫޑްލްގެ އާ ފިހާރައެއް ހުޅުވައިފި، ސްޓޭޝަނަރީ އާއި އާޓް ސަޕްލައިޒްގެ އާ ތަޖުރިބާއެއް\nޑޫޑުލްގެ އާ ފިހާރަ: މި ފިހާރަ ތަފާތު ތަޖުރިބާއަކަށް ވާނެ -- ފޮޓޯ/ ޑޫޑުލް\nފެންވަރު ރަނގަޅު ސްޓޭޝަނަރީ އާއި އާޓް ސަޕްލައިޒް ރާއްޖެ އެތެރެކޮށް ވިއްކާ ޑޫޑްލް ކްރާފްޓް އެންޑް ސްޓޭޝަނަރީގެ އާ ފިހާރައެއް މިއަދު މާލޭގައި ހުޅުވައިފި އެވެ.\nލިލީމަގު، ދިވެހި އިންޝުއަރެންސް ކުރިމަތިންވާ ގޮތަށް ހުންނަ މި ފިހާރައިގެ އެންމެ ތަފާތު އެއް ކަމަކީ، އެހެން ސްޓޭޝަނަރީ އަދި އާޓް/ކްރާފްޓް ސަޕްލައި ވިއްކާ ތަންތަނަށް ވުރެ ތަފާތު، ޒަމާނީ ވައްޓަފާޅިއަކަށް ތަން ފަރުމާކޮށްފައިވުމެވެ. އެގޮތުން، މުޅި ތަނުގެ ފަރުމާ ބައްޓަންކޮށްފައި ވަނީ، ވީހާ ވެސް ބޮޑަށް ހުޅުވާލެވިފައިވާ ގޮތަށް، ލޮޅުގައި އަޅައިގަންނަ ފަދަ ސިފަތައް ހިމަނައިގެންނެވެ.\n"ގިނަ އެއްޗެހިތަކެއް އެއް ތަނަކަށް ގެނައުމުގެ ބަދަލުގައި އަޅުގަނޑުމެންގެ ވިސްނުމަކީ، ފެންވަރާ މެދު ޝައްކު ނުވާނެ ވަރުގެ ރަނގަޅު ތަކެތި ކަސްޓަމަރުންނަށް ފޯރުކޮށްދިނުން. ހަމަ އެއާ އެކު، ސްޓޭޝަނަރީ އަދި އާޓް/ކްރާފްޓް ސަޕްލައި ވިއްކުމުގައި މިހާރު ގެންގުޅޭ އުސޫލު ބަދަލުކޮށް، ކަސްޓަމަރުންގެ ބޭނުންތަކަށް ފޯކަސްކޮށްގެން ކުރާ ތަފާތު އެކްސްޕީރިއަންސެއް ފޯރުކޮށްދިނުން. ކުރިއަށް އޮތް ތަނުގައި ވެސް ކަސްޓަމަރުންނަށް އެ ތަފާތު ފެނިގެންދާނެ،" ޑޫޑްލްގެ އޮފިޝަލަކު ވިދާޅުވި އެވެ.\nމިއީ، މީގެ ފަސް އަހަރުދުވަސް ކުރިން ފެށި ޑޫޑްލްގެ ވިޔަފާރީގެ ތެރެއިން ހުޅުވި ދެވަނަ ފިހާރަ އެވެ. ފެންވަރު ރަނގަޅު، އޮރިޖިނަލް ތަކެތި ވިއްކުމުގައި މަގުބޫލުކަން ހޯދާފައިވާ ޑޫޑްލްގެ ދެވަނަ ފިހާރަ ހުޅުވާފައި ވަނީ، މުޅިން އާ ބްރޭންޑްތަކެއްގެ ތަކެއްޗާ ވެސް އެކު އެވެ. އޭގެ ތެރޭގައި، ދުނިޔޭގެ ނަން މަޝްހޫރު އަދި އާޓް ކްރާފްޓް ފަދަ އުފެއްދުންތެރި މަސައްކަތްތަކަށް ޝައުގުވެރިވާ ފަރާތްތަކުގެ މެދުގައި މަގުބޫލް ބްރޭންޑްތައް ހިމެނެ އެވެ.\n"އަޅުގަނޑުމެން ވިއްކާ ކޮންމެ ޕްރޮޑަކްޓެއް ވެސް ހިޔާރުކުރަނީ އެ އެއްޗެއްގެ ކޮލިޓީ ދެނެގަނެ، އެއީ އެ ބްރޭންޑުގެ ވެސް ސައްހަ، އޮރިޖިނަލް އެއްޗެއްތޯ ޔަގީންކުރުމަށް ފަހު. އަލަށް ގެނައި ޕްރޮޑަކްޓްތަކަކީ ވެސް އެގޮތުން ފާހަގަކޮށްލެވޭ ތަކެތި،" އޮފިޝަލް ފާހަގަކުރެއްވި އެވެ.\nޑޫޑްލްގެ ދެވަނަ ފިހާރަ ހުޅުވުން ފާހަގަކުރުމުގެ ގޮތުން، ފުރަތަމަ ހަފްތާގައި އާ ފިހާރަ އިން ވިޔަފާރިކުރާ ކޮންމެ ފަރާތަކަށް 10 ޕަސެންޓް ޑިސްކައުންޓް ދޭ ޕްރޮމޯޝަނެއް ވެސް ވަނީ މިއަދު ފަށާފަ އެވެ. މި ޕްރޮމޯޝަންގެ މުއްދަތުގައި ވިޔަފާރިކުރާ ފަރާތްތަކުގެ ތެރެއިން ގުރުއަތުން ހޮވޭ ނަސީބުވެރި އެކަކަށް 2،000 ރުފިޔާގެ ގެ ވައުޗަރެއް ވެސް ލިބޭނެ އެވެ.\nހެނދުނުގެ ނާސްތާއަށް ބެގްރީސްގެ އުފެއްދުންތައް ރެޑްވޭވުން\n2020ގައި އުރީދޫގެ އުސްއަލިތައް


Ibu aa eku sarukaarun ehen raageh?\nރައީސް އަބުދުﷲ ޔާމީން އަދި އެމްޑީޕީގެ ރިޔާސީ ކެނޑިޑޭޓް އިބުރާހިމް މުހައްމަދު ސޯލިހު (އިބޫ)\nކުރީގެ ރައީސް މުހައްމަދު ނަޝީދުގެ މައްޗަށް ހުޅުމާލޭ ކޯޓުގައި ފުރަތަމަ އުފުލި ގާޒީއަކު ވަގަށްނެގުމުގެ ދައުވާ ޓެރަރިޒަމްގެ ދައުވާއަަކަށް ބަދަލުކޮށް ހިންގި ޝަރީއަތަށް ފަހު ކުށް ސާބިތުވެ 13 އަހަރަށް ޖަލަށްލިއެވެ. އަދާލަތު ޕާޓީގެ ރައީސް އިމްރާން އަބްދުﷲ، މޭޑޭގެ ބޮޑު މުޒާހަރާއަށް ފަހު 12 އަހަރުގެ ޖަލު އައެވެ.\nކުރީގެ ޑިފެންސް މިނިސްޓަރު މުހައްމަދު ނާޒިމް ޖަލުގައި ހުންނެވީޫ ހަތިޔާރެއްގެ މައްސަލައެއްގަ އެވެ. އެ ނޫނަސް ސިޔާސީ ލީޑަރުންތަކެއް އެކި ސަބަބުތަކާއެކު "ބެދި" ފަ އެވެ.\nގާނޫނު އަސާސީއަށް ގެނައި ބަދަލެއްގެ ސަބަބުން ޖުމްހޫރީ ޕާޓީގެ ލީޑަރު ގާސިމް އިބްރަހިމާއި ކުރީގެ ރައީސް މައުމުން އަބުދުލްގައްޔޫމަށް ވެރިކަމަށް ކުރިމަތި ނުލެއްވެ އެވެ. އެ ބޭފުޅުންނަށް ދިމާވަނީ އުމުރުގެ މައްސަލަ އެވެ.\nގާސިމަށް ވަނީ ރިޝްވަތާ ގުޅޭ ތިން އަހަރުގެ ޖަލު ހުކުމެއް އައިސްފަ ވެ. ރައީސް މައުމޫން ވެސް ހުކުމަކާއެކު ޖަލުގަ އެވެ.\nގާސިމް އިބުރާހިމް، ރައީސް މައުމޫން، ރައީސް ނަޝީދު އަދި ޝައިޙް އިމްރާން އަބުދުﷲ\nމި ހުރިހާ ކަމެއް މިހެން ހުރުމާއެކު ގިނަ ބަޔަކަށް ބެލެވިފައި އޮތީ އިދިކޮޅު ފަރާތްތަކުން ކެނޑިޑޭޓަކު ދައްކާލާއިރަށް އެމީހަކު ގާނޫނީ ދަންތުރައަކަށް ފައްތާ ޖަލަށްލާނެ ކަމަށެވެ. ސިޔާސީ ބައެއް ފަރާތްތަކުން ވެސް ތުހުމަތު ކުރީ އެގޮތަށެވެ. އިދިކޮޅު ފަރާތްތަކުން ރިޔާސީ ރޭހަށް ނެރޭ ކެނޑިޑޭޓަކަށް ވެގެން ދިޔައީ ރައްޔިތުންގެ މަޖިލީހުގެ ހިންނަވަރު ދާއިރާގެ މެމްބަރު އިބުރާހިމް މުހައްމަދު ސޯލިހު (އިބޫ) އެވެ.\nކުރީގެ ނައިބް ރައީސް އަހުމަދު އަދީބު، ކުރީގެ ޑިފެންސް މިނިސްޓަރު ކާނަލް ނާޒިމް އަދި ދިއްގަރު ދާއިރާގެ މެމްބަރު ފާރިސް މައުމޫން\nއެމްޑީޕީގެ ރިޔާސީ ޓިކެޓް އިބޫއަށް ލިބުމާއެކު ސަރުކާރުގެ ރާގު ބަދަލުވެއްޖެ އެވެ. ސަރުކާރުގެ ބާރުގަދަ ވަޒީރުން މަރުހަބާގެ މެސެޖްތައް އިބޫއަށް ފޮނުވަމުން ދިޔައިރު، ރައީސް ޔާމީންގެ މަރުހަބާގެ ސިޓއެއް ވެސް އިބޫއާ ހަމަޔަށް ފޯރިއެވެ. އުންމީދުވެސް ނުކުރާ މަންޒަރެއް ފެންނަށް ފެށި އެވެ. ބަލަ ބަލާތިއްބާ މުޅި މަންޒަރު ބަދަލުވީއެވެ.\nއަދިވެސް ގިނަ ބަޔަކު ތިބީ މި ބަދަލު ބަލަން ދަތިވެފަ އެވެ. އެހެންވެ މި ކަމުގައި "ރޭވުންގަނޑެ" އް އޮތް ކަމަށް ގަބޫލު ކުރާ މީހުންވެސް އުޅެ އެވެ. އަދި ހުރި ކަމެއް މުޅީން ބަދަލުވެއްޖެ ކަމަށް ގަބޫލު ކުރާ ފަރާތްތައް ވެސް އުޅެ އެވެ.\nރައީސް ޔާމީން ށ. އަތޮޅަށް ކުރެއްވި ދަތުރުފުޅުގައި ދެއްކެވި ވާހަަކަތަކުން އީޔޫއާއި، ބޭރުގެ ޖަމާތްތަކުގެ ޕްރެޝަރު ސަރުކާރަށް އިންތިހާއަށް އޮތްކަން އެނގެ އެވެ. ހަމަ އެހެންމެ ސަރުކާރު މަންދޫބުން ފޮނުވާ މަޝްރަހު ފިނި ކުރެވޭތޯ މަސައްކަތް އެބަ ކުރެއެވެ.\nބައެއް ފަރާތްތަކުން ގަބޫލު ކުރާގޮތުގައި، އެ ޕްރެޝަރާއެކު މި ބަދަލު އަންނަން ޖެހުނީ އެވެ. އީޔޫ އާއި، ދުނިޔޭގެ ބޮޑެތި ގައުމުތަކުން ރާއްޖެއާއި ދެކޮޅަށް ދަތިކުރުމުގެ ފިޔަވަޅު އަޅައިފިނަމަ ވަރަށް ބޮޑު އަޑިގަނޑަކަށް ރާއްޖެ ވެއްޓިދާނެތީ އެވެ.\nއަނެއް ބަޔަކު ގަބޫލު ކުރާގޮތުންނަމަ، އިބޫ ނިކުމެއްޖެ ނަމަ ހުދު ޕީޕީއެމްގެ ތެރެއިންވެސް އިބޫއަށް ވޯޓުދޭނެ ގިނަ ފަރާތްތަކެއް ތިބޭނެ އެވެ. އޭގެ ސަބަބުން ރައީސް ޔާމީނަށް އިންތިހާބު ކާމިޔާބު ވުމުގެ ފުރުސަތު ކުޑައެވެ.\nއެ ފަދަ ހާލަތެއް މެދުވެރިވެއްޖެ ނަމަ ރައީސް އަބުދުﷲ ޔާމީނާއި، ސަރުކާރުގެ ވެރިންްނަށް އެންމެ ފަސޭހައިން ސަލާމަތް ވެވެން އޮތީ އިބޫ ފަދަ، ބޭފުޅަކު ވެރިކަމުގައި ހުންނަވައިގެނެވެ. އިބޫ އާއި ރައީސް ޔަމީނަކީ އެކީގައި ގިނަ ދުވަސްތަކެއްވަންދެން މަޖިލީހުގައި ވެސް މަސައްކަތް ކުރައްވާފައިވާ ގާތް ދެ ބޭފުޅުންނެވެ. މިއީވެސް ސަރުކާރުގެ ރާގު ބަދަލުވި ސަބަބަކަށް ވެދާނެ އެވެ.\nރައީސް އަބްދުﷲ ޔާމީން އެމްޑީޕީ ޕީޕީއެމް + އިބްރާހިމް މުހައްމަދު ސޯލިހު ރިޔާސީ އިންތިހާބު 2018


MRM ge ticketugai vaadha kurumuge furusathu hulhuvaalaifi\nއެމްއާރުއެމް އުފެއްދި ރޭ ބޭއްވި ޖަލްސާގެ ތެރެއިން---ފޮޓޯ: އެމްއާރުއެމް\nއެމްއާރްއެމްގެ ޓިކެޓުގައި ވާދަ ކުރުމުގެ ފުރުސަތު ހުޅުވާލައިފި\n26 ޑިސެމްބަރ 2019 - 21:44:47\nމޯލްޑިވްސް ރިފޯމް މޫވްމަންޓް (އެމްއާރްއެމް) ގެ ޓިކެޓުގައި އަންނަ ލޯކަލް ކައުންސިލް އިންތިހާބަަށް ވާދަކުރުމުގެ ފުރުސަތު އެ ޕާޓީން ހުޅުވާލައިފިއެވެ.\nމިކަން ހާމަކޮށް އެ ޕާޓީން ނެރެފައިވާ ނޫސްބަޔާނެއްގައި ބުނެފައިވަނީ އަންނަ އަހަރު ބާއްވާ ލޯކަލް ކައުންސިލް އިންތިހާބުގައި އެ ޕާޓީގެ ފަރާތުން ވާދަކުރުމުގެ ޝައުގުވެރިކަން ހުރި ފަރާތްތަކަށް އެ ފުރުސަތު ހުޅުވާލާފައިވާ ކަމަށެވެ.\nއަދި އެ ޕާޓީގެ ޓިކެޓުގައި ވާދަ ކުރަން ބޭނުންވާ ފަރާތްތަކުން، ފުރިހަމަ ނަމާއި، ދިވެހި ރައްޔިތެއްކަން އަންގައިދޭ ކާޑު ނަންބަރާއި ވާދަކުރަން ބޭނުންވާ ކައުންސިލުގެ ނަމާއެކު އަންނަ މަހުގެ 25 ވަނަ ދުވަހުގެ ހަވީރު 4:00 ގެ ކުރިން ފޮނުވުމަށް ވަނީ އެދިފައެވެ.\nމި މައުލޫމާތު ފޮނުުވަން ޖެހެނީ 7563664 ނަންބަރު ފޯނަށް އެސްއެމްއެސް އަކުން ކަމަށް އެ ޕާޓީން ބުނެއެވެ.\nއަދި މިކަމާ ގުޅޭ އިތުރު މައުލޫމާތު ސާފުކުރަން ބޭނުންވާ ފަރާތްތަކުން ވެސް މި ފޯނު ނަންބަރަށް ގުޅުމުން، މައުލޫމާތު ސާފުކުރެވޭނެ ކަމަށްވެސް އެ ޕާޓީން ބުނެއެވެ.\nއެ ޕާޓީ ކުރިއަރުވައި ތަރައްޤީކުރުމުގައި، ޕާޓީގެ ރައީސްއަށް ލަފާދެއްވާ މަޝްވަރާ އެރުވުމަށް ވަނީ ކޮމެޓީއެއްވެސް އެކުލަވާލާފައެވެ. އެގޮތުން ނަސްރީނާ އިބްރާހިމް ހިމަނުއްވައިގެން އެމް.އާރް.އެމް ގެ އިންތިޤާލީ ރައީސް، ރައީސް އަލްއުސްތާޛު މައުމޫން ޢަބްދުލް ޤައްޔޫމް ގެ މަޝްވަރާ ކޮމިޓީ އެކުލަވާލަވާލެއްވީ މި މަހުގެ 14 ވަނަ ދުވަހުގައެވެ. އެމްއާރުއެމް ޕާޓީއެއްގެ ގޮތުގައި ރަޖިސްޓްރީ ކުރީ 20 ނޮވެންބަރ 2019 ވަނަ ދުވަހުގަ އެވެ.\nއެމްއާރުއެމް އުފެއްދީ މި ނޮވެންބަރު މަހުގެ 08 ވަނަ ދުވަހުގެ ރެއެވެ. އިލެކްޝަންސް ކޮމިޝަން (އީސީ) އިން މޯލްޑިވްސް ރިފޯމް މޫވްމެންޓް (އެމްއާރުއެމް) ސިޔާސީ ޕާޓީއެއްގެ ގޮތުގައި ރަޖިސްޓްރީ ކުރިކަމުގެ ލިޔުން އެ ޕާޓީއާ ހަވާލުކޮށްފައި ވަނީ މިދިޔަ މަހުގެ 25 ވަނަ ދުވަހުގަ އެވެ.\nލޯކަލް ކައުންސިލް އިންތިހާބުއެމްއާރުއެމް\nކުރީގެ މަޝްހޫރު ފުޓްބޯޅަ ތަރި ބޮންޑާ ކައުންސިލް އިންތިހާބުގައި ވާދަކުރަނީ